PAGE  
110
ועדת הכספים

23.3.2011


הכנסת השמונה עשרה





נוסח לא מתוקן

מושב שלישי

פרוטוקול מס' 717

מישיבת ועדת הכספים

יום רביעי, י"ז באדר ב' התשע"א (23 במרץ 2011), שעה 16:00

סדר היום:

1.
הצעת חוק מיסוי רווחי נפט, התשע"א-2011

2.
תקנות מס הכנסה (ניכויים מהכנסות בעלי זכויות נפט) (תיקון), התשע"א-2011

נכחו:

חברי הוועדה:

משה גפני – היו"ר

ציון פיניאן – מ"מ היו"ר

יעקב אדרי

חיים אורון

זבולון אורלב

אורי אריאל

ניצן הורוביץ

יצחק וקנין

ציפי חוטובלי

דב חנין

שי חרמש

אחמד טיבי

רוברט טיבייב

שלי יחימוביץ

אמנון כהן

שלמה מולה

פניה קירשנבאום

מירי רגב

דוד רותם

כרמל שאמה

רונית תירוש

מוזמנים:

שר האוצר יובל שטייניץ

סגן שר האוצר יצחק כהן

יהודה נסרדישי, מנהל רשות המסים, משרד האוצר

פרופ' יוג'ין קנדל, ראש המועצה הלאומית לכלכלה, משרד ראש הממשלה

עו"ד אבי ליכט, המשנה ליועץ המשפטי לממשלה, משרד המשפטים

עו"ד דלית זמיר, משרד המשפטים

עו"ד אייל ינון, היועץ המשפטי, הכנסת

אודי ניסן, הממונה על התקציבים, משרד האוצר

שאול מרידור, סגן הממונה על התקציבים, משרד האוצר

עו"ד מיכל דויטש הנר, ממונה חקיקה, רשות המסים, משרד האוצר

אודי אדירי, אגף התקציבים, משרד האוצר

ורד טננבוים, מנהלת תחום בכירה, רשות המסים, משרד האוצר

צבי נמט, מפקח חטיבה מקצועית, רשות המסים, משרד האוצר

אלון פדן, אגף התקציבים, משרד האוצר

סיון כרמון, סגנית דובר משרד האוצר

עינת אדיר, דוברות והסברה, משרד האוצר

מוריס דורפמן, כלכלן בכיר, המועצה הלאומית לכלכלה, משרד ראש הממשלה

עו"ד דרורה ליפשיץ, היועצת המשפטית, משרד התשתיות הלאומיות

ד"ר יעקב מימרן, מנהל מינהל רישוי אוצרות טבע, משרד התשתיות הלאומיות

שמעון כהן, אוצרות טבע, משרד התשתיות הלאומיות

מאיה עציוני, דוברת משרד התשתיות הלאומיות

עמית פרידמן, חטיבת המחקר, בנק ישראל

יוסי לנגוצקי, מנכ"ל תמר חיפושי נפט

גדעון תדמור, מנכ"ל דלק אנרגיה בע"מ

נועם פז, יועץ חיצוני, דלק אנרגיה בע"מ

עו"ד שגית אוחנה לבנה, ייעוץ משפטי, דלק אנרגיה בע"מ

יוסי אבו, יועץ רגולציה, חברת דלק אנרגיה בע"מ

רו"ח שלמה אלפיה, חברת דלק אנרגיה בע"מ

רו"ח גידי בר זכאי, דלק אנרגיה בע"מ

רו"ח נסים יהושע, חברת דלק אנרגיה בע"מ

עו"ד דן הכהן, חברת דלק אנרגיה בע"מ

שרון ביידר, יועץ תקשורת, חברת דלק אנרגיה בע"מ

אייל טל, יועץ תקשורת, חברת דלק אנרגיה בע"מ

ליאור זוהר, עוזרת ליו"ר חברת הזדמנות ישראלית, מקורות אנרגיה

טוביה לוסקין, מנכ"ל גבעות עולם חיפושי נפט, שותפות מוגבלת (1993)

נגה בן דוד, דירקטור, גבעות עולם חיפושי נפט, שותפות מוגבלת (1993)

שמואל בקר, דירקטור, גבעות עולם חיפושי נפט, שותפות מוגבלת (1993)

גיורא איילנד, יועץ, גבעות עולם חיפושי נפט, שותפות מוגבלת (1993)

עו"ד חיים אינדיג, יועץ, גבעות עולם חיפושי נפט, שותפות מוגבלת (1993)

עו"ד אריק הררי, יועץ, גבעות עולם חיפושי נפט, שותפות מוגבלת (1993)

אסף שבי גטניו, מנכ"ל העמותה לדמוקרטיה מתקדמת

ג'ינה כהן, חברת מורגנטי

עו"ד אריק הררי, יועץ, חברות הגז והדלק

יוסי לוי, מנכ"ל ישראמקו בע"מ

מרדכי בן ארי, מנהל השקעות, ישראמקו בע"מ

ערן סער, סמנכ"ל כספים, ישראמקו בע"מ

עו"ד רנל יופה, לשכת עורכי הדין

עו"ד טליה נעים, לשכת עורכי הדין

אמנון פורטוגלי, ראש מחלקת המחקר, פורום פעולה אזרחית

רון ורבר, פורום פעולה אזרחית

נמרוד בוכמן, פורום פעולה אזרחית

ערן ורד, פורום פעולה אזסרחית

אורי אלדובי, יו"ר איגוד תעשיות חיפושי נפט וגז בישראל, איגוד לשכות המסחר

ליאור אבנון סולן, דוברת איגוד תעשיות חיפושי הנפט והגז בישראל, איגוד לשכות המסחר

ראובן מלמד כהן, נציג משקיעים פרטיים בחברות בתחום חיפושי נפט וגז

נחום גוטנטג, כלכלן, הפורום המשפטי למען ארץ ישראל

עו"ד דנה טבצ'ניק, אדם טבע ודין

חיים לוינטל, יועץ כלכלי, עמותת גז נפט כחול לבן

חיה לוינטל, דוברת עמותת גז נפט כחול לבן

עו"ד אורי קידר

שרון שאקו

ייעוץ משפטי:
שגית אפיק

מנהל הוועדה:
טמיר כהן

רשמה וערכה:
אהובה שרון – חבר המתרגמים בע"מ

1.
הצעת חוק מיסוי רווחי נפט, התשע"א-2011
2.
תקנות מס הכנסה (ניכויים מהכנסות בעלי זכויות נפט) (תיקון), התשע"א-2011
היו"ר משה גפני:

אני מתכבד לפתוח את ישיבת ועדת הכספים. על סדר היום הצעת חוק מיסוי רווחי נפט, התשע"א-2011 ו-תקנות מס הכנסה (ניכויים מהכנסות בעלי זכויות נפט) (תיקון), התשע"א-2011. האמת היא שהיה לי היסוס קל האם לקיים את הישיבה בגלל הפיגוע הקשה שהיה בבנייני האומה, אבל בהתייעצות שקיימתי עם השר, אנחנו החלטנו שלא נאפשר לטרור לעצור את החיים במדינת ישראל ואנחנו מתפללים לקדוש ברוך הוא להחלמתם של הפצועים. בכל זאת אנחנו נקיים את הישיבה.


אני מבקש ממך אדוני השר, אם אתה יכול לפתוח בדברים, בנושא הכללי של החוק, ולאחר מכן אני אקח את רשות הדיבור, לפני שאתה נכנס לפרטים כי אני רוצה להקדים כמה דברים.

השר יובל שטייניץ:

אדוני היושב ראש, תודה רבה. רבותיי חברי ועדת הכספים. זה לא יום קל. חשבנו שנוכל להגיע לכאן באווירת חג, אבל יש כמה דברים שבהחלט הופכים את היום הזה ליום עצוב. הדבר הראשון והחמור ביותר הוא הפיגוע שאירע לפני שעה קלה כאן בירושלים, בלב ירושלים, ליד בנייני האומה. שוב פיגוע, שוב בתחנת אוטובוס, בתחבורה ציבורית, שוב בירושלים, ושוב טרוריסטים מכוונים את נשקם ותחמושתם בכוונת מכוון לאזרחים, לגברים, לנשים, לילדים, לקשישים, לאזרחים תמימים בתחנת אוטובוס. 


אנחנו מאחלים החלמה לפצועים.


מדינת ישראל תעשה הכול כדי לתפוס את מי שביצע את זה ואת מי ששלח אותו, להילחם בטרור ולמנוע פיגועים כאלה בעתיד. אנחנו מקווים שאנחנו לא נראה מראות כאלה, מהסוג שידענו פעמים רבות באינתיפאדה השנייה לפני מספר שנים, ושהנה פתאום חזרו אלינו היום אחר הצהרים כאן בבנייני האומה, הדבר הנורא הזה של מלחמה על ידי פגיעה מכוונת, לא מקרית, לא אגבית, אלא פגיעה מכוונת בכוונת מכוון באזרחים.


הדבר השני שאני אתייחס אליו רק במילה אחת ואני מבין שאי אפשר אחרת. הבית הזה, הכנסת הזאת נפרדת היום מחבר כנסת שהוא לא חבר אישי שלי, אף פעם לא התחברנו, אבל הוא באמת אחד האנשים הכי רציניים, הכי ענייניים, הכי ישרים בבית הזה ודווקא כמי שאף פעם לא היה אתך באיזשהו קשר אישי מיוחד, אני רוצה להגיד לך שאני חושב שכולנו מלאי התפעלות מהתנהלותך, מערכיך, בלי קשר לחילוקי דעות כאלה ואחרים. אני יודע שדחית את הפרישה הסופית שלך כדי להיות כאן בהצבעה הזאת החשובה על החוק על פי המלצות ששינסקי, כי סיפרת לי שהדבר הזה הוא חשוב מבחינתך ואני מאוד מעריך את זה.

חיים אורון:

תודה רבה.

השר יובל שטייניץ:

אדוני היושב ראש, לפני תשע שנים הבית הזה במקרה דומה נכנע למסכת של לחצים מאוד קשה, ביטל הצעת חוק דומה להעלאה משמעותית של המסים – אז היו בעיקר תמלוגים – על גז ונפט, וזאת לא הייתה שעתה היפה של הדמוקרטיה ושל הכנסת. היום חברי ועדת הכספים בראשותך הולכים לתקן את המצב הזה ולעשות את הדבר הנכון מבחינה כלכלית, מבחינה חברתית, ולא פחות חשוב, מבחינה דמוקרטית. אני משוכנע שלאחר תהליך מאוד מכובד של התדיינות אתכם ולפני כן תהליך שלא היה רציני ממנו, של ועדה שישבה שנה שלמה כמעט על המדוכה, כדי להכין הצעת חוק רצינית ולבדוק את כל ההיבטים, אני משוכנע שההצבעה כאן היום תחזיר או תתקן במידה מסוימת את השגיאה ששגו כאן לפני תשע שנים ובמידה רבה תחזיר את האמון של אזרחי ישראל, וזה חשוב לא פחות מהכסף ולא פחות מהכלכלי ולא פחות מהחברתי. האמון של אזרחי ישראל שראוי להתווכח וראוי לבדוק ומותר שיהיו חילוקי דעות, אבל בסופו של דבר המערכת הדמוקרטית שלנו, הכנסת וממשלה, מקבלת החלטות ענייניות לטובת העם והחברה, והלחצים, משקלם מוגבל מאוד. מוגבל מאוד כמו שראוי שיהיה.


אמרתי בפתח הדיונים כאן שהמצב הקיים שלפיו חלקה של המדינה ושל אזרחיה במסים ובתמלוגים, באוצרות הטבע שלהם, אוצרות הגז והנפט הוא הנמוך ביותר בעולם, הוא בלתי תקין כלכלית, חברתית, והוא בלתי מוסרי בעליל. 


אנחנו היום מתקנים את זה ואנחנו היום מחזקים את הרושם שמדינת ישראל היא דמוקרטיה מתוקנת שבה מותר להתווכח, מותר לחשוב אחרת ומותר להפעיל מסע שכנוע, אבל בסופו של דבר מקבלים החלטות וללחצים מסוגים כאלה ואחרים יש משקל מוגבל. זה דבר מאוד חשוב ואני חושב שנפלה בידיכם, בידינו, כמי ששותף לזה, זכות גדולה לתקן תקלה חמורה שקרתה בנושא הזה, תקלה לכלכלה ותקלה לדמוקרטיה, לפני תשע שנים.

אני מודה לכם על כל שיתוף הפעולה, לך אישית ולכל החברים כאן בהליך החקיקה הרציני והמהיר שהתקיים כאן.

היו"ר משה גפני:

החוק עוד לא אושר.

השר יובל שטייניץ:

לכן הודיתי על ההליך.

היו"ר משה גפני:

תודה רבה. תודה אדוני השר. רבותיי, אני יכול לומר ככלל שהוועדה – אני לא מדבר בשם כל אחד ואחד – תומכת בחוק. באופן עקרוני אנחנו תומכים בחוק, אבל במהלך הדיונים עלו נושאים רבים שגם החברות הביעו את דעתן בעניין, הביעו את השגותיהן, וגם החברים הביעו את דעתם במהלך הדיונים בוועדה. אנחנו ניהלנו דיונים מול משרד האוצר, לא דיונים בוועדה. אני גם ישבתי עם החברות אחרי כן שוב, עם המשקיעים, וניהלנו דיונים עם משרד האוצר. 


אני מבקש לשבח את משרד האוצר שחלק גדול מהדברים שאנחנו דיברנו עליהם, האוצר בסופו של דבר, בתהליך ארוך של משא ומתן, לחלק גדול מהדברים הוא הסכים. שוב, לא בליבת החוק אלא בסעיפים הנלווים אליו שהם הסעיפים שיכולים להקשות על הטיפול בחוק הזה.

אני רוצה לומר את דעתי. בעיניי החברות הגדולות, המשקיעים הפרטיים, הם אינם אויבי העם. הם אנשים שעושים את מלאכתם. הם גם מרוויחים כסף, וזה בסדר, אבל הם עושים את מלאכתם. הם השקיעו בגילוי הגז, הם השקיעו בגילוי הנפט ואנחנו מאוד מעוניינים לשמור על האיזונים הללו כדי שזה ימשיך הלאה.

ישבנו אתמול כמה חברי כנסת, ביניהם חבר הכנסת אמנון כהן וחבר הכנסת ציון פיניאן, כדי לעבור על הסעיפים הללו. אני מבקש שהתהליך יהיה כזה, לפני שאני נותן לך אדוני שר האוצר את האפשרות להתייחס לחוק. לאחר דבריך, אנחנו נעבור מיד להצבעות. אנחנו נלך סעיף-סעיף וכל אחד יביע את דעתו בעניין של החוקים. אדוני השר, אני מבקש, אם אתה יכול להתייחס לכמה נושאים מרכזיים שעלו בעניין, בבקשה.

שלי יחימוביץ:

רק שתדע ששלחו לנו נוסח בלי שינויים.

קריאה:

שלחנו לכם לאחר שינויים.

יעקב אדרי:

זה אומר שזה לא הנוסח עליו נצביע.

יוסי לנגוצקי:


סליחה, אני יוסי לנגוצקי והוזמנתי לישיבה. אני לא אדבר?

היו"ר משה גפני:

רגע. אני לא יודע. מה הבעיה?

יוסי לנגוצקי:


אני רוצה לדבר.

יעקב אדרי:

יופי שאתה רוצה לדבר. 

היו"ר משה גפני:

אמרתי שאני לא יודע אם אני אתן לכולם לדבר. אני אשתדל. נראה לפי תמונת המצב.

שלי יחימוביץ:

שיחלקו לנו נוסח נכון.

היו"ר משה גפני:

רבותיי, הייתה תקלה בדפוס. לא קרה שום דבר. התקלה תתוקן. בנוסח שמונח לפניכם, אומר לי מנהל הוועדה ואומרת היועצת המשפטית, הייתה תקלה בדפוס. זה ישונה ואנחנו נניח את זה. סבלנות. 


אדוני השר, בבקשה.

השר יובל שטייניץ:

אדוני היושב ראש, בפתח דבריי אני רוצה לומר שאני חייב תודה להמון אישים שעזרו לנו להגיע לרגע הזה בתהליך שהתחיל לפני שנה.

אחמד טיבי:

אנחנו חותמת גומי?

השר יובל שטייניץ:

אני אהיה קצר מאוד. אני רוצה לציין שלפני קצת יותר משנה התחלנו בתהליך הזה, באפריל הקמתי את ועדת ששינסקי ולא היינו מגיעים לרגע הזה בלי התגייסות, תמיכה וגיבוי של שלושה אישים. האחד הוא ראש הממשלה נתניהו, השני הוא פרופסור איתן ששינסקי שהוביל את הוועדה בהצלחה, והשלישי זאת התמיכה החשובה של הנגיד סטנלי פישר. חשבתי שאת שלושתם לפחות אני צריך לציין בפתח הדברים. בלעדיהם, בלי תמיכתם, לא היינו מגיעים לכאן היום.


לגבי החקיקה שלפנינו. ההנחיה הייתה מאוד פשוטה: לעשות נורמליזציה של משטר, המשטר הפיסקאלי בישראל, בדומה למה שמקובל ברוב מדינות המערב, מדינות מערביות שיש בהן מאגרי גז משמעותיים, ולמצוא את שביל הזהב בין הצורך, כמו שאתה הזכרת, לתגמל משקיעים, לעודד משקיעים וחברות, ומי שיגע ומצא, יאמין וגם ירוויח וירוויח אפילו יפה מאוד, לבין הצורך לדאוג לכך שעם ישראל ומדינת ישראל ייהנו מאוצרות הטבע של המדינה.


לכן החליטה הוועדה – לאחר עשרה חודשים של עבודה – על מערכת מורכבת שיש בה תמלוגים שהיו כפי שנשארו קודם, שיש בה ביטול של ניכוי אזילה שהוא בלתי קביל, לא קיים מסוגו בשום מדינה בעולם, ופה אחד הוועדה החליטה על ביטולו והוא אפילו אבסורדי, ושיש בו מס רווחי יתר שההיגיון שלו הוא מאוד פשוט: לוקחים את המס המיוחד רק לאחר החזר ההשקעה פלוס וגם אז המס עולה בהדרגתיות.


אני חושב שאני לפחות בשנתיים האחרונות לא הבאתי הצעת חוק שבושלה ונבדקה בנושא באמת גדול וסבוך במשך שנה שלמה על ידי ועדה מקצועית.

כרמל שאמה:

המילה בושלה.

השר יובל שטייניץ:

בושלה במובן החיובי של המילה. הוכנה, בושלה, נבדקה במשך שנה שלמה. 


עלתה כאן שאלה על ידי רבים מחברי הוועדה, שאלת הקרן שראש הממשלה ואני הצהרנו על כוונתנו להקימה. אני נוגע עכשיו בכמה נקודות ספציפיות שעלו בדיוני הוועדה. יש הרבה, אבל אני אגע בשתיים או בשלוש נקודות.


קודם כל, לגבי שאלת הקרן. אני אומר כאן כך: כוונתנו להגיש לכנסת, עוד במהלך שנת 2011, הצעת חוק להקמת קרן שיופקדו בה הכנסות מגז ונפט שיתקבלו על פי חוק זה.


במהלך השבועיים הקרובים, יתכן שכבר ביום ראשון הקרוב, תוקם ועדה על-ידי ראש הממשלה ועל ידי, בראשותו של פרופסור יוג'ין קנדל, והיא תוך מספר חודשים תלמד את המודלים במקובלים בעולם ותגבש הצעה על הקמת הקרן ועל דרך ניהולה.

אחמד טיבי:

זה לא מופיע כהסתייגות.

היו"ר משה גפני:

תכף נדבר על הפרטים.

השר יובל שטייניץ:

הרווחים של הקרן ייועדו למטרות כלכליות וחברתיות.


מאחר שהייתה בקשה של היושב ראש וחברים רבים, סיעות אפילו הייתי אומר, לעשות מאמץ לעגן את זה לא רק באמירה חד משמעית שלי לפרוטוקול, ודרך אגב, הנושא היה מאוד בעייתי מבחינת הייעוץ המשפטי גם לממשלה, מצאנו בסוף את הנוסחה שאנחנו נכניס את זה גם כהסתייגות לחוק.

היו"ר משה גפני:

לא בהסתייגות. נכניס את זה לחוק.

השר יובל שטייניץ:

הממשלה מתחייבת להגיש הצעת חוק לכנסת שתגיע לכנסת ולוועדת הכספים עד סוף שנת 2011, ואני מקווה שיהיה הרבה לפני כן, על הקמת הקרן ובמסגרת הדיון הזה שיגיע לכאן, כל השאלות של איך מנהלים, מי מפקח, מה מוציאים, מתי, מה הכמויות, מה המועדים, הכול יגיע לכאן לדיון במסגרת הצעת החוק הזאת.

היו"ר משה גפני:

מה המטרות?

השר יובל שטייניץ:

אני מדבר על מטרות כלכליות-חברתיות ולשם כך אנחנו מקימים ועדה שתבחן את זה. זה יהיה באישור ועדת הכספים. זאת סוגיה ראשונה שהעסיקה כאן רבים והנה התחייבתי כאן חגיגית לפרוטוקול ואנחנו גם נעגן את זה בכתב בחקיקה.


דבר שני. עלתה גם כלפי, על ידי נציגים של חברות האנרגיה, בשבועות האחרונים, השאלה של התאמה למתווה מס החברות במידה שמתווה, כפי שהוא קיים היום בחוק, ישונה במהלך העשור הקרוב. גם לשאלה הזאת נמצא פתרון שיהיה במסגרת החוק. חשבנו שזה נכון עקרונית וצודק כי הרעיון הכללי של עבודת הוועדה היה לקבוע את המסגרת הכללית של מה שנקרא גוורמנט טק – חלק המדינה וחלק המשקיעים – ולכן אם יחולו שינויים משמעותיים, יצטרכו לעשות התאמות והדבר הזה ייאמר.


הדבר השלישי. עלתה בקשה של הבטחה של יציבות של המשטר הפיסקאלי שהכנסת מחוקקת והוועדה הזאת מגבשת.  כל הדברים האלה, דרך אגב, כולל מה שאמרתי על הקרן, היו דברים שישבנו עליהם ימים כדי לראות איך אפשר לנסח את זה בצורה שזה יהיה חוקתי וכולי.


בישיבת הממשלה הקרובה, ראש הממשלה בישיבת הממשלה יודיע הודעה רשמית, בישיבת הממשלה – ויש לזה תוקף – את מה שאני מקריא כעת.


"בשנה האחרונה בחנה ממשלת ישראל את מדיניותה הפיסקאלית בנושא משאבי הנפט והגז בישראל במסגרת ועדה שהוקמה על ידי שר האוצר, ועדת ששינסקי. לפי המלצות הוועדה, כפי שאומצו בהחלטת הממשלה מספר 2762, גדל חלקה של המדינה בהכנסות מהפקה של גז ונפט לשיעורים של בין 52 ל-62 אחוזים. כמו כן למערכת המוצעת ישנה השפעה נמוכה יחסית על החלטות ההשקעה של היזמים ובעלי רישיונות החיפושים וההפקה, שכן ההיטל יופעל לאחר החזר עלות ההשקעה בצירוף תשואה נאותה. ממשלת ישראל, כפי שהביעה זאת בהחלטת הממשלה מספר 2762 מיום ה-23 בינואר 2011, מאמינה כי מערכת המיסוי החדשה יוצרת את האיזון הנדרש בין הבטחת המשך פיתוח משק הגז והנפט בד בבד עם קבלת חלק ראוי לציבור עבור ניצול משאבי הטבע של המדינה וזאת תוך מתן תמריצים נאותים לעוסקים בענף חיפושי הגז הטבעי.


אי לכך, עם השלמת החקיקה כאמור בהחלטת הממשלה, הממשלה לא רואה צורך בביצוע שינויים נוספים במדיניותה הפיסקאלית בנושא משאבי הטבע והגז".


כאמור, זאת תהיה הודעת ראש הממשלה בישיבת הממשלה הקרובה.

אורי אריאל:

זה ישראבלוף. האם יכול להיות מצב שבעוד חודשיים מסיבות שונות ראש הממשלה יודיע הודעה אחרת?

השר יובל שטייניץ:

לא. לא יכול להיות. תיאורטית הכול יכול להיות ותיאורטית, כפי שידוע לך, שום ממשלה ושום כנסת לא יכולה לחייב את הממשלה והכנסת הבאות אחריה או אפילו את עצמה לא לשנות חקיקה. 

אורי אריאל:

אבל היא יכולה להבטיח את זה ברוב מיוחס.

השר יובל שטייניץ:

תהיה הצהרה של ראש הממשלה שהממשלה רואה בזה מיצוי של התיקון ולא מתכוונת לערוך שום תיקון או שינוי נוסף.

אורי אריאל:

נדמה לי שאפילו אתה לא סומך על זה.

השר יובל שטייניץ:

אני סומך על זה ואני גם סומך על חקיקה.

מירי רגב:

הייתה גם הצהרה של ראש הממשלה על משכנתא, אבל האוצר לא מימש אותה. ראש הממשלה עושה דברים אבל הפקידים באוצר קובעים.

היו"ר משה גפני:

תודה רבה. 

יעקב אדרי:

אני מוכרח לומר משהו. אני רוצה להצטרף לאיחולי ההחלמה לכל הפצועים וגם כמובן לומר שהטרור, כפי שאמרתם, לא צריך לשבש לנו את החיים ואנחנו נמשיך לעשות את מה שצריך לעשות.


אני גם רוצה לברך על החוק. אני מברך את שר האוצר ואת היושב ראש, שבאמת היה להם חשוב,  כמובן על התיקון שסיעת קדימה דרשה, ודרשו עוד חברים בנושא הקרן.


כמובן שאנחנו נתמוך בחוק.


אני לא יכול שלא לסיים את הפרק הזה כי בכל זאת קרה משהו השבוע ואני חייב להתייחס אליו. חבר ועדה, ידיד כרמל שאמה, הטיח דברים מאוד קשים, ואני לא נכנס לעצם הדברים. הוטל דופי בכמה חברי ועדה. זאת בכל זאת עננה עלינו אבל אני מקווה שאנחנו בכל זאת ניגש להצבעה ונעשה את זה. חבל שזה קרה כי זה לא היה צריך לקרות. אני לא נכנס לעצם הדברים, אבל אני חושב שזאת ועדה מאוד רצינית.

כרמל שאמה:

חבר הכנסת אדרי, מה רצית להגיד בזה? מה אתה רוצה לומר בזה? עם כל הכבוד.

יעקב אדרי:

אני לא חבר סיעת הליכוד שיגידו לי שאני מקבל חבר מרכז.

כרמל שאמה:

מה בוער? מה?

יעקב אדרי:

כרמל, תן לי לומר דברים שאני רוצה לומר.

כרמל שאמה:

יש מורסות שצריך לגעת בהן גם כשזה לא נעים. תלמד. ההערה שלך מיותרת.

יעקב אדרי:

כרמל, אתה יכול להגיד מה שאתה רוצה.

כרמל שאמה:

לא, אני לא אצטט דברים שאמרת לי לפני הדיון. עדיף שתעצור כאן.

יעקב אדרי:

כרמל, אני תומך בחוק ללא סייגים.

כרמל שאמה:

אל תהיה פרקליטו של אף אחד.

יעקב אדרי:

אני אומר שחבל שזה קרה.

כרמל שאמה:

אתה מצטער על מה שקרה, אבל אתה לא מצטער על דברים אחרים. מה אתה מעלה את זה בכלל?

יעקב אדרי:

אני חושב שזה לא צריך להיות.

כרמל שאמה:

שליח של מי אתה?

יעקב אדרי:

לא שליח של אף אחד. 

כרמל שאמה:

לא, אתה לא סתם אמרת את זה.

יעקב אדרי:

טוב, אני שליח של מישהו. באמת. אתה רוצה להוריד אותי למקום הזה?

היו"ר משה גפני:

בסעיפי החוק, דיברנו במהלך הדיונים, אנחנו רוצים לעשות שינויים. היו דברים שהעלו חברים. יש את הסיפור הזה שהיה גם עם ג'ומס וכל הדברים האלה. ישבנו עם האוצר והגענו להסכמות. אמנון ידבר עקרונית ומי שיקריא את ההסכמות שנכתבו יהיה ציון פיניאן.


חבר הכנסת אמנון כהן, בבקשה.

אמנון כהן:

תודה אדוני היושב ראש.  אני חושב שלגבי החוק שנכנס כאן לוועדה, ונשמעו כאן גם  הגופים וגם אנשים מקצועיים שליוו את הפרויקט הזה. 


גם אני רוצה להביע את צערי העמוק ולאחר החלמה לנפגעים בפיגוע. 


לגבי החוק. לאחר ששמענו את כל המשלחות וראינו שיש כאן דברים שצריכים לטפל בהם, בסעיפים של החוק ולא במהות החוק - ביחד עם חבריי חברי הוועדה, חברי ציון פיניאן וחלק מהדברים עשיתי עם פניה קירשנבאום וחלקם עם יצחק וקנין – למעשה ריכזנו את כל הבקשות של כולם כדי לראות במה אפשר לסייע. זה נעשה כמובן בתיאום עם האוצר והיו מאבקים לא פשוטים. בגדול, מה שאפשר היה לתקן, הגענו להבנות והסכמות, וידידי מרכז הקואליציה בוועדה, ציון פיניאן, יתייחס לזה. יש כאן 17 סעיפים עליהם דיברנו. כמובן יש את הנושא של הקרן ושמענו משר האוצר שזאת גם הייתה אחת הדרישות של חברי הוועדה שדרשו שהקרן תוקם. 


שר האוצר, ביוזמת חברת הכנסת שלי יחימוביץ הכנו כבר הצעת חוק בנוגע להקמת הקרן.

יעקב אדרי:

זה נכנס עכשיו לחוק.

אורי אריאל:

לא נכנס לחוק.

אמנון כהן:

אני חתמתי על הצעת החוק. אנחנו שומעים שתהיה החלטת ממשלה בנושא הזה ואנחנו כמובן נשמח על כך.


חבר הכנסת ציון פיניאן, ברשותך אדוני היושב ראש, יתייחס לנושא.

היו"ר משה גפני:

כן. חבר הכנסת ציון פיניאן, תקריא את ההסכמות עם שר האוצר. אמנון, תודה. 

אורי אריאל:

האם אנחנו יכולים לקבל העתק?

היו"ר משה גפני:

זה ייכנס לנוסח. 

מירי רגב:

יש כאן הצעות חוק פרטיות על הקרן. אני שמעתי מהשר שטייניץ שעצם הקמת הקרן תיכנס לחוק הנוכחי ועכשיו אני שומעת שיהיו כאן הצעות חוק פרטיות. אם יש הסכמה של הממשלה, תציעו הצעת חוק.

אורי אריאל:

אין שום הסכמה. 

אמנון כהן:

אנחנו קטליזטור.

היו"ר משה גפני:

תודה רבה. ציון, בבקשה.

ציון פיניאן:

תודה רבה. אדוני היושב ראש, מכובדי השר, מה שאני מקריא, אלה ההסכמות שהיו בין חברי הוועדה בראשות היושב ראש לבין האוצר.

היו"ר משה גפני:

לא היה קל. תדגיש.

ציון פיניאן:

לא היה קל, בוודאי.

השר יובל שטייניץ:

גם לנו לא היה קל. לא עשיתם לנו חיים קלים.

היו"ר משה גפני:

אבל האוצר הלך כברת דרך.

ציון פיניאן:

בדם, יזע ודמעות.


מועד תחילת הפקה המסחרית. לפי הצעת החוק בנוסח הממשלתי, מועד תחילת הפקה מסחרית נקבע כמועד שבו החלה הפקת נפט בכמויות מסחריות בהתאם להחלטת המנהל. אנחנו סברנו שזה מועד מאוד בעייתי משום שהוא משאיר את הכול לשיקול דעתו של מנהל רשות המסים ויוצר חוסר ודאות בנוגע למועד תחילת ההפקה. לכן קבענו מבחן אחר לחלוטין לפיו מועד תחילת ההפקה המסחרית יהיה המועד המוקדם מבין השניים: או המועד שבו הופק נפט בשווי מצטבר של 5 אחוזים מסכום השקעות החיפוש והשקעות ההקמה שהוצאו עד אליו, אך לא יותר מ-10 מיליון שקלים, או המועד שבו הופק נפט בשווי מצטבר של 250 מיליון שקלים. זאת גם הקלה עבור חברות הגז וחברות הנפט וגם יש כאן מבחן ברור ולא שיקול דעת של מנהל רשות המסים.

שלי יחימוביץ:

אני לא מבינה את זה. אתה יכול להסביר?

ציון פיניאן:

דקה. היועצת המשפטית תסביר.

שגית אפיק:

נגיע לסעיף.

שלי יחימוביץ:

עכשיו זאת הקראה?

היו"ר משה גפני:

לא, זאת לא הקראה. אנחנו מדברים על העקרונות של מה שישונה בסעיף.

שלי יחימוביץ:

אנחנו נזכה לקבל הסבר.

היו"ר משה גפני:

כן. 

ציון פיניאן:

קביעת מחיר ליצוא.

שלי יחימוביץ:

תגיד לאיזה סעיף אתה מתייחס.

היו"ר משה גפני:

סעיף 1.

יצחק וקנין:

אולי הצעה פרקטית כי אנחנו עלולים להתברבר כאן.

כרמל שאמה:

למה לא מחלקים את הנוסח של השינויים?

יצחק וקנין:

אדוני היושב ראש, אולי נגיע לסעיף הספציפי ואז ציון יקריא את הנוסח המוצע. זה יהיה יותר קל ויותר ברור.

היו"ר משה גפני:

חבר הכנסת וקנין, קיבלתי את זה. גברתי היועצת המשפטית.

שגית אפיק:

יש לכם את הנוסח ואנחנו נעבוד לפיו. כולכם מחזיקים את הנוסח עם התיקונים, עם עקוב אחר שינויים. 

אמנון כהן:

אדוני היושב ראש, לגבי ההצבעות. יש כאן יותר מדיי חברים וצריך לבדוק מי מצביע.

היו"ר משה גפני:

בסדר. נמצא כאן מנהל הוועדה. אם אתה לא חבר ועדה ותצביע, הוא לא ייתן לך.


את יכולה להסביר את מועד תחילת ההפקה.

שגית אפיק:

סעיף 1 הוא הסעיף שקובע את ההגדרות לאורך כל החקיקה. בסעיף 1, אם תסתכלו למטה, יש הגדרה של מועד תחילת ההפקה המסחרית. בנוסח שהיה בכחול, הנוסח שהביאה הממשלה, הנוסח אמר שזה המועד שיקבע אותו מנהל רשות המסים לאחר התייעצות עם הממונה. הוא יקבע מתי מתחילה הפקת כמות מסחרית.


עלו כאן טענות מטעם החברות וחברי הוועדה קיבלו את הטענות האלה שמדובר באמת מידה גמישה מדיי, שלא נותנת ודאות כלשהי ושעלולים שלא לדעת מה יהיה מועד תחילת ההפקה המסחרית. לכן מוצע מבחן חדש שיש בו ודאות. הוא לא נתון לשיקול דעתו של מנהל רשות המסים והמבחן הזה קובע את המועד המוקדם מבין שני מועדים: המועד האחד הוא מועד בו הופק נפט בשווי מצטבר של 250 מיליון שקלים חדשים. בעמוד 2, פסקה (2), זה המועד השני, המועד שבו הופק נפט בשווי מצטבר השווה לשיעור של 5 אחוזים מסכום השקעות החיפוש והשקעות ההקמה שהוצאו עד לאותו מועד, ובלבד ששווי זה אינו נמוך – יש טעות כתיב שלי – מעשרה מיליון שקלים חדשים.

אורי אריאל:

עכשיו זה מובן.

שגית אפיק:

זאת ההגדרה של מועד תחילת הפקה מסחרית.

היו"ר משה גפני:

רבותיי, יש למישהו שאלות לגבי התיקון?

שגית אפיק:

מכיוון שיושב ראש הוועדה רוצה להצביע, קודם נצביע על הסתייגויות לשם החוק. מי שהגישו לי הסתייגויות לשם החוק הם סיעת חד"ש.

היו"ר משה גפני:

דב חנין כאן.

שגית אפיק:

אתה רוצה להסביר את ההסתייגות?

דב חנין:

יש נוסח לכל ההסתייגויות שלנו.

היו"ר משה גפני:

ההסתייגויות לא מהותיות?

אמנון כהן:

זה למליאה.

שגית אפיק:

אם לא, זאת הסתייגות לדיבור. מי שמוותר על ההסתייגות שלו והיא לא תוצבע, היא הופכת להסתייגות דיבור. היא לא תהיה הסתייגות מהותית.

היו"ר משה גפני:

אדוני השר, אנחנו עוברים להצבעות. אף על פי שמעניין כאן, אני חושב שאתה יכול לעזוב את הישיבה, אבל אני מבקש שתהיה בקרבת מקום.

שגית אפיק:

המבחן הזה פותר את הבעיה. 

מירי רגב:

זה גם לגבי נפט?

שגית אפיק:

מועד תחילת ההפקה המסחרית חל גם לגבי גז וגם לגבי נפט. המבחן הזה שמתייחס לשני מועדים, אחת המטרות שלו באמת הייתה לפתור את הבעיה גם לגבי גז וגם לגבי נפט.

היו"ר משה גפני:

מה ההסתייגויות לשם החוק?

שגית אפיק:

הסתייגות של סיעת חד"ש.

דב חנין:

אני אנמק את הדברים בקצרה.

היו"ר משה גפני:

לא, היא מקריאה.

שגית אפיק:

שינוי לשם החוק לחוק רווחי הנפט, הענקת כבשת הרש לציבור. הוספת סעיף מטרה, זה לפני פרק ההגדרות. 

היו"ר משה גפני:

זאת ההסתייגות לשם החוק?

שגית אפיק:

כן. תצביע על ההסתייגות לשם החוק.

היו"ר משה גפני:

יש עוד הסתייגויות לשם החוק?

שגית אפיק:

אין עוד הסתייגויות לשם החוק.

היו"ר משה גפני:

אנחנו מצביעים על ההסתייגות של חד"ש.

ה צ ב ע ה

ההסתייגות לא התקבלה

ציון פיניאן:

הערה לפרוטוקול. חברת הכנסת ציפי חוטובלי מחליפה את חבר הכנסת חיים כץ.

היו"ר משה גפני:

תודה.

שלמה מולה:

גפני, זאת פעם ראשונה שאני מצביע עם הממשלה.

היו"ר משה גפני:

זאת לא פעם ראשונה. הצבעת הרבה פעמים. גם אני מצביע הרבה פעמים עם הממשלה ובסוף אני אחזור על זה בתשובה.

דוד רותם:

אתה יודע שיש כאלה ששערי תשובה ננעלים בפניהם.

היו"ר משה גפני:

אל תגיד את זה.


אנחנו מצביעים על שם החוק כפי שהוא מופיע בנוסח של הוועדה.

ה צ ב ע ה

בעד – 13

שם החוק - אושר

ציון פיניאן:

צריכים להיות 16.

קריאה:

שלי לא כאן.

היו"ר משה גפני:

שם החוק התקבל. אנחנו עוברים להסתייגות הבאה.

שגית אפיק:

חבר הכנסת דב חנין, הוספת סעיף מטרה. 

דב חנין:

אדוני היושב ראש, ברשותך, משפט. אנחנו לא מעוניינים לעשות פיליבסטר.

היו"ר משה גפני:

אבל זה מה שקורה.

מירי רגב:

תעשה פיליבסטר במליאה.

דב חנין:

לא. אם אדוני מסתפק בזה, ההסתייגויות שלנו מדברות בשם עצמן. מבחינתי אני מוכן שהיועצת המשפטית תקריא את כל ההסתייגויות והקראה שלה היא סוג של הנמקה.

היו"ר משה גפני:

בסדר גמור. תודה. תקריאי את סעיף המטרה.

שגית אפיק:

משאבי הנפט והגז שבשטחה הריבוני והכלכלי של המדינה הם קניין הציבור. שימוש במשאב הנפט והגז שהנו משאב מתכלה מחייב הטלת היטל ייעודי על רווחים באופן שיבטא את ציבוריות המשאב ואת אינטרס הציבור.

היו"ר משה גפני:

אנחנו מצביעים על ההסתייגות של סיעת חד"ש.

אחמד טיבי:

גם רע"מ-תע"ל.

שגית אפיק:

הוספתי.

היו"ר משה גפני:


אנחנו מצביעים.

ה צב ע ה

ההסתייגות לא התקבלה

חיים אורון:

לשם החוק תוסיפי גם את מרצ.

שגית אפיק:

לשם כפי שהוצע על ידי סיעת חד"ש, הענקת כבשת הרש.

חיים אורון:

לשם תכניסי את זהבה גלאון.

שגית אפיק:

עכשיו תצביע על הסעיף הראשון.

דוד רותם:

אדוני היושב ראש, אני מבקש להכניס כאן את ההגדרה של הקרן.

היו"ר משה גפני:

אנחנו נעשה את זה בסוף.

דוד רותם:

אתה הולך להצביע על הסעיף.

שגית אפיק:

הוא לא מצביע על כל הסעיף. הוא מצביע עד הגדרת מועד תחילת ההפקה המסחרית.

היו"ר משה גפני:

עם התיקון שהבאנו.

כרמל שאמה:

שאלה לנציג האוצר לגבי התיקון. מה המשמעות הכספית של התיקון הזה? הערכה גסה.

שאול מרידור:

אין בו משמעות כספית במובן הזה שקודם, כמו שאמרה היועצת המשפטית, נקבע על ידי המנהל ולבקשת הוועדה עברנו למועד שהוא אובייקטיבי והמספרים שכאן משקפים את מה שאנחנו חושבים שנכון.

כרמל שאמה:

היום המנהל קובע לפי הפרמטרים האלה?

שאול מרידור:

אנחנו חושבים שאלה פרמטרים ראויים ולכן אני מניח שכך הוא היה קובע, אבל אני לא מחליף אותו.

שגית אפיק:

אנחנו מצביעים על החלק שהוא עד מועד תחילת ההפקה הציבורית, עמוד 1 עד עמוד 2 למעלה, לפני מיזם נפט.

היו"ר משה גפני:

אנחנו מצביעים על הסעיף הזה.

ה צ ב ע ה

נגד – 1

אושר


החלק הזה של הסעיף אושר. אנחנו עוברים למיזם נפט.

שגית אפיק:

במיזם נפט יש תיקון ניסוחי. זה עבר לסעיף 7 שנדבר עליו בהמשך. הגדרת מכירה.  אני עוברת להגדרה של מכירה, עמוד 2 באמצע. מופיעים כאן שני תיקונים. התיקון האחד, ביקש האוצר להרחיב את המכירה כך שהיא תכלול גם שימוש וביקשה ועדת הכספים, בסעיף קטן (1)(ד) שפעולות שימוש או עיבוד אחרות שיקבע שר האוצר, כפי שהיה בנוסח הכחול המקורי, יהיו רק באישור ועדת הכספים. זה תיקון שהוועדה ביקשה והוא נכנס לכאן.

היו"ר משה גפני:

מיזם נפט עובר לסעיף 7.

רונית תירוש:

יש בעיה באופן שיטת המיזמים. אי אפשר לדבר במיזם על זכות נפט אחת בלבד. למדתי שהתהליך יוצר מצב של מתן רישיונות כאילו על אותו מיזם וזה יוצר מצב מאוד בעייתי. ברגע שמתעקשים על כל זכות נפט אחת בלבד, זה הופך את זה לכל מיזם.

שגית אפיק:

יש הסתייגות שלך שמבקשת לקבוע שכל באר תיחשב נפרדת. זאת הסתייגות. זה לא מה שמופיע כרגע בנוסח. הנוסח כרגע הוא אחר.

רונית תירוש:

אני מדברת על כך שמספר רישיונות שניתנו על מיזם, ייחשבו כאחד ולא כל רישיון ייחשב מיזם אחד. אחרת יש בירוקרטיה עצומה.

היו"ר משה גפני:

שאול, אתה מקשיב? תן לה תשובה.

יעקב אדרי:

היא צודקת.

רונית תירוש:

צריך להבין את התהליך של הפקת נפט.

היו"ר משה גפני:

השאלה ברורה. שאול מרידור, בבקשה.

יעקב מימרן:

אולי מותר לי להתייחס?

היו"ר משה גפני:

כן, בבקשה.

יעקב מימרן:

רציתי להבהיר שזכות נפט פירושה שעשויים להיות בה – ובדרך כלל יש בה – הרבה מאוד קידוחים. אין טעם לספור קידוח אחד, להתלבש עליו כאילו הוא המקור לחוק הזה. לכן אני אומר שזכות נפט היא המושג הנכון והמתאים במקרה שלנו.

רונית תירוש:

אז אני צודקת במה שאני אומרת.

יעקב מימרן:

הייתה כאן הצעה שייספר קידוח, אבל זה לא שייך ולא רלוונטי.

רונית תירוש:

המילה זכות נפט אחת אומרת שאלה יכולים להיות מספר קידוחים.

יעקב מימרן:

נכון.

היו"ר משה גפני:

מימרן, אני הולך לתת לך הרבה לדבר בישיבה.

מירי רגב:

יש כאן מישהו שיודע הרבה דברים ויש לו הרבה מידע. כדאי להיעזר בו.

חיים אורון:

לא מסבירים לנו מה כל אחד עובר, בהנחה שאנחנו מבינים.

שגית אפיק:

נעבור לעמוד 3. יש תיקון נוסף, הגדרה של שותף מנהל. למעשה מתווספת כאן הגדרה חדשה שמשתמשים בה בהמשך לעניין הגדרת תשלום. אני אקריא אותה עכשיו וכשנגיע לתשלום היא תוסבר.


""שותף מנהל" -  אחד מבעלי זכות נפט של מיזם נפט אשר הנו בבעלות משותפת אשר אושר על ידי המנהל כשותף המנהל של מיזם לבקשת בעל זכות הנפט אשר תוגש בתוך שלושים ימים ממועד קבלת זכות הנפט".


התיקון הבא הוא תיקון משמעותי וזה התיקון של מחיר העברה.

היו"ר משה גפני:


בהגדרה של תקבול. עמוד 3.

ציון פיניאן:

קביעת מחיר ליצוא. אחת הבעיות המשמעותיות  עליה עמדו הגופים הייתה שהגדרת מחיר המכירה ליצוא יהיה לפי המחיר בישראל. הטענה של הגופים הייתה שהגדרה כזאת עלולה לסכל את היצוא ולפגוע בגופים משום שכמות הגז שמופקת תהיה גדולה מהביקוש שיהיה לגז. זאת הייתה טענה שכל חברי הוועדה קיבלו ולכן עמדנו על תיקון ההגדרה של מחיר העברה כך שהמחיר ככלל יהיה מחיר השוק בישראל שייקבע בהתאם לנתונים על התמלוגים בשל מכירות בישראל, אבל לפקיד השומה תהיה אפשרות לקבוע מחיר נמוך יותר אם חברה מסוימת הוכיחה לו שלא יכלה למכור את הגז בישראל לאחר שפעלה לשם כך בשקידה ראויה.

היו"ר משה גפני:

מישהו רוצה הסבר על זה? זה מובן לגמרי.

זבולון אורלב:

יש כאן הפחתה או תוספת?

היו"ר משה גפני:

אין כאן הפחתה או תוספת. המציאות היא שאם אתה מפיק גז ואתה לא יכול יותר למכור את הגז בישראל, אתה מייצא את זה וזה ילך לפי מחיר היצוא שלפעמים הוא נמוך יותר. לפי איך שאתה מוכר.

דב חנין:

יש לי הסתייגות לרעיון הזה. כיוון שאין לי זכות הצבעה, אני רוצה לפחות בשני משפטים להסביר אותה, את ההתנגדות שלי לרעיון הזה. אני חושב שזאת טעות גדולה לדבר על יצוא גז. אני חושב שהגז הזה צריך לשמש את ישראל.

יעקב אדרי:

מדובר על מעבר לתצרוכת.

היו"ר משה גפני:

במקרה שאין צורך.

דב חנין:

יש צורך.

היו"ר משה גפני:

אם יש צורך, הוא לא יקבל את ההנחה, אם יש הנחה.

יעקב אדרי:

דיברנו על זה בוועדה.

היו"ר משה גפני:

נכון, דיברנו על זה בוועדה.

דב חנין:

אני אומר את דעתי ואתם יכולים לא לקבל אותה. הגז הזה, גם אם אין בו היום צורך, יהיה בו מחר צורך, מחרתיים יהיה בו צורך או בעוד חמישים שנים או בעוד מאה שנים צורך והוא צריך להיות ישראלי ולא צריך  לייצא אותו.

היו"ר משה גפני:

חבר הכנסת חנין, אנחנו כותבים בחוק, ואתה יכול לראות את זה: "ואולם פקיד השומה רשאי לקבוע וכולי, אם הוכיח בעל זכות הנפט להנחת דעתו של פקיד השומה כי התקיים אחד מאלה: לא ניתן למכור נפט בישראל". אנחנו כותבים את זה כאן. זאת אומרת, ההפקה היא כל כך גדולה שמיצינו את כל הצורך.

יעקב אדרי:

מעבר לתצרוכת של המדינה.

היו"ר משה גפני:

אנחנו רוצים שלא ישנו את החוק הזה. הרי דרשנו יציבות.

חיים אורון:

השאלה היא אם מכירת נפט לחוץ לארץ היא החלטה רק של היזם או שיש מנגנון.

היו"ר משה גפני:

לא הבנתי. למה החלטה רק של היזם?

חיים אורון:

כי אני לא ראיתי בחוק – ואם אני לא צודק, שגית תתקן אותי – מקום, או בחוק הקיים או בחוק המוצע, שאפשר לבוא ולומר לאדם שאנחנו מתנגדים ליצוא נפט מסיבות א', ב', ג'. הסיבה שהכי מקובלת על כולם היא סכנה של מלחמה. אנחנו אומרים ליזם שלמרות שמציעים לו מחיר יוצא מן הכלל בחוץ, אנחנו אומרים לו שלא ייצא נפט בחמש השנים הקרובות. יש באיזשהו מקום מנגנון כזה, ואגב, הוא קיים על לא מעט דברים.

יעקב מימרן:

יש מנגנון.

חיים אורון:

אז תאמרו לנו.

יעקב מימרן:

יש מנגנון בחוק. במפורש שר התשתיות מוסמך לדרוש שאת הנפט או את הגז הוא צריך לצורך הצריכה הישראלית המקומית ואז הוא ידאג לתשלום ליזם של מחיר השוק של הנפט או הגז הזה. אין שום בעיה.

דרורה ליפשיץ:


זה לא בדיוק מה שאומר הסעיף. צריך לקרוא את הסעיף כדי שהדברים יהיו מדויקים. מה שאומר סעיף 53 לחוק הנפט הוא שהשר רשאי, לאחר התייעצות עם מועצת הנפט, לחייב בעלי חזקות לספק תחילה במחיר השוק. אין התחייבות לרכוש מהם. יש התחייבות לספק במחיר השוק בישראל את מוצרי הנפט, לתצרוכת המקומית. 

יעקב אדרי:
זה בהמשך למה שנאמר קודם

אורי אריאל:

התשובה מספקת. שאלה. שגית, בסעיף הקודם, למה יש הגבלה של שלושים יום? למה מועד כזה קצר? בתיקון הראשון בעמוד הזה, בעמוד 3, למה זה שלושים ימים, למה זה מוגבל בשלושים ימים?

שאול מרידור:

באופן עקרוני, כשמגיעים למיזם כזה,  ומקבלים חזקה, זה אחרי שמי שעשה את העבודה ומי שהתנגד לעניין הזה כבר כולל את המפעיל וזה כבר קיים בתוך ההסכמים וההסכמות ביניהם. זה הליך טכני של הגשה והחזרה ולכן נתנו שלושים ימים. זה יכול להיות כל מספר.

אורי אריאל:

אני אסביר למה זה חשוב. גם אתם לא כתבתם 900 ימים, ובכוונה לקחתי את זה לאבסורד. נתת את הרישיון ועכשיו הוא מחפש עוד משקיע. שלושים ימים זה זמן מאוד קצר. אם זה לא חשוב לכם, אני לא מבקש ל-900 ימים אבל אני חושב שכדאי להרחיב את זה לסדר גודל של שלושה חודשים, תשעים ימים, 120 ימים. 

שאול מרידור:

זה לא משנה.

אורי אריאל:

בסדר. יש הסכמה. 120 ימים. אני מבקש שזה יהיה 120 ימים.

שאול מרידור:

אמרת שלושה חודשים. בלוח העברי זה שלושה חודשים.

אורי אריאל:

זה מעובר.

היו"ר משה גפני:

לכמה אתם מסכימים?

שאול מרידור:

לדעתי שישים ימים זה מספיק.

אורי אריאל:

אני מתפשר על תשעים ימים.

היו"ר משה גפני:

אתם מסכימים על תשעים ימים?

שאול מרידור:

בסדר.

היו"ר משה גפני:

יהיה תשעים ימים. בסדר.

שגית אפיק:
אודי, אתה מקריא את סעיף התקבול?

אודי אדירי:

בסעיף התקבול יש שינוי ואני אקריא אותו ואציין את השינוי.

שגית אפיק:

הגדרה של תקבול, עמוד 3 באמצע.

אודי אדירי:

"תקבול" – תקבול בכסף או בשווה כסף מכל אחד מאלה:

(1)
מכירה של נפט שהופק בשטח זכות הנפט של מיזם הנפט. לעניין מכירה של נפט כאמור בפסקאות (1) ו-(2) להגדרת "מכירה" של נפט, יראו כתקבול שהתקבל בפועל את הסכום שהיה מתקבל במכירה ממוכר מרצון לקונה מרצון אילו היה הנפט נמכר במועד ההעברה, בצורתו עובר לאותו מועד (להלן – מחיר השוק) ולא פחות ממחיר הממוצע המקומי. ואולם, פקיד השומה רשאי לקבוע שהמחיר יהיה נמוך מהמחיר הממוצע המקומי אם הוכיח בעל זכות הנפט, להנחת דעתו של פקיד השומה, כי התקיים אחד מאלה:

(א)
הוא ביצע עסקה למכירת נפט כאמור בישראל באותה שנת מס בכמות שלא תפחת ממחצית הכמות שהועברה כאמור במחיר נמוך מהמחיר הממוצע המקומי.

(ב)
הוא פעל בשקידה ראויה למכור נפט, כאמור בישראל, במחיר נמוך מהמחיר המוצע ולא הצליח למוכרו.

שלי יחימוביץ:

מה זה שקידה ראויה? מה המשמעות של התיקון הזה?

שגית אפיק:

אודי, תחזור על התיקון.

אודי אדירי:

הוא פעל בשקידה ראויה למכור נפט, כאמור בישראל, במחיר נמוך מהמחיר המוצע ולא הצליח למוכרו.

שגית אפיק:

למה אתם עושים את ההבחנה הזאת?

אודי אדירי:

זה נוסח קצת יותר רך.  

שגית אפיק:

זה כאילו מקל עליו.

אודי אדירי:

לדעתי זה מקל.

שלי יחימוביץ:

איך נמדדת שקידה ראויה? יש קריטריונים לשקידה ראויה?

שגית אפיק:

זה מונח שמופיע בחקיקה ויש קריטריונים בפסיקה. כן.

אודי אדירי:

התוספת הנוספת, עוד שורה שתיכנס לאחר מכן:


"במקרים כאמור, מחיר השוק לא יפחת ממחיר המכירה כאמור בפסקה (1)".

היו"ר משה גפני:

מה המצאתם את זה עכשיו?

אודי אדירי:

זה משהו טכני. זה להגיד מה הדיפולט. הדיפולט לא כתוב כאן. לא כתוב מהי ברירת המחדל.

ציון פיניאן:

רד מזה.

היו"ר משה גפני:

החיים שלי קשים גם בלי זה. לא הסכמנו, לא ידענו על זה קודם, לא שמים את זה.

אודי אדירי:

בסדר.

היו"ר משה גפני:

הנה, על דבר אחד כבר צעקתי עליכם.

אודי אדירי:

את התיקון לסעיף (2) אתם רוצים?

היו"ר משה גפני:

לא, לא מכניסים את זה.

אודי אדירי:

בסדר. כמו שכתוב בנוסח. אני אקריא שוב את הנוסח הקיים:

(2)
לא ניתן למכור נפט בישראל במחיר נמוך מהמחיר הממוצע המקומי וכי פעל בשקידה ראויה למכור נפט בישראל כאמור. לעניין זה, מועד העברה – המועד שבו הועבר הנפט למתקן, לצינור או לכלי שיט כאמור בפסקאות (1) ו-(2) להגדרה מכירה של נפט לפי העניין, ואם המתקן עצמו או כלי השיט נמצאים מחוץ לשטח זכות הנפט של המיזם, המועד שבו הוצא הנפט משטח זכות הנפט לצורך העברתו למתקן, לצינור או לכלי שיט כאמור.

"מחיר ממוצע המקומי" – המחיר הממוצע של נפט מהסוג לגביו מחושב מחיר השוק בצורתו עובר למועד ההעברה בהתאם לנתוני עסקאות ממכירת נפט כאמור שנעשו בישראל בשנתיים שקדמו למועד ההעברה.

שגית אפיק:

בפסקה (2) יש תיקון שקובע הכרה בדמי שימוש.

ציון פיניאן:

בנוסח ההצעה המקורית לא הייתה הכרה בהכנסות מדמי שימוש במתקני הנפט. הגופים קבלו על כך ואנחנו סברנו שיש לאפשר הכרה מסוימת ולכן קבענו שבהגדרה של תקבול, תהיה הכרה לשימוש עד גובה התשלום בעד הנכס.

שגית אפיק:

אודי, תקריא את פסקה (2) ו-(3).

אודי אדירי:
(2)
מכירה של נכס שהתשלום בעדו מובא בחשבון לצורך חישוב מקדם ההיטל של מיזם הנפט עד גובה התשלום שהובא בחשבון כאמור בתוספת הפרשי הצמדה מתום שנת המס שבה שולם התשלום ועד לתום שנת המס בה שולם התקבול.

(3)
מתן זכות שימשו בנכס כאמור בפסקה (2), לרבות אחסון בשטח זכות הנפט של מיזם הנפט עד גובה התשלום שהובא בחשבון כאמור בתוספת הפרשי הצמדה מתום שנת המס שבה שולם התשלום ועד לתום שנת המס בה שולם התקבול.

(4) תקבול נוסף שקבע שר האוצר באישור ועדת הכספים של הכנסת.

דב חנין:

אני רוצה להביע בשם סיעת חד"ש התנגדות לתוספות האלה. זאת הליכה מיותרת לקראת היזמים. אין צורך להכיר בהוצאות האלה.
היו"ר משה גפני:

אתה מגיש הסתייגות? 

דב חנין:

אם הדבר הזה לא מקובל על דעת חברי הוועדה, שזה יירשם כהסתייגות.

ציון פיניאן:

הוועדה תצביע ותחליט.

היו"ר משה גפני:

הוועדה תצביע על זה כהסתייגות.

שגית אפיק:

אתה לא רוצה שתהיה הכרה בדמי שימוש.

כרמל שאמה:

למה זאת הליכה לקראת החברות?

שגית אפיק:

הכרה בדמי שימוש.

דב חנין:

יש כאן הליכה מוגזמת.

כרמל שאמה:

באיזה היקף מדובר? 

שלי יחימוביץ:

מישהו יודע באיזה היקף מדובר?

מירי רגב:

אם האוצר אומר את ההיקף כאן, שיגיד גם את ההיקפים האחרים. אני לא מוכנה שב"דה מרקר" יהיו כל פעם כותרות אחרות.

חיים אורון:

די כבר עם "דה מרקר".

היו"ר משה גפני:

חברת הכנסת מירי רגב,  אני מציע לך שתעזבי את "דה מרקר" ותעברי ל"יתד נאמן". לא תהיה שם תמונה שלך.

מירי רגב:

בתנאי שיקבלו אותי למפלגה שלכם. 

היו"ר משה גפני:

מחר יש כותרת ב"דה מרקר": מירי רגב עברה ליהדות התורה.

מירי רגב:

זה לא מעניין אותם, אבל אם שלי יחימוביץ תעבור, זה משהו אחר.

שלי יחימוביץ:

אגב, גפני, לי יש חיבה אמיתית ליהדות התורה ואני באמת מוכנה.


אני לא מבינה מה לא בסדר בסעיף הזה. הוא בסדר.

היו"ר משה גפני:

דב, שאלת שאלה. שאול מרידור, סגן הממונה על התקציבים באוצר, עונה לך.

שאול מרידור:

מדובר על תקבול. אם אני לא אכיר בתקבולים האלה, להפך, אני איטיב עם היזמים. כאן אנחנו מכירים בתקבולים שנכנסים כדמי שימוש בנכס לשימושים אחרים כתקבול, מה שכמובן לצורך העניין יפחית את הרווחים ולא יגדיל אותם.

אורי אריאל:

למה אתה צריך?

שאול מרידור:

כי הם עושים שימוש בנכס שאני כבר הכרתי להיטל ולכן הם הרוויחו עליו. לכן, אם הם עושים בו שימוש, אני מכיר בזה. לכן אם כבר, זה הפוך מה שהתכוונת לומר.

דב חנין:

אני מקבל.

היו"ר משה גפני:

תודה רבה. הלאה.

שאול מרידור:

עכשיו תקופת החיפוש.

אורי אריאל:

על השימוש אני מבקש להגיש הסתייגות. על דמי השימוש אני מבקש הסתייגות. הניסיון של האוצר, הצעת האוצר, שמעבר לכל המיסוי, אם הוא הצליח בצינור או במשהו להשתמש לעוד מישהו, הוא צריך לקבל על זה עוד פעם. ההצעה לא צודקת.

שאול מרידור:

לא, זה לא עוד פעם.

אורי אריאל:

למה זה לא עוד פעם? תסביר.

שאול מרידור:

הוא באופן עקרוני משלם היטל על כל הגז. הסיבה שההיטל יורד היא כי הוא מקים צינור חדש והוא עולה נניח מיליארד דולר. את המיליארד הזה אני מנכה. זאת הוצאה.

חיים אורון:

הוא הולך למכור חלק מהנפח למישהו אחר. מה אתה רוצה? זה תגמול ושימסו אותו.

רונית תירוש:

כל הוצאות המימון יוכרו?

שגית אפיק:

לא.

שאול מרידור:

לא.

שגית אפיק:

הוצאות המימון לא יוכרו. יש כאן הכרה בדמי שימוש בלבד.

רונית תירוש:

זאת ההסתייגות שלי.

שאול מרידור:

אבל זה לא קשור לכאן. 

חיים אורון:

זה לא שייך לכאן.

היו"ר משה גפני:

אורי אריאל מגיש הסתייגות ובסוף הקראת הסעיף נצביע.

שגית אפיק:

איזו הסתייגות הגשת?

אורי אריאל:

להוריד את העניין של דמי השימוש  שהוספתם עכשיו.

אודי אדירי:

רק להבהיר. עשינו הקלה. 

שגית אפיק:

ההכרה הבאה שנעשתה בתיקון היא תקופת החיפוש וגם לבקשת חברי הוועדה.

ציון פיניאן:

בהצעת החוק המקורית, תקופת החיפוש הייתה תקופה שיקבע הממונה אך לא יאוחר מיום הגשת הבקשה. הגופים טענו שאין להם ודאות כי הממונה יכול לקבוע כל תקופה שהיא. לכן לפי פשרה שהוצעה במהלך ישיבות הוועדה על ידי חבר הכנסת חיים אורון הוחלט לקבוע שהמועד הקבוע יהיה מועד הגשת הבקשה לחזקה, כאשר מנהל רשות המסים יהיה רשאי לקבוע מועד מוקדם יותר אם שוכנה שהחברה לא הגישה בקשה לחזקה על מנת להימנע מתשלום ההיטל. זאת פשרה שגם יוצרת יציבות וגם קובעת מועד מאוחר יחסית לתקופת החיפוש.

שלי יחימוביץ:
אין שום בעיה עם זה.

היו"ר משה גפני:

תסבירי.

שגית אפיק:

זאת למעשה הצעה שעלתה בוועדה על ידי חבר הכנסת חיים אורון וסוכם לאמץ אותה. תקופת החיפוש, לפי הנוסח שהגיע במקור מטעם הממשלה, הייתה תקופה שיקבע הממונה אבל לא יאוחר ממועד הגשת הבקשה לקבלת חזקה לפי חוק הנפט. טענו הגופים שגם כאן אין להם מועד ודאי ושזה נתון להחלטת ממונה ולשיקול דעת, ולפיכך הפשרה שמעוגנת כאן בנוסח היא שהמועד יהיה המועד שבו הגיש בעל זכות הנפט של מיזם בקשה לחזקה. זה יהיה המועד הוודאי והידוע, כאשר יש אופציה למנהל רשות המסים, בהתייעצות עם הממונה, לקבוע מועד מוקדם יותר, אם הוא הגיע למסקנה שדחיית הגשת הבקשה על ידי בעל המיזם נעשתה מטעמים לא ראויים, כלומר, על מנת להימנע מתשלום ההיטל. נקריא את נוסח תקופת החיפוש בעמוד 4.

דוד רותם:

איך מערערים על ההחלטה?

שגית אפיק:

בהמשך יש הוראות לעניין השגה וערעור. נגיע אליהן. גם הן התווספו בעקבות הערות הוועדה.

דוד רותם:

לגבי עיצומים.

שגית אפיק:

לא רק. לדעתי לא רק.

רונית תירוש:

שגית, את יכולה לתת לי דוגמה איך אפשר לחשוד במישהו שהוא לא הגיש בקשה לחזקה כי הוא רצה להימנע ממס והוא היה צריך להגיש במועד מוקדם יותר?

שגית אפיק:

מנהל רשות המסים, אתה רוצה לתת דוגמה כזאת?

שאול מרידור:

אני אתייחס. בוא נניח לרגע שהוא עושה קידוח בשנה השנייה מתוך שלוש שניתן לו ההיתר לעשות חיפוש. הוא מוצא נפט. הוא יכול באופן עקרוני, תיאורטי – אני לא אומר שעושים את זה – הוא יודע שיש לו נפט או גז, הוא לא יגיש את החזקה. עדיין נשאר לו זמן לחיפוש והוא יכול להמשיך לעשות קידוחים שהם כבר יהיו להפקה, להגיש את הבקשה לחזקה רק לאחר מכן ואז כל הקידוחים הוא כבר עשה לצורך הפקה בכלל, ייכנסו כהוצאות חיפוש וזאת לא הייתה הכוונה. לכן אם הוא יעשה דבר כזה שהוא כאילו לרמות את העיקרון, אז יתערב מנהל רשות המסים, אבל ככלל, הוא לא מתערב.

שגית אפיק:

בעמוד 14 יש התייחסויות לנושא הזה ואנחנו נגיע אליו.

יעקב מימרן:

התייחסות קצרה והשלמה לדבריו של ידידי שאול. אכן יכול להיות מצב בו אין עניין למי שמגלה תגלית של נפט או גז לבקש חזקה וזה על מנת שלא יחול עליו אותו סעיף בחוק שדורש ממנו בתוך שלוש שנים להתחיל להפיק באופן מסחרי. זה בנוסף למה שאמר שאול קודם. זה מאוד משמעותי. לכן לעניות דעתי חשוב שהממונה יקבע מתי אכן יש תגלית מסחרית וממנה להתחיל לספור את התאריכים.

רונית תירוש:

אתה מדבר על הפשרה של אורון?

חיים אורון:

לא. הפשרה שלי מכילה את שתי האפשרויות. הוא אומר שיש לו סמכות, אז יש לו סמכות. אם הוא רואה שמישהו מושך אותו סתם ועושה תרגילים, הוא יגיד מספיק.

היו"ר משה גפני:

רונית, זאת הצעה טובה.

רונית תירוש:

אני בעד.

אודי אדירי:
""תקופת החיפוש" -  התקופה שמיום קבלת ההיתר המוקדם עד היום שקדם למועד שבו הגיש בעל זכות נפט של מיזם בקשה לחזקה ואולם אם שוכנע המנהל, בהתייעצות עם הממונה, כי בעל זכות הנפט דחה את הגשת בקשתו מטעמים של הימנעות מתשלום ההיטל או הפחתת היטל בלתי נאותה, רשאי הוא, בהתייעצות עם הממונה, לקבוע מועד מוקדם יותר שלא יקדם מהמועד בו יכול היה בעל זכות הנפט להגיש את הבקשה כאמור".

היו"ר משה גפני:

תודה. ציון, תשלום.

ציון פיניאן:

דמי מפעיל. לפי הנוסח שהביאה הממשלה, לא הייתה הכרה בתשלום של דמי מפעיל. עמדנו על כך שההוצאות של דמי מפעיל כן יוכרו כהוצאה לצורך תשלום ההיטל. עם זאת, קיבלנו את עמדת האוצר שתשלומים שאינם משמשים ישירות להפקת גז או נפט, לא יוכרו לצורך חישוב ההיטל.

היו"ר משה גפני:

תסבירי.

שגית אפיק:

בעמוד 4 למטה, הגדרה של תשלום. יש שתי פסקאות חדשות שהתווספו ואני אקריא אותן.


"תשלום" – תשלום, בכסף או בשווה כסף, למעט אלה:

(1)
תשלום המשולם לבעלים, במישרין או בעקיפין, של זכות הנפט של מיזם הנפט, למעט תשלום לשותף המנהל עבור ניהול פעולות חיפוש והפקה של נפט במסגרת המיזם בניכוי תשלומים המהווים שיפוי עבור הוצאות של השותף  המנהל שהוכרו לצורך ההיטל.


בעמוד 5 למעלה, פסקה (3):

(3)
תשלום המחושב, במישרין או בעקיפין, כשיעור מהנפט שהופק בשטח זכות הנפט של מיזם הנפט, מהתקבולים של המיזם, כולם או חלקם, או מרווחי הנפט של המיזם, למעט תשלום לשותף המנהל עבור ניהול פעולות חיפוש והפקה של נפט במסגרת המיזם בניכוי תשלומים המהווים שיפוי עבור הוצאות של השותף המנהל שהוכרו לצורך ההיטל.

שלי יחימוביץ:

זה כולל תמלוגי על?

שגית אפיק:

לא כולל תמלוגי על. זה כולל את דמי המפעיל, מה שלא היה כאן קודם. כמו שאתם יכולים לראות, תשלום בעד הוצאות מימון נשאר בחוץ, אין הכרה בהוצאות מימון. בעצם אין הכרה בהוצאות שהן לא הוצאות ישירות לצורך ההפקה.  הדבר הנוסף שהתווסף הוא דמי המפעיל. עד כאן סעיף אחד.

היו"ר משה גפני:

תאמרי מה ההסתייגויות ונצביע עליהן.

רונית תירוש:

לא הקראת את סעיף 2.

שגית אפיק:

אני רק בסעיף 1. הקראתי את פסקה (2). את מדברת על הגדרת תשלום?

רונית תירוש:

כן. תשלום שאינו משמש במישרין לצורך מיזם הנפט. אני רוצה להוסיף את המילה "או בעקיפין", בדיוק כפי שעשיתם בסעיף (1) ו-(3).

מירי רגב:

מה ההבדל בין שלושת הסעיפים?

רונית תירוש:

אני מבקשת להוסיף את המילה "בעקיפין", כדי שזה יהיה תואם.

שגית אפיק:

בפסקה (2). אבל מה זה נותן? הוא ממילא לא מוכר. 

שאול מרידור:

זה לקולה.

שגית אפיק:

זה הפוך  מה שאת אומרת.

חיים אורון:

אני לא בטוח שזה מה שאת רוצה.

שגית אפיק:

נדמה לי שאת רוצה הכרה בהוצאות מימון. נדמה לי שאת רוצה את פסקה (5). גם יש לכן הסתייגות כזאת.

רונית תירוש:

נכון.

שגית אפיק:

אני עכשיו אעבור על ההסתייגויות. 


חברת הכנסת רונית תירוש מבקשת שתהיה הכרה בהוצאות מימון לעניין הגדרת תשלום בסעיף 1.

רונית תירוש:

זה מה שמקובל.

שאול מרידור:

זה נמצא בתוך ה-R פקטור.

אמנון כהן:

אני אצביע אתה.

רונית תירוש:

אני לא מבינה למה לא. 

שאול מרידור:

אבל ה-R פקטור לא מתחיל ב-1. אם הוא היה מתחיל ב-1, אני הייתי מבין את הטיעון, אבל המקום בו מתחיל ההיטל לא מתחיל אחרי מאה אחוזים מההוצאות אלא מ-200 אחוזים מההוצאות בתמר או ב-150. הוצאות המימון שלהם לא עולות על חמישים אחוזים אלא הן הרבה יותר נמוכות.

יוג'ין קנדל:

הכנסת הוצאות מימון זה כמו לומר לוועדת ששינסקי ללכת חזרה להתחלת התהליך. המודל של R פקטור מניח שהפיצוי על הוצאות מימון הוא כבר בתוך ה-R פקטור וזאת הסיבה שה-R פקטור לא מתחיל מאפס אלא מ-150 אחוזים וגם לא מתחיל מס מרבי אלא מתחיל להתרומם לאט. לכן הכנסה של הוצאות מימון זה בעצם לומר לוועדת ששינסקי שתשב עוד תשעה חודשים ותביא משהו אחר.

כרמל שאמה:

אז אתה תומך בהסתייגות או מתנגד לה?

יוג'ין קנדל:

מתנגד.

רונית תירוש:

אני רוצה להסביר. התשלום בעד הוצאות מימון בגין התקופה שלאחר סוף תקופת ההרצה ועד למועד תחילת תשלום ההיטל. זה אני רוצה שיוכר.

היו"ר משה גפני:

תודה רבה. אנחנו מצביעים על ההסתייגות.

רונית תירוש:

רגע. הוא רוצה לענות לי. אם אתה רוצה שיפילו את ההסתייגות, תמשיך כך.

היו"ר משה גפני:

אנחנו מצביעים על ההסתייגות.

רונית תירוש:

לא, הוא רוצה לענות לי.

היו"ר משה גפני:

הוא לא רוצה. שאלתי אותו. אודי, תענה.

אורי אריאל:

גפני, תסלח לי שאני מעיר לך. אם אתה אומר להם לא לענות, הם לא עונים. 

היו"ר משה גפני:

אני לא אמרתי לא לענות.

אורי אריאל:

זה מה שהם מבינים.

היו"ר משה גפני:

לא. אודי, תענה. אודי משיב לחברת הכנסת תירוש.

אודי אדירי:

המודל, כמו שציין יוג'ין קנדל בבסיס הדברים, המודל של R פקטור, הסיבה שהוא מתחיל ב-1.5 היא בין היתר הוצאות מימון וזה נבדק על ידי הוועדה בהרבה מאוד סצנריויים כדי לוודא שבכל הסצנריויים שאפשר לחשוב עליהם, הדבר הזה מכסה את הוצאות המימון. 


מעבר לזה, נתנו לתקופת ההקמה איזושהי הכרה נוספת שהיא לא מכיוון שה-R פקטור לא מגלם הוצאות מימון אלא כדי להתמודד עם סיכונים. אם ההקמה מתארכת ועכשיו הוא תקוע עם הלוואה גדולה, נתנו לו הכרה נוספת. כך שההכרה בהוצאות מימון הוא בבסיס. מעבר לבסיס, לתקופת הקמה, נתנו דבר נוסף. מי שמעבר לזה, זה יהיה כפל ומכופל.

רונית תירוש:

אני רוצה לומר משפט בעניין הזה. אני לא בקיאה ולא אוכל להיות בקיאה במספרים. הוא אומר שבדקו והוכיחו שבסופו של דבר הם יוצאים מרוויחים מהעניין, גם אם לא ניכו להם כפי שאני מציעה. אני טוענת שצריך להיצמד לעקרונות והעקרונות של רשות המסים תמיד היו שמכירים בהוצאות. אני בעד העקרונות כי אני לא יודעת לעשות חישובים כדי לומר לך שבסופו של יום זה יפצה אותם. אני לא יודעת, אבל אולי כן.

חיים אורון:

העיקרון הבסיסי הוא לא אחד וחצי. 

רונית תירוש:

אני לא יודעת לעשות את החישובים.

חיים אורון:

העיקרון המהותי שמכירים באחד וחצי ובשתיים. זה מה שאומרים לך אל פעמים. 

היו"ר משה גפני:

תודה רבה. אנחנו מצביעים על ההסתייגות של חברת הכנסת רונית תירוש.

ה צ ב ע ה

בעד – 3

נגד - 8

ההסתייגות  לא התקבלה

היו"ר משה גפני:


ההסתייגות לא התקבלה. זה עולה למעלה, למליאה.

שגית אפיק:

הסתייגות נוספת לגבי הגדרת מיזם. הסתייגות של חברי הכנסת רונית תירוש ואורי אריאל שכל באר נפט ביבשה תיחשב מיזם נפרד.

היו"ר משה גפני:


אנחנו מצביעים.

ה צ ב ע ה

ההסתייגות לא התקבלה

שגית אפיק:

הסתייגות חלופית של חברי הכנסת רונית תירוש ואורי אריאל – להכיר בריבית נורמטיבית של ליבור פלוס שלושה אחוזים לתקופה שעד מועד תחילת תשלום ההיטל.

היו"ר משה גפני:

אנחנו מצביעים.

ה צ ב ע ה

ההסתייגות לא התקבלה

שגית אפיק:

יש הסתייגות של חבר הכנסת נסים זאב אבל הוא לא נמצא. ההסתייגות שלו יורדת.

היו"ר משה גפני:

היא לא עולה למליאה?

שגית אפיק:

היא לא עולה למליאה.

היו"ר משה גפני:

אבל אני הבטחתי לו.

שגית אפיק:

השאלה אם מישהו יכול לנמק במקומו.

אמנון כהן:

הוא ביקש להצביע על ההסתייגויות.

רונית תירוש:

לא. אמרו שמי שלא נמצא, ההסתייגות שלו לא עולה. אתם העברתם הנחיות שמי שלא נמצא, לא מעלים את ההסתייגות שלו.

היו"ר משה גפני:

סיכמתי עכשיו פשרה, שההסתייגויות של נסים זאב יעלו למליאת הכנסת לדיבור בלבד.

חיים אורון:

אבל במועד אחר.

שגית אפיק:

אתה יכול להצביע על סעיף 1 עם כל התיקונים.

היו"ר משה גפני:

אנחנו מצביעים על אישור סעיף 1 עם כל התיקונים שהוספנו.

כרמל שאמה:

הקרן לא אמורה להיכנס כאן?

היו"ר משה גפני:

תכף נדבר על העניין הזה. אנחנו נחזור לעניין.

ה צ ב ע ה

סעיף 1 – אושר


אני לא הולך לברוח מהעניין של הקרן. יש לנו כאן ויכוח עם המשנה ליועץ המשפטי לממשלה, ויכוח על הגדרת העניין הזה. אני מבקש מחברי הוועדה להשאיר את זה לסוף. בואו נתקדם ונחזור אחר כך לעניין הזה.

אחמד טיבי:

לא. אני מבקש להפסיק את הישיבה עד שתתקבל תשובה.

שגית אפיק:

המקום הנכון של הקרן הוא בפרק השונות שמופיע לכם בעמוד 27 להצעת החוק.

כרמל שאמה:

למה לא בהגדרות?

שגית אפיק:

אין צורך בהגדרת הקרן משום שמה שהוצע כאן הוא סעיף הסמכה כללי לחקיקה.

כרמל שאמה:

ואם אנחנו רוצים נוסח אחר? זה לא יהיה מאוחר מדיי להכניס הגדרה?

שגית אפיק:

לא.

פניה קירשנבאום:

אתה אומר מה זה תגבול, מה זה תשלום, אבל לא אומר מהי הקרן.

יעקב אדרי:

אני מאוד מכבד את דעתה של היועצת המשפטית. יחד עם זאת, ראיתי הרבה פעמים שקפצנו על סעיפים, אמרנו שנחזור אליהם אחר כך ולא חזרנו. אני חושב שאין שום בעיה לדבר על הנושא.

שלי יחימוביץ:

אני מציעה לאוצר ללכת לקראת חברי הכנסת בדבר הזה.

מירי רגב:

העניין של הקרן הובטח לנו.

שלי יחימוביץ:

אם אכן הממשלה מתכוונת לעמוד בהתחייבותה לעניין הקרן, כי אז אין מניעה שזה יוכנס בסעיף.

שאול מרידור:

אין כוונה לחזור ממה ששר האוצר אמר.

מירי רגב:

אז תכניסו את זה. אז מה הבעיה?

יעקב אדרי:

אם זה לא יהיה מיד, אנחנו לא נצביע.

מירי רגב:

מה שקשור לרווחת הציבור, לא מכניסים.

יעקב אדרי:

אני חושב שהיינו בסדר ונהגנו באחריות.

שלי יחימוביץ:

נכון. הלכנו לקראתכם.

רונית תירוש:
אנחנו המחוקקים ואנחנו דורשים שזה יהיה.

שלי יחימוביץ:

יש מניעה להכניס את זה בסעיף הזה?

כרמל שאמה:

אין מניעה.

שלי יחימוביץ:

אם אין מניעה, תכניסו את זה.

רונית תירוש:

אני מבקשת לתת ליועצת המשפטית לקרוא את מה שהיא צריכה לקרוא, את העניין של הקרן.

ציון פיניאן:

היא מנסחת את זה.

רונית תירוש:

יש הסתייגות? בוא נצביע על זה כהסתייגות.

כרמל שאמה:

לי יש הסתייגות על עניין הקרן.

יעקב אדרי:

אגב, זה רעיון של גפני מהתחלה.

רונית תירוש:

אני מעלה את זה כהסתייגות. תצביע.

מירי רגב:

אני מקבלת את זה.

יעקב אדרי:

ציון, זה חייב להיות בהתחלה.

היו"ר משה גפני:

אני מודיע שאם לא תהיה הסכמה, החוק לא יעלה למליאת הכנסת לקריאה שנייה ושלישית.

שלמה מולה:

לא.

היו"ר משה גפני:

אני יכול לדבר בוועדה הזאת? יש לנו ויכוח על הנוסח. יש לנו ויכוח. אמר שר האוצר, ואני חושב שזה מקובל גם עליכם ומקובל גם עלינו. כשאני אומר עלינו ועליכם, אני מתכוון גם לסיעת קדימה וגם לאחרים. אין לנו עדיין נוסח. אמר שר האוצר שעד סוף 2011 יחוקק חוק שיגדיר בחקיקה את מטרות הקרן. בחקיקה תוקם קרן והחקיקה היא כמובן באישור ועדת הכספים. הוא רצה גם להכניס את זה בחוק, להכניס שיוקם צוות, אבל אמרתי לו שצוות לא שייך לחקיקה. הוא אומר שהוא רוצה להקים צוות בתוך שבוע, בבקשה, אבל זה לא שייך לחקיקה. החקיקה צריכה להיות, מה שמופיע בחוק הזה, שזה פחות או יותר הסיכום עליו דיברנו. אז מדובר בכך שבממשלה מקימים צוות, החקיקה תובא עד סוף שנת 2011 והיא תושלם. צריך לקחת בחשבון שהתמלוגים עליהם אנחנו מדברים, הכסף עליו אנחנו מדברים, זה עוד הרבה מאוד שנים.

רונית תירוש:

מה יהיה בחקיקה הזאת?

היו"ר משה גפני:

רגע. בחוק הזה, כאן, יהיה שיהיו חייבים לחוקק את החוק הזה של הקמת הקרן.

רונית תירוש:

זה יוזכר כאן.

היו"ר משה גפני:

כן. בחוק.

רונית תירוש:

בסדר.

היו"ר משה גפני:

אמר את זה שר האוצר.

קריאה:

כולל המטרות?

היו"ר משה גפני:

לא.

אמנון כהן:

זה יבוא לכאן לדיון.

זבולון אורלב:
בחוק שלנו היום גם יצוינו המטרות.

רונית תירוש:

לא. כלכלי-חברתי כללי.

אמנון כהן:

היום אין חוק.

היו"ר משה גפני:

אמר שר האוצר את מה שהוא אמר ועכשיו יש לנו ויכוח איך מנסחים את זה לחוק הזה.

יעקב אדרי:

ואם זה יהיה בסוף או בהתחלה.

היו"ר משה גפני:

לא, סוף או התחלה היה רק לנוחיות. אפשר לעשות את זה עכשיו. 

זבולון אורלב:

מה הוויכוח על הנוסח?

היו"ר משה גפני:

יש ויכוח על הנוסח. אתה אומר שצריך להגדיר את המטרות. נמצא כאן אבי ליכט? לא.

זבולון אורלב:

אבי ליכט קובע?

רונית תירוש:

מי זה אבי ליכט?

זבולון אורלב:

אבי ליכט לא קובע. הוא יכול להציע.

מירי רגב:

זה צריך להיות חברתי.

היו"ר משה גפני:

הצעת הממשלה. בבקשה.

מירי רגב:

באוצר לא רוצים להקים את הקרן. מי שרוצה להקים את הקרן, זאת הממשלה.

היו"ר משה גפני:

לא. מירי, את טועה בעניין הזה. היה לי ויכוח עם הממשלה.

רונית תירוש:

אני רוצה להציע שהעיקרון יירשם בחוק.

היו"ר משה גפני:

אמרתי שהיה לי ויכוח עם הממשלה. הממשלה ביקשה להסתפק בהצהרה של שר האוצר ושל המשנה ליועץ המשפטי לממשלה והם ישלימו את העניין הזה במהלך 2011. אמרתי שדעתם של חברי הוועדה היא שצריך את זה בחוק. אז היה לנו ויכוח מה יהיה כתוב בחוק. המשנה ליועץ המשפטי לממשלה הציע הצעות, ואת ההצעות האלה את רוצה להקריא. אם הם היו מקריאים אותן, אתם הייתם עוברים את מה שאני עובר. אני שמח שהממשלה החליטה לא להקריא.

זבולון אורלב:

למה שגית לא יכולה להכין הצעה?

היו"ר משה גפני:

היא יכולה לעשות הרבה דברים.

יעקב אדרי:

הממשלה מתנגדת.

היו"ר משה גפני:

שגית יכולה וזה ייקח לה בדיוק שבע דקות, אבל אסרתי עליה לנסח מכיוון שאני לא אתן שהיא תנסח והממשלה תוריד לה את זה.

זבולון אורלב:

הממשלה תמשוך את החוק?

היו"ר משה גפני:

אני מנסה להגיע להסכמה. אני ביקשתי לתת את הזמן ולנסות להגיע לניסוח. אם לא נגיע לניסוח, נכריע.

יעקב אדרי:

מתי?

היו"ר משה גפני:

היום. הכול כאן. אם אתם רוצים שנעשה הפסקה, נעשה הפסקה.

כרמל שאמה:

כן.

פניה קירשנבאום:

לפני ההפסקה, יש לי שאלה לשאול ולשגית. אנחנו דיברנו כאן על הוצאות מימון בהתחלה, אבל אנחנו יודעים כבר מה קרה בים תטיס שבהמשך העבודה יש הוצאות מימון, אם רוצים לתגבר הפקה או משהו כזה. אני רוצה לדעת אם אתם מתייחסים להוצאות מימון נוספות שמופיעות בהמשך הדרך ולא בתחילת הפרויקט ואם כן, איפה זה מופיע.

מירי רגב:

הם אמרו שהם לא מתייחסים לזה.

פניה קירשנבאום:

אני רוצה לדעת איפה אתם מתייחסים לזה.

שאול מרידור:

מיד נגיע לזה.

כרמל שאמה:

למה את בורחת מהעניין של הקרן?

פניה קירשנבאום:

אני לא בורחת מזה. יש הפסקה של שבע דקות לניסוחים.

שאול מרידור:

זה מופיע בסעיף 6.

שגית אפיק:

סעיף 6, עמוד 11 למעלה.

רונית תירוש:

את מדברת על הוצאות מימון?

פניה קירשנבאום:

נוספות, כן. לא בתחילת הפרויקט אלא הוצאות מימון שמופיעות בהמשך הפרויקט.

רונית תירוש:

אני מסכימה אתך. זאת ההסתייגות שלי.


אל תלך שולל. זה לא סתם שאין להם ניסוח. זה לא סתם שהם מורחים אותנו, הם מתישים אותנו ובסוף אנחנו לא נצביע על זה. למה הם מתחכמים אתנו? כשהם רצו שנעבוד מהר, עבדנו מהר, למה הם לא יכולים להביא לנו ניסוח? הם מתחכמים.

שלמה מולה:

הם רוצים להתחמק.

שאול מרידור:

לא.

אמנון כהן:

יש להם זמן את כל השנה, עד סוף שנת 2011.

רונית תירוש:

אבל שיכניסו סעיף.

אמנון כהן:

מכניסים.

שאול מרידור:

נכניס, אבל זה לא קשור להגדרות. נכניס, אבל מה זה קשור להגדרות?

מירי רגב:

זה קשור לעיקרון. אני לא סומכת על האוצר. אני רוצה שיהיה כתוב.

שאול מרידור:

אנחנו לא בורחים מכאן. אין לנו כוונה לא לעשות מה שהשר אמר.

היו"ר משה גפני:

יעקב, אתה רוצה לומר לי מה אתם רוצים שיהיה בסעיף הזה? הם לא מסכימים לכתוב את המטרות. המשפטנים מאוד מתנגדים לעניין הזה.

יעקב אדרי:

אם לא המטרות, אז מה?

היו"ר משה גפני:

זה יהיה בחקיקת הקרן.

יעקב אדרי:

אז איך מגדירים את הקרן? תעשה הפסקה ונשב על זה.

זבולון אורלב:

אני אומר ארבע נקודות. נקודה ראשונה, תוקם קרן שתעוגן בחוק מיוחד. שנית, כל ההכנסות למדינת ישראל שבאות מתוקף החוק הזה ייכנסו אך ורק לקרן הנוכחית. שלישית, הצעת החוק לקרן הזאת תוגש לכנסת עד סוף 2011. רביעית, סעיף המטרות שאני הייתי רוצה שהקרן הזאת, הוצאותיה יהיו אך ורק למטרות חברתיות.

ציון פיניאן:

כלכליות.

זבולון אורלב:

אלה ארבעת הנקודות.

יעקב אדרי:

הרב גפני, יש לי הצעה. תוקם קרן למטרות כלכליות-חברתיות שתובאנה לאישור ועדת הכספים. תוכן חקיקה מפורט יהיה עד סוף השנה, כפי שאמר שר האוצר.

היו"ר משה גפני:

בסדר. אני מקבלת את זה.

מירי רגב:
אני מקבלת את מה שאדרי אמר.

ציון פיניאן:

מקובל.

היו"ר משה גפני:

יעקב, תחזור על ההצעה.

יעקב אדרי:

תוקם קרן למטרות כלכליות-חברתיות שתובאנה לאישור ועדת הכספים. החוק המפורט יהיה עד סוף שנת 2011.

אורי אריאל:

אתה לא כותב איזה כסף ייכנס לשם. אתה צריך להגיד שכל הכסף ייכנס לשם.

יעקב אדרי:

תוקם קרן למטרות חברתיות-כלכליות שתובאנה לאישור ועדת הכספים.

זבולון אורלב:

חשוב שכל ההכנסות ייכנסו לקרן הזאת.

רונית תירוש:

זה ברור.

אורי אריאל:

לא, זה לא ברור.

זבולון אורלב:

זה לא ברור.

יעקב אדרי:

כל ההכנסות לאחר ניכוי ההוצאות ייכנסו לקרן הזאת.

היו"ר משה גפני:

אני מבקש להצביע על הצעתו של חבר הכנסת יעקב אדרי.

שלמה מולה:

תוקם קרן מכל ההכנסות.

היו"ר משה גפני:

לא. הוא לא אמר את זה. 

אורי אריאל:

כמה כסף כן ייכנס?

יעקב אדרי:

רבותיי, אני מקריא עוד פעם.

זבולון אורלב:

אני הבנתי עכשיו שלא רוצים להכניס את זה.

היו"ר משה גפני:

יש לי ויכוח עם הממשלה. הממשלה רוצה שיהיה כתוב: מכספים שיתקבלו לפי חוק זה.


יעקב, תקריא שוב את ההצעה שלך.

יעקב אדרי:

תוקם קרן למטרות כלכליות-חברתיות שתובאנה לאישור ועדת הכספים. חקיקה מפורטת תתבצע עד סוף השנה.

היו"ר משה גפני:

מכספים שיתקבלו לפי חוק זה.

מירי רגב:

אני חושבת שמה שנאמר כאן זה נכון. אני הייתי מוסיפה שאם הם לא יביאו את החקיקה עד סוף השנה, ועדת הכספים תגיש את החוק.

היו"ר משה גפני:

את זה תצהירי לפרוטוקול ולא בחוק.

מירי רגב:

אנחנו כבר למודי ניסיון, וזה אמור גם לגבי המים.

שגית אפיק:

אי אפשר לכתוב כך בחקיקה.

מירי רגב:

לוועדת הכספים יש כוח כמחוקקת.

היו"ר משה גפני:

בסדר. אז את זה צריך להכניס בחוק? לא. חבר הכנסת דוד רותם, אמרת שהנוסח הזה לא מקובל עליך?

דוד רותם:

אני רוצה שיהיה כתוב: קרן אשר בה יופקדו כל תקבולי המדינה מכוח חוק זה ואשר תשמש למטרות רווחה, חינוך ובריאות. דרכי ניהולה של הקרן ייקבעו בחוק אשר יוגש לא יאוחר מיום.

יעקב אדרי:

עכשיו נכנסת כבר לפירוט.

מירי רגב:

אני חושבת שהניסוח הקודם של אדרי הוא טוב יותר, כי אני רוצה שזה כן ילך לחברתי.

היו"ר משה גפני:

מכיוון שהרעש כאן הוא גדול, אני מבקש מהאורחים, למעט נציגי הממשלה, לצאת. אני מודה לכם על ההשתתפות. אני לא יכול כך להמשיך לנהל את הישיבה. אני מבקש מכל האורחים לצאת. 

יעקב אדרי:

תן להם הזדמנות אחרונה.

היו"ר משה גפני:

טוב, הזדמנות אחרונה, אבל אחרי כן אני מוציא את כולם.

יצחק וקנין:

אם לא תוציא אותם, אתה לא תגמור את החוק בעוד עשרים ימים. אני מכיר את זה.

יעקב אדרי:

הרב גפני, אפשר להצביע? הרב גפני, אתה הוספת משהו בנושא ההכנסות.

היו"ר משה גפני:

כן, מכספים שהתקבלו לפי חוק זה. 

זבולון אורלב:

יש לי הערה. אדוני היושב ראש, חברים, נדמה לי שהתמלוגים הם לא בחוק הזה.

שגית אפיק:

נכון.

חיים אורון:

גם מס חברות לא בחוק הזה.

זבולון אורלב:

נכון.

אורי אריאל:

תקריא את ההחלטה.

זבולון אורלב:

בחוק הזה אין את התמלוגים.

יעקב אדרי:

יש. הרב גפני אמר הכנסות לפי חוק זה.

זבולון אורלב:

תשאל את אנשי האוצר. התמלוגים הם לא בחוק הזה אלא בחוק אחר.

שאול מרידור:

נכון. 

היו"ר משה גפני:

יעקב, תקריא עוד פעם.

יעקב אדרי:

תוקם קרן למטרות כלכליות-חברתיות שתובאנה לאישור ועדת הכספים. החקיקה המפורטת תהיה עד סוף שנת 2011.

שגית אפיק:

מה זה שתגענה לוועדת הכספים? המטרות ייקבעו על ידי ועדת הכספים ולא בחקיקה?

כרמל שאמה:

יגיעו לקרן הזאת עשרה אחוזים מהתקבולים, ואז מה עשית בזה? כל סכום שייגבה מכוח חוק זה.

אורי אריאל:

כל סכום שייגבה.

יעקב אדרי:

התוספת של כרמל היא חשובה. 

כרמל שאמה:

כל סכום שייגבה מכוח חוק זה. בחקיקה תגדיר מה אתה רוצה שהקרן תעשה. 

קריאה:

בהצעת החוק נביא את זה לכאן וכאן תהיה ההחלטה.

כרמל שאמה:

כן, אבל אם הצעת החוק תדבר מראש על חלק קטן מהעוגה?

דוד רותם:

עד שלא יהיה חוק, לא תהיה קרן.

יעקב אדרי:

הרב גפני, אני מבקש הפסקה של חמש דקות.

היו"ר משה גפני:

בסדר. אני עושה הפסקה של עשר דקות.

הישיבה הופסקה בשעה 16:45 וחודשה בשעה 17:00

היו"ר משה גפני:

אני מחדש את הישיבה. אני מבקש להקריא את הצעתו של חבר הכנסת אדרי לאחר שניסחנו אותה. אני מקריא את נוסח ההצעה של חבר הכנסת יעקב אדרי כפי שנוסחה בהסכמת הממשלה.


הממשלה תקים קרן לניהול כספים לפי חוק זה שיתקבלו ממס רווחי נפט למטרות כלכליות-חברתיות. הקמת הקרן תיעשה בחוק שיסדיר את אופן פעולת הקרן, אופן הוצאת כספי הקרן והמטרות לשמן יועברו כספי הקרן ובלבד שהצעת החוק תובא אל שולחן הכנסת עד חודש נובמבר 2011.

יעקב אדרי:

באישור ועדת הכספים.

היו"ר משה גפני:

אי אפשר לכתוב את המילה תאושר ולכן הקדמנו את זה. עד נובמבר 2011 זה יונח על שולחן הכנסת וכאן זה כבר תלוי בנו.

זבולון אורלב:

לפני ההצבעה אני רוצה להגיש הסתייגות.

היו"ר משה גפני:

מה ההסתייגות?

זבולון אורלב:

תקרא את המשפט הראשון ואני אומר לך מה להוסיף שם.

היו"ר משה גפני:

הממשלה תקים קרן לניהול כספים לפי חוק זה שיתקבלו.

זבולון אורלב:

שיתקבלו מחוק זה ומהתמלוגים המגיעים. להוסיף את המילה "ומהתגמולים".

אודי אדירי:

אבל זה לא לפי חוק זה.

כרמל שאמה:

מהתמלוגים לפי חוק הנפט.

שגית אפיק:

התמלוגים הם לפי חוק הנפט.

זבולון אורלב:

תמלוגים לפי חוק הנפט. להוסיף את התמלוגים לפי חוק הנפט. זאת תוספת את.

יצחק וקנין:

אדוני היושב ראש, אם אתה לא תשמע מה שאני אומר לך, אתה תישאר כאן ככה הרבה זמן.

זבולון אורלב:

אני באמצע רשות דיבור.

יצחק וקנין:

לא שומעים אותך ואתה חוזר על הדברים אבל כולם מסביב מדברים. 

זבולון אורלב:

ההצעה השנייה שלי. כתוב שם "שיעוריה" ובמקום זה יהיה כתוב שלא יפחתו לפחות ממחצית ההכנסות.

היו"ר משה גפני:

בסדר. זאת ההסתייגות שלך.

כרמל שאמה:

אני מצטרף להסתייגות של אורלב.

היו"ר משה גפני:

בסדר.

אחמד טיבי:

אני כבר הגשתי הסתייגות ואני רוצה לחזור עליה. אותה הצעה של יעקב אדרי והתוספת לה תהיה: כאשר לפחות סכום של 2 מיליארד שקלים למשך שלוש שנים יוקצה לישובים הערביים ושמונה מיליארד שקלים יוקצו לפריפריה למשך שלוש שנים. 

היו"ר משה גפני:

קודם כל אני צריך להצביע על ההצעה כי אין לנו הצעה בחוק.

זבולון אורלב:

לא, קודם על ההסתייגויות אדוני. קודם מצביעים על הסתייגויות.

היו"ר משה גפני:

יש הצעה של חבר הכנסת יעקב אדרי, ואם היא תתקבל, נצביע על ההסתייגות שלך. אתה רוצה להסתייג על ההצעה שלו וכך גם חבר הכנסת כרמל שאמה וחבר הכנסת אחמד טיבי. קודם נראה אם ההצעה בכלל מתקבלת.


אנחנו מצביעים על הצעתו של חבר הכנסת יעקב אדרי.

ה צ ב ע ה

ההצעה התקבלה


אנחנו מצביעים על הסתייגות של חבר הכנסת אורלב וחבר הכנסת כרמל שאמה.

ה צ ב ע ה

ההסתייגות לא התקבלה

זבולון אורלב:

אני מבקש לנמק את ההסתייגות במליאה.

היו"ר משה גפני:


היא תהיה במליאה.


אנחנו מצביעים על ההסתייגות של חבר הכנסת אחמד טיבי.

ה צ ב ע ה

בעד - 1

ההסתייגות לא התקבלה

אחמד טיבי:

אפילו אחד לא מצביע אתי. 

שגית אפיק:

יש הסתייגות של חבר הכנסת אורי אריאל, אבל הוא לא נמצא כאן. זה יהפוך לדיבור.


רונית תירוש ופניה קירשנבאום, הסתייגות לקבוע הוראה לפיה ככל שיעלה מחיר החשמל לצרכן בעקבות ההיטל, יוקצו כספים מהקרן למימון ההעלאה.

יעקב אדרי:

אבל אלה נושאים שיוגדרו אחרי כן. שוב אנחנו סוטים הצידה. אלה כבר מטרות הקרן.

היו"ר משה גפני:

אנחנו מצביעים על ההסתייגות של פניה קירשנבאום ורונית תירוש.

ה צ ב ע ה

ההסתייגות לא התקבלה


אף אחד לא בעד. ההסתייגות לא התקבלה.

רונית תירוש:

אני מבקשת רביזיה.

היו"ר משה גפני:


בבקשה. בעוד חצי שעה הצבעה על הרביזיה. נגמר הסיפור הזה, אני לא מנהל כך ישיבה.

שגית אפיק:

יש הסתייגות של חברת הכנסת פניה קירשנבאום.

פניה קירשנבאום:

אני הגדרתי את הרצונות שלי או את הקריטריונים אבל מכיוון שתקום ועדה, זה צריך להיות במסגרת ועדת כספים,  אני מוכנה לכן להוריד את ההסתייגות שלי.

שגית אפיק:

ההסתייגות ירדה.

היו"ר משה גפני:

אנחנו עוברים לפרק ב', היטל רווחי נפט ושיעורו. 

מירי רגב:

אישרנו את הנוסח להקמת הקרן?

היו"ר משה גפני:

כן, לפי הצעתו של חבר הכנסת אדרי.

שגית אפיק:

יש תיקון מאוד משמעותי בסעיף 2 שמדבר על היטל רווחי הנפט. יש כאן תיקון שהמטרה שלו היא לעשות התאמה של גובה ההיטל באופן אוטומטי למס החברות, במידה שמס החברות ישתנה בחקיקה כלפי מעלה או כלפי מטה, השיעור שלו. יש כאן איזשהו חישוב ואנחנו נקריא אותו.

שי חרמש:

גם כלפי מטה?

שגית אפיק:
גם וגם.

היו"ר משה גפני:

תקריאי.

שגית אפיק:

אני מקריאה מעמוד 5.

(2)
היה מקדם ההיטל היחסי בגובה 1.5 או יותר, אך נמוך מ-2.3 – 20 אחוזים בתוספת 37.5 אחוזים מההפרש שבין מקדם ההיטל היחסי לבין 1.5 ובכל מקרה לא יעלה על חמישים אחוזים פחות המכפלה של 0.64 בהפרש שבין שיעור המס הקבוע בסעיף 126 לפקודה לגבי שנת המס, לגבי המחושב ההיטל לבין 18 אחוזים.

(3)
היה מקדם ההיטל היחסי בגובה 2.3 או יותר – חמישים אחוזים פחות המכפלה של 0.64 בהפרש בין שיעור המס הקבוע בסעיף 126 לפקודה לגבי שנת המס לגביה מחושב ההיטל לבין 18 אחוזים.


התיקון הזה, תחילתו תהיה משנת 2016 כקבוע בהמשך.

היו"ר משה גפני:

בעמוד 6 אין תיקונים. בעמוד 7 יש תיקון בפסקה (ב), במקום היטל ששולם.

שגית אפיק:

במקום היטל ששולם, סך ההיטלים ששולמו. זה להבהיר שהתשלומים המצטברים יחולו על כל ההיטלים. זה היה ברור גם מהנוסח כמו שהוא, אבל יש כאן הבהרה.

היו"ר משה גפני:

בעמוד 8 אין תיקונים.

שגית אפיק:

בעמוד 9. זה צריך להיות 15 אחוזים, למעלה.


בהגדרה, השקעות הקמה, לבקשת גבעות עולם שהייתה כאן בוועדה, התווספה המילה "קידוח" בהגדרה השקעות הקמה.


בעמוד 10, זה תיקון שהאוצר עשה. שאול, אתה רוצה להסביר אותו בשתי מלים?

אודי אדירי:

זה תיקון טכני.

שלי יחימוביץ:

אני רוצה הסתייגות. אני רוצה להחזיר לנוסח הקודם, בעניין ההתאמה בין מס חברות לבין ההיטל. נסחי לי את זה במשפט.

שגית אפיק:

למחוק את התוספת. זה במסגרת ההצבעה על הסעיף. אין בעיה.

חיים אורון:
אני רוצה להגיש הסתייגות מבחינת שלייקעס. אחרי (3) יבוא: החל ממקדם היטל בגובה של 2.5 או יותר, יבוא חמישים.

יעקב אדרי:

זה יבוא למליאה, כדי שנשאיר אותך כאן לעוד שבוע. 

שגית אפיק:

חבר הכנסת אורון, אתה יכול לחזור על ההסתייגות?

חיים אורון:

היה מקדם ההיטל בגובה של 2.5 – בהבדל מ-2,3 כפי שמופיע אצלכם – או יותר, השיעור הוא 50 אחוזים.

ציפי חוטובלי:

הערה. סעיף 2. הניסוח שלו הוא ממש ניסוח מסורבל ולא ברור. האם אפשר לנסח אותו בשפה אנושית, בשפה אותה אנשים יבינו?

יעקב אדרי:

זה מה שקורה שלא משתתפים בדיונים.

היו"ר משה גפני:

יש יועצת משפטית. תשיבי לה.

שגית אפיק:

מדובר בניסוח משפטי של נוסחה כלכלית וזה באמת לא פשוט לעשות את זה אבל זאת הדרך שנמצאה. זה יועבר לנסחית החוק בלשכה המשפטית ויכול להיות שהיא תעשה את זה ברור יותר.

ציפי חוטובלי:

חקיקה חייבת להיות ברורה.

שגית אפיק:

את צודקת, אבל מדובר בנוסחה כלכלית, ומי שצריך להבין אותה, מבין אותה.

יעקב אדרי:
בקיצור, אנחנו לא צריכים להבין אותה.

היו"ר משה גפני:

חברת הכנסת חוטובלי, היו דיונים על הסעיף הזה ודיברו על העניין. מי שהבין – ואני מעריך שחלק גדול מהחברים הבינו כשהיה הדיון – זה הנוסח אליו הגענו. היועצת המשפטית של הוועדה תשב עם הנסחית. הנוסח הזה מקובל על הוועדה. את צודקת במאה אחוזים ואכן יש כאן כמה סעיפים שהם סעיפים כלכליים שהם קשים מאוד למי שאיננו כלכלן, אבל לזה הגענו. היועצת המשפטית קיבלה את ההערה שלך והיא תנסה לשפר את הניסוח.


יש הסתייגויות?

שגית אפיק:

כן. עד סעיף 5. לסעיף 2 יש הסתייגות, אבל הוא יצא.


חברי הכנסת אורי אריאל ורונית תירוש, במקום חמישים אחוזים, יבוא 54 אחוזים.  ההסתייגות היא לעניין חישוב מקדם ההיטל. כרגע זה מופיע בהצעת החוק חמישים אחוזים ומבקשת חברת הכנסת רונית תירוש שבמקום חמישים אחוזים יבוא 45 אחוזים. לגבי מים עמוקים יחול שיעור מקסימאלי של ארבעים אחוזים.

היו"ר משה גפני:

אנחנו מצביעים על ההסתייגות.

ה צ ב ע ה

ההסתייגות לא התקבלה.

שגית אפיק:

חברת הכנסת שלי יחימוביץ מבקשת לבטל את השיעורים ולקבוע שההיטל יוטל החל מהשקל הראשון.

היו"ר משה גפני:

אנחנו מצביעים.

ה צ ב ע ה

ההסתייגות לא התקבלה

שגית אפיק:

סיעת חד"ש מבקשת לשנות את שיעורי ההיטל.

אחמד טיבי:

סיעת חד"ש ורע"ם-תע"ל.

שגית אפיק:

אני מתנצלת. ההיטל היחסי נמוך מ-1.2, אפס אחוזים, בין 1.2 ל-2, 20 אחוזים, בתוספת מחצית מההפרש בין מקדם ההיטל היחסי לבין 1.2. היה מקדם ההיטל היחסי בגובה 2 או יותר, שישים אחוזיטם.

היו"ר משה גפני:

אנחנו מצביעים על ההסתייגות.

ה צ ב ע ה

ההסתייגות לא התקבלה

אחמד טיבי:

אני נגד ההסתייגות שלי.

שגית אפיק:

זה עולה למליאה בלי רע"ם-תע"ל.

אחמד טיבי:

אני התכוונתי ל-1.85.

שגית אפיק:

חברת הכנסת רונית תירוש מבקשת לסף המקסימום של ההיטל פלוס מס הכנסה ליחידים לא יעלה על 62 אחוזים.

אמנון כהן:

אלה משקיעים קטנים.

רונית תירוש:

אתה אמרת שיש כאן בעיה עם המשקיעים הקטנים ואמרת שיש בהם פגיעה קשה. יש כאן הפרש של בערך עשרים אחוזים. אני אומרת שאנחנו רוצים שמשקיעים פרטיים ישקיעו ואני מבקשת – לא רק לסעיף הזה אלא באופן כללי – שזה יהיה כמו שמשלמות חברות.

שאול מרידור:
היה כאן דיון ארוך על המשקיעים הקטנים והצגנו בפירוט את שיעורי המס שלהם. הראינו שרק מי שמגיע ליותר מ-37 אלף שקלים  הכנסה, מגיע ל-גוורמנט טק שגבוה מחברות ואני מזכיר שחברות משלמות עוד מסים כמו מס דיבידנד וכולי והאזרחים לא משלמים. על זה אמרנו גם שיש בפניהם תמיד האופציה להפוך לחברה.

היו"ר משה גפני:

לכמה הם מגיעים?

שאול מרידור:

ל-22 בלי חברה ול-62 עם חברה.

היו"ר משה גפני:

רונית, עם כל הכבוד, היו כאן דיונים ושברנו את הראש על העניין. אני לא פותח דיון מחדש.


שר האוצר מתנגד בכל תוקף, כולל ראש הממשלה. מתנגד. ישבתי אתו עד הרגע האחרון. אני לא פותח את הדיון הזה. לכמה מגיעים המשקיעים הפרטיים? 

שאול מרידור:

הרוב המכריע של המשקיעים הקטנים, אלה שמרוויחים פחות מ-37 אלף שקלים בחודש, יגיעו ל-גוורמנט טק נמוך מהחברות. מי שמרוויח 37 אלף שקלים ומעלה, פתוחה בפניו הדרך להיות חברה.

היו"ר משה גפני:

עד כמה הוא מגיע?

שאול מרידור:

עד 62 לעומת 65 שהיא חברה, והרוב הם באזור הארבעים והחמישים כי הם במס שולי.

אמנון כהן:

אז נגביל את זה עד 65.

היו"ר משה גפני:

אנחנו מצביעים על ההסתייגות.

ה צ ב ע ה

ההסתייגות התקבלה

אמנון כהן:

ההסתייגות אושרה.

היו"ר משה גפני:

רבותיי, אני חוזר על ההצבעה.


אנחנו מצביעים שוב על ההסתייגות.

ה צ ב ע ה

בעד – 7

נגד –  6

אורי אריאל:

ההסתייגות עברה.

רונית תירוש:

שי חרמש לא רשאי להצביע. אנחנו שלושה מקדימה ושי חרמש לא רשאי להצביע.

יעקב אדרי:

תנו לי להבהיר.

שלי יחימוביץ:

גפני, רביזיה.

יעקב אדרי:

אני מודיע שעכשיו יש חילופים בקדימה. שי חרמש מצביע, רונית ואני מצביעים. שי היה בנסיעה אבל הוא חזר. 

היו"ר משה גפני:

אני רוצה לדעת מי החברים שמצביעים. אין מעכשיו אלא יש חברים בוועדה.

יעקב אדרי:
שי חרמש, רונית ואני.  שי אמר לי שהיום הוא צריך להיעדר ולכן הכנסתי בינתיים את שלמה.

ציון פיניאן:

אבל עכשיו הצביעו שניהם ביחד.

פניה קירשנבאום:

מי מצביע בהצבעה הזאת? שי או שלמה?

היו"ר משה גפני:

אני חוזר על ההצבעה.

אורי אריאל:

גפני, אתה לא יכול לחזור על ההצבעה. אם תחזור על ההצבעה, נלך יחד לבית המשפט., יש גבול לעניין הזה.

דב חנין:

תלך לבית משפט.

שאול מרידור:

מקדימה הצביעו ארבעה חברי כנסת.

היו"ר משה גפני:

כמה מקדימה הצביעו בהצבעה הקודמת?

ציון פיניאן:

ארבעה.

היו"ר משה גפני:

זאת הצבעה כפולה. 


יעקב אדרי, מי מקדימה רשאי להצביע?

יעקב אדרי:

שי חרמש, רונית תירוש ואנכי.

היו"ר משה גפני:

אני חוזר על ההסתייגות של חברת הכנסת רונית תירוש. תאמרי מה ההסתייגות שלך.

רונית תירוש:

ההסתייגות שלי מדברת על כך שהמשקיעים הקטנים, המס שלהם הוא מאוד גבוה, כפי שאני הבנתי אותו. זה לא יגיע לעולם ליותר מ-62 אחוזים.

שאול מרידור:

לא, זה לא מה שאמרנו. אמרנו והצגנו כאן טבלה ש-72 אחוזים זה המס שמגיעים אליו ב-2016 ואילך, לפי מס היחידים,.

שלי יחימוביץ:

רק בדרגות הגבוהות.

שאול מרידור:

ישבנו על זה גם עם טלי ירון אלדר ומגיע לזה רק מי שמרוויח מעל 37 אלף שקלים. זה מה שאמרנו.

שלי יחימוביץ:

רק בשיעור המס השולי הגבוה ביותר, רק למשקיעים המבוססים מאוד.

חיים אורון:

היה דיון ארוך מאוד בנושא הזה ואני באתי מהמקום של חיפוש מוצא. השתכנעתי ש-62 אחוזים זה פתרון טכני מצוין חוץ מדבר אחד והוא שאי אפשר לאכוף אותו, אי אפשר לבצע אותו והוא עלול להפוך למפלט מס. זה לא מפריע שיושבים כאן כל מיני אנשים שזה האינטרס שלהם וזה מאוד לגיטימי, אבל אם אני צריך לקבל את ההחלטה הזאת כשיושבים לי באוזן אנשים שרוצים לשלם פחות מס, זה בסדר גמור, אבל זכותנו להחליט מה תהיה כאן התמונה כולה.

יעקב אדרי:

אבל אתה אומר שזה בסדר.

חיים אורון:

רגע. אין אפשרות לבצע את זה בצורה הזאת.

יעקב אדרי:

למה?

חיים אורון:

יגיד לך תכף יהודה נסרדישי שהסביר לנו את זה קודם עשר פעמים.  אני אומר את הדבר המהותי. אני השתכנעתי שמדובר על קבוצה שאני לא יודע את גודלה.

שלי יחימוביץ:

1.3 מכלל המשקיעים הקטנים.

חיים אורון:

אף אחד לא אמר לי מה הגודל שלה, אבל הגודל שלה הוא אנשים שמרוויחים מעל 25-30 אלף שקלים. קודם כל, בואו נגיד את האמת. שנית, מי שנמצא ברמות השכר הללו, יכול מחר לפתוח חברה ולהגיע לשיעורי מס כמו מס חברות. כאשר אנחנו מציעים להוריד את ביטוח לאומי, משם באתי, אומרים לנו כולם שלא נעשה זאת כי כולם יקימו חברות. לפני שעה אמרו לי שלהקים חברה לא ניתן אחורנית. אמרו לי אנשי רשות המסים שכל מי שמחזיק מניות מעל שנתיים מקים חברה ולא משלם מס רווחי הון.

יהודה נסרדישי:

אדוני היושב ראש, אני רוצה להבהיר. זה יהיה מקלט המס הגדול ביותר בתחום הזה ואסור ללכת על זה. 

מירי רגב:

אני לא חושבת כך.

היו"ר משה גפני:

תני לו לדבר. 

מירי רגב:

מה קרה? מישהו חסך קצת כסף ושם את הכסף שם, הוא צריך להיענש? איש צבא השתחרר ושם את כספו שם?

היו"ר משה גפני:

אני עוצר את הישיבה. אני לא יכול כך לנהל דיון.

שלי יחימוביץ:

גפני, זה לא בסדר. אתה לא יכול להפסיק את הישיבה בגלל זה.

היו"ר משה גפני:

יהודה, בבקשה.

יהודה נסרדישי:

אדוני היושב ראש, אני שומע ומחריש. זה יהיה תכנון המס הלא לגיטימי הגדול ביותר.  אינני יכול לאכוף את זה ואי אפשר לתפעל את זה. זה יהיה מקלט המס הגדול ביותר. הפתרון לכך הוא, שמי שלא רוצה ומי שיש לו הכנסות, שיקים חברה לפי סעיף 104א לפקודת מס הכנסה.

אמנון כהן:

כל אחד יקים חברה?

יהודה נסרדישי:

אם הוא רוצה, שיקים חברה. להקים חברה עולה אלפיים שקלים והוא יעביר לשם את המניות שלו, יחזיק אותן שנתיים וימכור אותן על פי שיעורי מס חברות. אסור לתת פתח לדבר הזה.

כרמל שאמה:

אדוני, אם אדם כזה מקים חברה ויש בה רק מניות של גז, הוא יהיה פטור מהגשת דוח כל שנה או הוא יצטרך רואה חשבון וכל הדברים האלה?

פניה קירשנבאום:

כל מה שצריך.

יהודה נסרדישי:

אי אפשר ליהנות מכל העולמות. אם אתה  חברה, אתה חייב להגיש דוח ומאזן.

פניה קירשנבאום:

לא רק דוח מאזן אלא גם הצהרת הון.

יהודה נסרדישי:

או שהאנשים האלה רוצים להיות במקלט מס שאני לא יכול לאכוף את זה או שילכו בצורה מסודרת.

כרמל שאמה:

אבל אתה אומר בוודאות שזה מקלט מס.

יהודה נסרדישי:

כן.

כרמל שאמה:

בוודאות.

יהודה נסרדישי:

כן. מקלט מס ודאי.

אודי אדירי:

אנחנו אומרים יותר מזה. עובדה שהיום הרבה בוחרים להשקיע כיחידים. אם יש אפליה, היא קיימת היום.

היו"ר משה גפני:

רבותיי, על פי התקנון, אם אני רוצה לסגור את הישיבה, שהיא לא יהיה עם האורחים ואני מאוד מצטער כי אני באמת רוצה לעזור להם, ובלי התקשורת, על פי התקנון אנחנו צריכים להצביע על זה. על פי התקנון הישיבה היא ישיבה פתוחה אלא אם כן הוועדה מחליטה שאין אפשרות להמשיך כך את ניהול הישיבה ואז צריך להצביע האם יוצאים החוצה.

כרמל שאמה:

אני רוצה להגיב על זה.

יעקב אדרי:
אני מבקש להימנע מלהביא את זה להצבעה.

יצחק וקנין:

יש לי הצעה אחרת יותר טובה. אין לי בעיה עם זה אבל יש לי הצעה. אני אומר לכל היושבים מסביב. הראשון כאן – ולא משנה מי זה – שידבר, יוציאו אותו החוצה.

היו"ר משה גפני:

בסדר. הבעיה הם חברי הכנסת.


בפניי עומדות שתי ברירות. הייתה כאן הצבעה כפולה שלא במזיד אלא בשוגג.

יעקב אדרי:

נכון.

היו"ר משה גפני:

מקדימה הצביעו ארבעה חברי כנסת במקום שלושה. מי שהיה מוסמך להצביע הוא חבר הוועדה הקבוע שהוא שי חרמש ולא חבר הכנסת שלמה מולה.

יעקב אדרי:

נכון, והכל בתום לב.

היו"ר משה גפני:

בתום לב. מה שקרה זה ששי חרמש הצביע נגד ההסתייגות ושלמה מולה הצביע בעד ההסתייגות.

יעקב אדרי:

נכון.

היו"ר משה גפני:

זה משנה את המצב. בפניי עומדות שתי ברירות. או להוריד את הצבעתו של חבר הכנסת מולה.

יעקב אדרי:

לא, תעשה הצבעה חדשה.

היו"ר משה גפני:

או לעשות הצבעה חדשה. 

יעקב אדרי:

כי זה נעשה בתום לב. תעשה הצבעה חדשה.

היו"ר משה גפני:

אנחנו מצביעים על ההסתייגות של חברת הכנסת רונית תירוש. נא לספור ולראות מי מצביע.

אחמד טיבי:

תעשה הצבעה שמית.

היו"ר משה גפני:

הצבעה שמית.

ה צ ב ע ה

ציון פיניאן:

נגד.

טמיר כהן:


ציפי חוטובלי מחליפה את חיים כץ.

ציפי חוטובלי:

נגד.

מירי רגב:

נמנעת.

זבולון אורלב:

נגד.

כרמל שאמה:

נגד.

היו"ר משה גפני:

נגד.

אמנון כהן:

נגד.

קריאה:

נגד.

פניה קירשנבאום:

בעד.

טמיר כהן:


דודו רותם שהחליף את ליה. שניהם לא נמצאים.

שי חרמש:

נגד.

יעקב אדרי:

בעד.

רונית תירוש:

בעד.

אחמד טיבי:

נמנע.

אורי אריאל:

בעד.

חיים אורון:

נגד.

שלי יחימוביץ:

נגד.

בעד – 4

נגד -  10

נמנע- 2

ההסתייגות לא התקבלה

מירי רגב:

שמונה נגד ושניים נמנעים.

דב חנין:

אני רוצה להציג את ההסתייגויות שלי בהקשר הזה.

היו"ר משה גפני:

דב, תעלה את זה למליאה להסתייגות דיבור.

רונית תירוש:

אני יכולה להתייחס לזה במליאה?

היו"ר משה גפני:

ודאי. זה עולה למליאה.

דב חנין:

אדוני היושב ראש, אני אהיה מאוד קצר ותמציתי. ההסתייגויות האלה הן לא הסתייגויות דיבור אלא הן הסתייגויות מהותיות. ההסתייגות הן שלוש.


האחת. להעלות את שיעור התמלוגים מ-12,5 אחוזים לעשרים אחוזים.

היו"ר משה גפני:

במשקיעים הפרטיים?

דב חנין:

בכלל.

שלי יחימוביץ:

רגע, זה הזמן להעלות את ההסתייגויות?

שגית אפיק:

שלי יחימוביץ אומרת שיש לה עוד הסתייגות. תגידי אותה.

שלי יחימוביץ:

אנחנו הגשנו כמה הסתייגויות.

שגית אפיק:

לסעיף הזה?

שלי יחימוביץ:

הסתייגויות של כמה חברי כנסת. גם לגבי השכר הגשנו הסתייגות.

שגית אפיק:

זה עוד לא כאן. הסתייגויות לסעיף 3, זה הסתייגויות לעניין השכר.  ההסתייגויות שלך לעניין שיעור ההיטל כאשר מקדם ההיטל הוא עד 1,2, הקראנו אותן קודם כשלא היית והן הוצבעו ונפלו.

דב חנין:

אני מבין והכל בסדר. אני רק אומר שהמיקום הנכון, כיוון שהנושאים שאני מעלה הרי לא נמצאים בחוק וצריך למקם אותם בחוק.

שגית אפיק:

התיקונים שלך לפקודת מס הכנסה,  מקומם בסוף החקיקה משום שתיקונים עקיפים נעשים בסוף החקיקה. יש לך הסתייגויות נוספות, אתה צודק, אבל מקומן לא בסעיף 2 אלא הן תיקון לפקודת מס הכנסה ולכן הן בסוף החוק.

דב חנין:

תמלוגים הם לא בדיוק בפקודת מס הכנסה.

שגית אפיק:

אלה תיקונים לחוק הנפט ולפקודת מס הכנסה. אלה תיקונים עקיפים שמקומם בסוף.

דב חנין:

בסדר. אדוני היושב ראש, אני נימקתי את ההסתייגויות האלה. ממילא אין לי זכות הצבעה כאן ואני מבקש שהן יועמדו להצבעה.

היו"ר משה גפני:

עכשיו?

דב חנין:

מתי שאתה רוצה, אבל שזה יועמד להצבעה.

פניה קירשנבאום:

בסוף הדיון.

היו"ר משה גפני:

בסדר. תאמר את ההסתייגויות ונצביע.

שגית אפיק:
בחוק הנפט. חברי הכנסת דב חנין, שלי יחימוביץ, סיעת חד"ש ורע"ם-תע"ל, להעלות את התמלוגים מ-12,5 אחוזים ל-20 אחוזים.

היו"ר משה גפני:

אנחנו מצביעים.

ה צ ב ע ה

ההסתייגות לא התקבלה

שגית אפיק:

בפקודת מס הכנסה, אותם חברי הכנסת שנקבתי בשמם קודם לכן, להגדיל את מס החברות לגבי חברות העוסקות במשאבי  טבע, אתם רוצים לומר את השיעור?

דב חנין:

אנחנו הצענו מנגנון חלופי. הצעה ראשונה היא להשאיר את שיעור מס החברות בשיעור שהיה קבוע במקור בשנת 1952 כאשר נקבע חוק הנפט. לחילופין, ההצעה היא שחברה תחויב במס החברות שהיה בתוקף בשעה שהיא ביקשה את הזיכיון לקידוח נפט או גז.

שלי יחימוביץ:

ומה יהיה כשזה יהיה 18 אחוזים? אנחנו לא מחוקקים אחורה אלא קדימה. אין בזה הגיון.

היו"ר משה גפני:

אתה רוצה להצביע על זה?

שגית אפיק:

חברת הכנסת יחימוביץ, גם את רשומה בהסתייגות הזאת. את יורדת ממנה?

שלי יחימוביץ:

לא בנוסח הזה.

דב חנין:

ולא יפחת מ-25 אחוזים.

שלי יחימוביץ:

בסדר. נרגעתי.

שגית אפיק:

אז את חוזרת לחילופין?

שלי יחימוביץ:

כן. אנחנו הרי במתווה של הפחתה.

דב חנין:

זה יכול להגיע לאפס.

שגית אפיק:

צריך להצביע על ההסתייגויות לעניין העלאת מס החברות.

היו"ר משה גפני:

אנחנו מצביעים על ההסתייגות של חבר הכנסת דב חנין.

ה צ ב ע ה

ההסתייגות לא התקבלה

שגית אפיק:

הסתייגות לעניין העלאת מס החברות על החברות. צריך להצביע  על ה-לחילופין.

היו"ר משה גפני:

אנחנו מצביעים.

ה צ ב  ע ה

ההסתייגות לא התקבלה

שגית אפיק:

עוברים לסעיף 3.

אורי אריאל:

בסעיף 2 היו לי הסתייגויות?

שגית אפיק:

לא היית כאן.

היו"ר משה גפני:

אורי, ההסתייגות שלך על המשקיעים. אתה לא היית כאן. בסדר, יש הסתייגות של חבר הכנסת אורי אריאל לגבי המשקיעים הפרטיים, על 52 אחוזים.


אנחנו מצביעים.

ה צב ע ה

ההסתייגות לא התקבלה

שגית אפיק:

הסתייגות של חבר הכנסת אורי אריאל להגדרת שיעור ההיטל היחסי, בסופה יבוא "ואולם שיעור ההיטל היחסי החל על רווחי נפט מכל באר בשדה נפט ביבשה וכן במשך שבע שנות מס שלאחר מכן, יהיה אפס אחוזים".

היו"ר משה גפני:

אנחנו מצביעים.

ה צ ב ע ה

ההסתייגות לא התקבלה

שגית אפיק:

אנחנו עוברים לסעיף 3. חברי הכנסת  שלי יחימוביץ, כרמל שאמה וזבולון אורלב, לצורך הכרה בהוצאות במכנה של הנוסחה, להכיר עד פי חמישים מהשכר הנמוך באותה חברה.

כרמל שאמה:

אני רוצה לנמק את ההסתייגות. ההסתייגות אומרת שיהיה גבול לשכר המוכר לצורך הפחתת המס. זה אומר שהשכר יהיה מקסימאלי פי חמישים.

יעקב אדרי:

השכר של מי?

כרמל שאמה:

לא משנה, של מישהו בחברה. השכר יהיה מקסימאלי פי חמישים מהשכר הנמוך באותה חברה.

זבולון אורלב:

לצורך הכרה. הוא יכול לקבל משכורת יותר גבוהה.

כרמל שאמה:

לצורך הכרה מוגברת במס. אני חושב שזה משהו מאוד נכון.

היו"ר משה גפני:

אנחנו מצביעים על ההסתייגות.

ה צ ב ע  ה

ההסתייגות התקבלה

כרמל שאמה:

רביזיה.

היו"ר משה גפני:

הרביזיות יהיו בסוף הישיבה.

שגית אפיק:

לסעיף 3, הסתייגות של חבר הכנסת שי חרמש. לצורך הכרה בהוצאות במכנה.

שי חרמש:

אני רוצה לנמק את ההסתייגות.

שגית אפיק:

לצורך הכרה בהוצאות במכנה, להכיר עד שלושה מיליון שקלים בשנה ולא מעבר לזה.

שי חרמש:

צורת החישוב של כרמל ושלי קצת מסובכת. השיטה הזאת קובעת רמת שיא של בכירים בתוך המערכת של סך הכול שלושה מיליון שקלים בשנה, רבע מיליון שקלים בחודש, פרנסה לא רעה שמוצדקת בתעשיות האלה.

היו"ר משה גפני:

אנחנו מצביעים על ההסתייגות של שי חרמש.

ה צ ב ע ה

בעד – 4

כרמל שאמה:

תעשה הצבעה שמית. אני ראיתי אחד מצביע עכשיו פעמיים.

היו"ר משה גפני:

רבותיי, אני חוזר שוב על ההצבעה.

כרמל שאמה:

שיסביר שוב את ההסתייגות.

היו"ר משה גפני:

הוא הסביר.

כרמל שאמה:

לא שמענו. אי אפשר לשמוע.

פניה קירשנבאום:

אי אפשר לשמוע. תסגור את הישיבה ונמשיך בשבוע הבא.

שגית אפיק:

בדומה להסתייגות שלך, הוא מציע שבמקום שזה יוגבל לשכר הבכירים, ההכרה תהיה עד שלושה מיליון שקלים חדשים.

שי חרמש:

שזה יותר פשוט למדוד. כרמל, תצטרף לזה.

כרמל שאמה:

אנחנו רוצים לעודד אותם להעלות את השכר לחלשים.

שי חרמש:

לא תדאג, הם יעברו את השלושה מיליון שקלים.

היו"ר משה גפני:

אנחנו מצביעים על ההסתייגות של חבר הכנסת שי חרמש.

ה צ ב ע ה

ההסתייגות לא התקבלה

שגית אפיק:

לסעיף 4. חברי הכנסת אורי אריאל, רונית תירוש ונסים זאב. להוסיף בהגדרה השקעות הקמה, הכרה בהוצאות פיתוח, קידוחים ופעולות לצורך הפקת הנפט.

היו"ר משה גפני:

אנחנו מצביעים.

ה צב ע ה

ההסתייגות לא התקבלה

שגית אפיק:

חברי הכנסת אורי אריאל ורונית תירוש, הכרה בהשקעה מהותית שהושקעה לאחר תקופת ההרצה ולפני מועד תשלום ההיטל כהשקעה מצטברת. גם בהגדרה מקדם החיפוש, לבטל את ההגבלה של 15 אחוזים על הוצאות פיתוח.

היו"ר משה גפני:

אנחנו מצביעים על ההסתייגות.

פניה קירשנבאום:

רגע, חלק מההסתייגות הזאת הוא מה שדיברתי אתך וזה הוצאות מימון באמצע. את אמרת לי שזה שייך לסעיף 6.

שגית אפיק:

לא. הוצבעה ההסתייגות שלך על הוצאות מימון בסעיף 1. זה נמצא בהגדרת תשלום.

פניה קירשנבאום:

תקראי שוב את ההסתייגות לגבי מימון.

שגית אפיק:

היא מבקשת להכיר בהשקעה מהותית שהושקעה לאחר תקופת ההרצה ולפני מועד תשלום ההיטל כהשקעה מצטברת. זאת הבקשה.

פניה קירשנבאום:

זה אומר שלא הוצאות פיתוח בהתחלה אלא בהמשך. 

שגית אפיק:

זה לא מימון.

היו"ר משה גפני:

אנחנו מצביעים על ההסתייגות.

ה צ ב ע ה

ההסתייגות לא התקבלה

שגית אפיק:

המימון אליו הפניתי אותך אליו בסעיף 6, הוא הריבית. המימון עצמו, כבר נפלה ההסתייגות בעניין הזה.


אתה יכול להצביע על סעיפים 2 עד 5 בכלל כנוסח הצעת הוועדה.

היו"ר משה גפני:

אנחנו מצביעים על אישור סעיפים 2 עד 5 בכלל.

ה צ ב ע ה

סעיפים 2 עד 5 אושרו


הסעיפים התקבלו עם  הסתייגות שיש עליה רביזיה.

כרמל שאמה:

יש רביזיה על ההסתייגות?

היו"ר משה גפני:

כן.

שגית אפיק:

סעיף 6. עמוד 11 למעלה. יש כאן תוספת של הכרה בהוצאות ריבית. אני אקריא את הסיפה שמוסיפה את זה:


הועבר סכום כאמור משנה לשנה, תתווסף לו ריבית הליבור בתוספת שלושה אחוזים. לעניין סעיף זה, ריבית ליבור, ממוצע שנתי לשנת המס שבה הועבר הסכום של ריבית סמן יומית דולרית להלוואות בין-בנקאיות לפרק זמן של שנה בין הבנקים בלונדון אשר מתפרסמת לידיעת הציבור באמצעות מפיץ המידע רויטרס.


אין הסתייגויות.

פניה קירשנבאום:

הערה לסעיף הזה. יש הסתייגות. בסעיף 6 אני מבקשת שיהיה כתוב: היו רווחי הנפט של מיזם הנפט בשנת המס נמוכים מאפס, כאן אני מבקשת להכניס הערה: לרבות בשל הוצאות מימון.

היו"ר משה גפני:

אנחנו מצביעים על ההסתייגות של חברת הכנסת קירשנבאום.

פניה קירשנבאום:

אולי לפני שאתה מצביע קודם נסביר אותה?

היו"ר משה גפני:

בבקשה.

פניה קירשנבאום:

עד עכשיו התייחסנו להוצאות מימון בפיתוח. אנחנו מודעים לכך שיש הוצאות מימון גם בהמשך. זה מה שקרה עכשיו למשל בים תטיס שהיו צריכים להגביר והיו להם עוד הוצאות מימון ולנקודה הזאת אנחנו לא התייחסנו כאן. אין התייחסות לזה כאן.

היו"ר משה גפני:

יוג'ין, אתה רוצה להשיב?

יוג'ין קנדל:

יש שתי נקודות. נקודה אחת היא שהוצאות המימון המוכרות בשלב ההקמה, הכרנו בהן מסיבה אחת פשוטה כי בין החיפוש לבין ההקמה יש בעיות טכנולוגיות שהחברות העלו ואנחנו אמרנו שאם יש כאן איתני טבע ויש עיכוב, אנחנו לא רוצים סתם להעניש אותן ולכן ניתנת הכרה בהוצאות המימון. זאת אומרת, אנחנו מכירים בהן. ברגע שזאת הפקה, יש עוד מקום אחד שאתם כבר הצבעתם עליו. מדובר על כך שיש השקעה גדולה באמצע הפרויקט ומה שרצינו לעשות זה שבלי ששינסקי, עם היטל ובלי היטל, הרווחיות של ההשקעה היא אותה רווחיות. אם ההשקעה היא מספיק קטנה שאפשר להוציא אותה, להכיר בה לצורך ההיטל באותה שנה, היא לא משנה את הרווחיות של ההשקעה. זאת אומרת, היא מורידה את ההשקעה, היא מורידה את ההכנסות.

היו"ר משה גפני:

ולכן אתם מתנגדים.

יוג'ין קנדל:

אנחנו כן נותנים, וזה השינוי שהיה, אם ההשקעה היא גדולה מאוד וחלק מההשקעה אי אפשר להוריד מההיטל באותה שנה, על היתרה אנחנו נותנים. זה בדיוק מה שאתם מציעים.

פניה קירשנבאום:

כתוב כאן נמוך מאפס. תסביר לי איך אתה מחשב את זה.

יוג'ין קנדל:

זה בדיוק מה שכתוב.

שאול מרידור:

כמו שאמר יוג'ין, אנחנו נותנים על ההשקעה שעוברת משנה לשנה את הריבית. המשמעות של מה שמבקשת חברת הכנסת קירשנבאום לעשות היא בעצם מעבר ל-R פקטור שנתן כבר את כל הוצאות המימון.

פניה קירשנבאום:

זה לא מה שיוג'ין אמר עכשיו. זה לא מה שהוא אמר. אתה אומר שאם יש הוצאה נמוכה, וזה לא פוגע, אבל אם זאת הוצאה גדולה, אתם מתחשבים.

שאול מרידור:

מה שאת מבקשת זה להוסיף את כל הוצאות המימון פנימה, לתוך החישוב של הרווח, והמשמעות היא שבעצם זה לתת פעמיים, פעם אחת ב-R פקטור ופעם אחת מחוץ ל-R פקטור. זה פעמיים אותו הדבר.

חיים אורון:
אם אני לא טועה, אין R פקטור על ההשקעות אחר כך.

פניה קירשנבאום:

נכון.

חיים אורון:

על זה טענו.

פניה קירשנבאום:

בנוסחה שלך, כשאתה מכניס את ה-R פקטור במכנה, אתה מתייחס אליו רק להשקעה בהתחלה בפיתוח. בהמשך, כשאתה עושה חישובים, אתה לא מכניס את הוצאות הפיתוח לנוסחה הזאת ואתה לא מתחשב בזה.

יוג'ין קנדל:

וזה נכון, כי ברגע שאת עושה השקעות בהתחלה, יש זמן עד שאת מתחילה לקבל רווח. בזמן שאת עושה את זה, כשאת כבר מקבלת רווח, את מורידה את זה מהמס בו זמנית באותה שנה. לכן זה כבר מוכר לך מיד ואת לא משלמת היטל.  נשים את זה במכנס וניתן פי חמישים אחוזים על ההשקעה, אין כל סיבה.

חיים אורון:

אם הוא ישקיע באותה שנה, תוריד את זה מהקנסות של אותה שנה.

פניה קירשנבאום:

זאת תהיה הסתייגות לדיבור.

היו"ר משה גפני:

אנחנו מצביעים על סעיף 6.

ה צ ב ע ה

סעיף 6 – אושר

פניה קירשנבאום:

אני חייבת לצאת. על רוב ההסתייגויות שלי הצביע. יש לי אחת בסוף.

היו"ר משה גפני:

אני אצביע עליה כאילו את כאן.

פניה קירשנבאום:

תשאירו לי לפחות הסתייגות דיבור במליאה.

היו"ר משה גפני:

בסדר.

ציון פיניאן:

הגדרת הוצאות החיפוש בשלב מוקדם. סעיף 7. בקשת החברות הייתה שיוכרו להן הוצאות שנעשו בשלב ההיתר המוקדם ובשלב הרישיון כהוצאה מוכרת לחישוב ההיטל. הפשרה שמובאת בפניכם מאפשרת שיוך הוצאות היתר מוקדם לרישיונות השונים הנובעים ממנו לפי קביעת מנהל רשות המסים, כאשר הוצאות חיפוש במסגרת הרישיון לא יוכרו לחישוב ההיטל בגין החזקה.

שגית אפיק:
7.
ייחוס רכיבי מקדם ההיטל

(א)
ניתן רישיון בשטח היתר מוקדם מסוים, יובאו בחשבון במסגרת מקדם ההיטל של מיזם הנפט שבשטח כאמור שהתקבלו או שהוצאו, לפי העניין, בשטח אותו היתר מוקדם בטרם ניתן הרישיון (להלן – רכיבי ההיתר המוקדם) ולא יובאו בחשבון רכיבים כאמור שהתקבלו או שהוצאו לפי העניין בשטח היתר מוקדם אחר.

ניתנו מספר רישיונות בשטח היתר מוקדם אחד, רשאי המנהל בהתייעצות עם הממונה לקבוע את אופן ייחוד רכיבי ההיתר המוקדם לכל אחד ממיזמי הנפט שבשטחי הרישיונות כאמור.

(ב)
ניתנה חזקה בשטח רישיון מסוים,  יובאו בחשבון במסגרת מקדם ההיטל של מיזם הנפט שבשטח החזקה רכיבי שמקדם שהתקבלו או שהוצאו בשטח אותו רישיון בטרם ניתנה החזקה (להלן – רכיבי הרישיון) ולא יובאו בחשבון רכיבים כאמור שהתקבלו או שהוצאו לפי העניין בשטח רישיון אחר.


לסעיף הזה יש הסתייגות של חברי הכנסת שלי יחימוביץ ודב חנין, שלמעשה מבקשת להסיר את החידוש הזה שמופיע כאן ולקבוע שבמסגרת מיזם נפט יוכרו לצורך קביעת מקדם הוצאות החיפוש רק הוצאות חיפוש ששימשו במישרין למציאת הנפט בשדה.

היו"ר משה גפני:

אנחנו מצביעים על ההסתייגות.

ה צ ב ע ה

ההסתייגות לא התקבלה

שגית אפיק:

אתה יכול להצביע על סעיף 7.

היו"ר משה גפני:

אנחנו מצביעים על סעיף 7.

ה צב ע ה

סעיף 7 – אושר

שגית אפיק:

סעיף 8 קובע כללים לאיחוד ולהפרדה של מיזמי נפט. אני אקריא אותו.

היו"ר משה גפני:

רק את התיקונים.

שגית אפיק:

המנהל רשאי להורות במסגרת קביעת שומה לפי מיטב השפיטה, לפי סעיף 12(ב) או במסגרת החלטת מיסוי לפי סעיף 41 שניתנה לבקשת בעל זכות נפט של מיזם נפט.


למעשה כאן הייתה התלבטות בוועדה והוועדה ביקשה להקביל בין סעיף 8 לסעיף 7, כך שזה לא ייעשה לפי בקשה או מיוזמה. 


ההכרה תהיה כאשר פעולות הנפט במיזמי הנפט הן בבעלות ובאותם שיעורי אחזקה. בעמוד 12 למעלה: מרבית המתקנים שישמשו כל אחד ממיזמי הנפט הם משותפים. 


סעיף קטן (ב): המנהל רשאי להורות במסגרת קביעת שומה לפי מיטב השפיטה, לפי סעיף 12(ב) או במסגרת החלטת מיסוי שניתנה לבקשת בעל זכות נפט של מיזם נפט ובהתייעצות עם הממונה -  גם כאן ירד מיוזמתו, לפי בקשה – שהמיזם ייחשב לכמה מיזמי נפט לפי התנאים הקבועים בנוסח. זה הנוסח הכחול.


לסעיף 8, יש הסתייגויות של חברי הכנסת אורי אריאל ורונית תירוש. הם מבקשים להקנות שיקול דעת למנהל רשות המסים לאשר השקעת פיתוח מאוחרת כמיזם נפט חדש שיפוצל מהמיזם המקורי.

היו"ר משה גפני:

אנחנו מצביעים על ההסתייגות.

ה צ ב ע ה

ההסתייגות לא התקבלה

שגית אפיק:

לסעיף 8 אין יותר הסתייגויות. אתה יכול להצביע עליו.

היו"ר משה גפני:

אנחנו מצביעים על סעיף 8 כהצעת הוועדה.

ה צ ב ע ה

סעיף 8 – אושר פה אחד

שגית אפיק:

בסעיף 9 למעשה התיקונים הם תיקונים ניסוחיים בלבד. יש הסתייגות של חברי הכנסת אורי אריאל ורונית תירוש.

אורי אריאל:

אני מוותר על ההסתייגות.

שגית אפיק:

היא תהפוך לדיבור.

אורי אריאל:

נכון.

שגית אפיק:

זאת ההסתייגות היחידה. אתה יכול להצביע על סעיף 9. סעיף 10, גם הוא למעשה תיקון ניסוחי שהוכנס. למעשה אתה יכול להצביע על סעיפים 9 ו-10. אין להם הסתייגויות.

היו"ר משה גפני:

אנחנו מצביעים על סעיפים 9 ו-10.

ה צ ב ע ה

סעיפים 9 ו-10- אושרו

שגית אפיק:

סעיף 10א הוא סעיף חדש שהוסף לבקשת הוועדה. הסעיף מאפשר אופציה של השגה וערעור, דבר שלא הופיע בנוסח הכחול.

10א.
תשלום לאחר שומה, השגה וערעור

(א)
נמסרה לחייב בתשלום היטל הודעת שומה לפי סעיף 12(ב)(2), חייב הוא, בתוך 15 ימים מיום מסירת ההודעה לשלם את יתרת ההיטל הנובעת ממנה ואם הוגשה השגה לפי הוראות סעיף 13, את יתרת ההיטל שאינה שנויה במחלוקת. 

(ב)
נמסרה לחייב בתשלום היטל החלטת פקיד השומה לפי הוראות סעיף 13(ד), חייב הוא בתוך 15 ימים מיום מסירת ההודעה לשלם את יתרת ההיטל הנובעת ממנה, ואם הוגש ערעור לפי הוראות סעיף 153 לפקודה, את יתרת ההיטל שאינה שנויה במחלוקת.

(ג)
נמסרה לחייב בתשלום היטל החלטת בית המשפט בערעור לפי סעיפים 156 או 157 לפקודה, יחולו לגביו הוראות סעיף 185 לפקודה כאילו היה הנישום.

10ב.
דחיית תשלום והפרשי הצמדה וריבית

הוראות סעיפים 186 ו-187 לפקודה יחול על תשלום היטל לפי פרק זה בשינויים המחויבים. 

אתה יכול להצביע על 10א ועל 10ב.

היו"ר משה גפני:

אנחנו מצביעים על 10א ו-10ב כהצעת הוועדה.

ה צ ב ע ה

סעיפים 10א ו-10ב – אושרו

שגית אפיק:

סעיף 11, יש בו תיקון לעניין דחיית מועד הבחירה במטבע.

שאול מרידור:
(ב)
בעל זכות נפט של מיזם נפט יודיע לפקיד השומה, עד תום תקופת החיפוש במסגרת דוח מקדם ההיטל שיגיש ולא יאוחר ממועד הגשת דוח מקדם ההיטל שעליו להגיש לגבי שנת המס בה חל היום האחרון של תקופת החיפוש.

(ג)
דוח מקדם ההיטל ודוח רווחי הנפט יוגשו לפקיד השומה בתוך 120 ימים מתום שנת המס שלגביה הם מוגשים בטופס שקבע המנהל. פקיד השומה רשאי, אם הוכח להנחת דעתו שקיימת סיבה מספקת לכך, לדחות את הגשת הדוחות כולם או חלקם למועד שייקבע ובלבד שמי שקיבל דחייה כאמור יגיש במועד הקבוע בסעיף זה דוחות משוערים על מקדם ההיטל ורווחי הנפט כאמור שייערכו לפי מיטב אומדנו.


הוספנו גם סעיף (ה):

(ה)
ביקש בעל זכות של מיזם נפט לדווח בדולרים, כאמור בסעיף (ב), במסגרת דוח מקדם היטל שאיננו הדוח הראשון שהגיש, יקבע פקיד השומה הוראות לתיאום והמרת הדוחות שהוגשו לפני המועד האמור.

היו"ר משה גפני:

יש הסתייגויות?

שגית אפיק:

יש הסתייגויות לחברי הכנסת אורי אריאל ורונית תירוש. אתה הופך את ההסתייגות להסתייגות לדיבור?

אורי אריאל:

כן.

שגית אפיק:

נעשתה כאן למעשה הטבה ברוח מה שאתה מבקש פחות או יותר.

היו"ר משה גפני:

אנחנו מצביעים על סעיף 11 כפי שהוקרא.

ה צ ב ע ה

סעיף 11 – אושר

אנחנו עוברים לסעיף 12, 13, 14 ו-15. בסוף סעיף 15 בעמוד 17 יש תיקון.

שגית אפיק:

זה תיקון נוסח להתאמה לצורך השגה או ערעור שקבענו בסעיף 10א.

היו"ר משה גפני:

יש הסתייגויות?

שגית אפיק:
אין הסתייגויות עד סעיף 15. אתה יכול להצביע.

היו"ר משה גפני:

אנחנו מצביעים על סעיפים 12, 13, 14 ו-15.

ה צ ב ע ה

סעיפים 12, 13, 14 ו-15 – אושרו פה אחד

אנחנו עוברים לפרק מכירת נפט.

שגית אפיק:

למעשה פרק חדש.

ציון פיניאן:

חישוב ההיטל לגבי כל שותפות בנפרד. החברות ביקשו שחישוב ההיטל יהיה עבור כל שותפות ושותפות בנפרד, על מנת שיוכלו למכור את הגז או את הנפט בנפרד. מצאנו שהבקשה הזאת היא סבירה ולכן מוצע בסעיפים שלפניכם תיקון לפיו תהיה הפרדה של הדוחות ככל שתהיה מכירה נפרדת על ידי השותפים שאז מקדם ההיטל יחושב עבור כל שותף בנפרד וההיטל שיוטל יחושב בהתאם למקדם היחסי של אותו שותף.

שי חרמש:

הייתי שותף לפנייה הזאת, אבל כאן מאחור, מי שביקש, זה מישהו שלא מרוצה מהניסוח. אולי ניתן להבין מה הבעיה. להערכתי זה מה שהתבקשנו, ואני חושב שזה גם נכון ולכן אני לא מבין מה הבעיה בניסוח.

יוסי אבו:


אדוני היושב ראש, בתנאי עסקה, לרבות מחירי מכירה שונים, מרוקנים את הפרק מתוכן. בעסקאות פרויקטים של גז, בשל הצורך בהקמת תשתית משותפת, בעצם הכול מנוהל ביחד כי זאת אותה תשתית וכך זה חייב להיות. העסקאות, כל חברה עושה בנפרד, אבל בסופו של דבר אלה אותם תנאים. 

שי חרמש:

מה זה אותם תנאים? אותו מחיר?

יוסי אבו:


אותם תנאים.

שי חרמש:

קודם הסברתם לי אחרת.

יוסי אבו:


בנושא של נפט יש מחיר מכירה שונה וזה מחיר מכירה עולמי. הבעיה המרכזית בעניין הזה היא שבסופו של דבר אנחנו לא נוכל לעשות עסקאות גידור כי לא כל השותפים עושים עסקאות גידור אלא רק חלקם. אנחנו לא נוכל לעשות ביטוח נפרד, ודיברנו על זה, לכל שותפות. אפילו הוצאות שהממונה על ענייני הנפט או רשות ניירות ערך מחייבות את כל אחת מהשותפויות בנפרד כי לצורך העניין רשות ניירות ערך מחייבת את כל השותפים, כל שותף דוח רזרבות עצמאי, כך הן לא יהיו מוכרות.


מה שמתבקש אדוני, ככל שאפשר למחוק את המלים בתנאי עסקה שונים לרבות מחירי מכירה שונים.

היו"ר משה גפני:


אפשר למחוק?

שאול מרידור:

לא. אני מזכיר שבאופן עקרוני אנחנו אמרנו שהמיזם היא הגוף הרלוונטי. באו החברות ואמרו, לא, אנחנו רוצים למכור בנפרד, כל אחד מוכר בנפרד וזה אחרת לגמרי. מסתבר שהם מוכרים בנפרד באותו מחיר ובאותם תנאים כך שאין תחרות. אם הם מוכנים למכור בנפרד, אמיתי, אנחנו מוכנים להפריד. אבל אם הם לא מוכנים למכור בנפרד, למה להפריד? שהכל יהיה ביחד.


לעניין הוצאות אחרות. אני רק מזכיר לכם שהוצאת גידור למשל חייבת להיות רק אם הם מתעקשים מול חברת חשמל להצמיד את זה למחירים שלא רלוונטיים לחברת חשמל ולהעמיס על הציבור, מה שאנחנו לא מעוניינים. 


מעבר לזה, הוצאות אחרות, חברים, היטל לא מכיר בכל ההוצאות ואמרנו את זה כבר קודם. אם רשות ניירות ערך בסוף תבקש מהם הוצאה כזאת או אחרת מינורית, אז נכון, יכול להיות שההיטל לא יספוג אותה, אבל מצד שני צריך להבין שהפרדה של זה לשותפויות הנפרדות, בעצם מעקרות חלק גדול מהעניין מתוכן. אנחנו מוכנים ללכת לקראת זה אם נקבל באמת מכירה בנפרד.

יוסי אבו:


אדוני, מאוד חשוב שהוועדה תבין. בסופו של דבר כשאתה מוכר היום גז למפעל תעשייתי שרוצה להמיר את הפעילות שלו ממזוט או מסולר, הוא רוצה להיות בטוח שזה רווחי לו. אז הוא מצמיד את המחיר של הגז למזוט או לסולר כדי להיות ודאי שזה רווחי.

שאול מרידור:

לחברת חשמל זה רלוונטי?

יוסי אבו:


לפי הסעיף הזה, בלתי אפשרי. זה אומר שלא ייקחו החלטות לעבור לשימוש בגז. לעניין חברת חשמל, מה שאומר שאול, וזה צריך לדעת, שאול אומר שהוא רוצה שימכרו לחברת חשמל עם אסקלציה קבועה, לא משנה מדד, בלי שום קשר לדלקים בעולם. זה מה ששאול אומר.

שי חרמש:

התביעה באה בצדק כאשר אמרו שעל אותו באר יש כמה שותפים וכל אחד מוכר בנפרד ולא מספר לשני ולכן אי אפשר לעשות שומה משותפת. באנו ואמרנו, וציון הציע את זה נכון, שכל אחד יגיש שומה שלו בנפרד. ברגע שבאים לכאן כרגע ואומרים שזה לא עובד, אז אני לא מבין מה היה בסיס הדרישה. בסיס הדרישה היה לתת לכל אחד להתמודד לבד.

היו"ר משה גפני:

מה אתה מציע?

שי חרמש:

לאמץ את הנוסח הקיים. 

אורי אריאל:

אני רוצה להפנות ליהודה שאלה אחרת, בנושא המיסוי.

היו"ר משה גפני:

נסיים קודם את זה. שאול, תקריא.

שאול מרידור:
מכירת נפט בנפרד במיזמים בבעלות משותפת

(א)
נוכח פקיד השומה, כי מכירת נפט שהופק בשטח זכות נפט של מיזם נפט בבעלות משותפת, מתבצעת בנפרד על ידי השותפים, כולם או חלקם, בתנאי עסקה שונים לרבות מחירי מכירה שונים (להלן – מכירה בנפרד), יחולו הוראות אלה:

(1)
מקדם ההיטל יחושב עבור כל שותף בנפרד, וההיטל שיוטל על כל שותף לפי סעיף 2, יחושב בהתאם למקדמי ההיטל היחסיים של אותו שותף.

(2)
על אף הוראות סעיף 15, כל אחד מהשותפים יגיש דוח מקדם היטל ודוח רווחי נפט כאמור בסעיף 11, בשינויים הקבועים בפסקה (3) ויחולו לגבי כל שותף כאמור הוראות הפרק (שגית תאמר אחר כך מהו) לעיל החלות על בעל זכות נפט.

(3)
דוח מקדם היטל ודוח רווחי היטל של כל אחד מהשותפים כאמור יכלול את חלקו בדוח מקדם ההיטל ודוח רווחי הנפט שהגיש השותף המדווח כאמור בפסקה (4) בהתאם לחלקו היחסי בזכות הנפט, בתוספת התקבולים מהמכירה בנפרד והתשלומים שנדרש היה לשלמם במישרין לצורך המכירה בנפרד (להלן – תשלומי המכירה בנפרד).

(4)
על אף האמור בפסקה (2), השותף המדווח יגיש דוח מקדם היטל ודוח רווחי נפט. דוחות כאמור לא יכללו את התקבולים של כל אחד מהשותפים למכירה בנפרד ואת תשלומי המכירה בנפרד. השותף המפעיל יצרף לדוחות האמורים דיווח בנוגע לכמויות הנפט שיוחסו לכל אחד מהשותפים לצורך המכירה הנפרדת.

(5)
על אף האמור בפסקה (2), הודעה כאמור בסעיף 11(ב) תוגש רק על ידי השותף המדווח ותחייב את כל אחד מהשותפים.

(6)
על אף האמור בסעיף 9(א), כל אחד מבעלי זכות הנפט של מיזם הנפט יהיה חייב בתשלום בהתאם לשומת רווחי הנפט כפי שנקבעה לו.

היו"ר משה גפני:

רונית, אין לך הסתייגות לסעיף הזה.

רונית תירוש:

מסרתי אתמול בצהרים.

שגית אפיק:

את ביקשת שכל באר תיחשב כמיזם נפרד והצבענו על ההסתייגות הזאת בהגדרת מיזם. מיסוי השותפויות זה סעיף 16 ולא הסעיף הזה.

רונית תירוש:

עם הדיווח יש בעיה כי לא לכל השותפים יש את אותן הוצאות, כך שלהגיש ביחד, זאת בעיה.

שי חרמש:

נותנים להם אופציה להפריד.

רונית תירוש:

כל אחד בנפרד.

היו"ר משה גפני:

אנחנו מצביעים על ההסתייגות.

ה צ ב ע ה

ההסתייגות לא התקבלה

מירי רגב:

אני הצבעתי בעד.

היו"ר משה גפני:

בסדר. אתם ארבעה ואנחנו שמונה.


אנחנו מצביעים על אישור הפרק החדש ששאול הקריא?

ה צ ב ע ה

הפרק אושר


אנחנו עוברים לפרק ה', סעיף 16. אני ביקשתי להסיר את הסעיף הזה. אני סבור שהסעיף הזה, אין מקומו כאן.

יעקב אדרי:

מה אומר הסעיף?

היו"ר משה גפני:

כל הסיפור של הפקודה, שכל אחד ייחשב כאן שותף, כל ההתחשבנויות של רשות המסים. לפי דעתי אין מקומו של הסעיף בעניין המסובך הזה של החוק שמכונה חוק המס על רווחי נפט. היו לי ויכוחים. יהודה נסרדישי מתעקש על העניין הזה ומסבירים לי את מה שאני לא מבין בכלל. אין צורך בסעיף הזה, אבל אני החלטתי שיש כאן דבר מאוד עקרוני שלגביו אני מתעקש בכל מקרה וזה בפסקה (6), בסעיף 121 לפקודה, שם גם יחידים לא ישלמו לפי המס הגבוה אלא בהתאם למס החברות. זאת אומרת, המקדמות.

מירי רגב:

מעולה.

היו"ר משה גפני:

אבל נכנעתי.

יהודה נסרדישי:

זאת מקדמה. מקדמה זה תשלום על חשבון.

היו"ר משה גפני:

האמת היא שאם אני הייתי בן אדם, הייתי מצביע נגד הסעיף הזה. בגלל שהגענו לרשימה ארוכה ובאמת משרד האוצר הבוקר כבר בא עם חלק גדול מהנושאים לגביהם הוא אמר שהוא מסכים, החלטתי שאני מותש מהמלחמה הזאת ואני רק משאיר את העניין הזה שגם יחידים ישלמו מקדמות, לא על פי מס של יחידים אלא על פי מס של חברות.

זבולון אורלב:

אתה מגיש הסתייגות?

היו"ר משה גפני:

לא. נכנעתי. זה ייכנס בנוסח.


אנחנו יכולים להצביע על סעיף 16. בחברות יהיו מקדמות אחידות, אפילו שיחידים, המס עליהם הוא גבוה יותר. זה יהיה אותו הדבר.


אנחנו מצביעים על אישור סעיף 16 עם התיקון שאמרתי.

ה צב ע ה

סעיף 16 – אושר

שאלה לחבר הכנסת אורי אריאל. בבקשה.

אורי אריאל:

בעניין יש חברות שכידוע הן לא בישראל. הן משלמות גם היכן שהן רשומות וגם בארץ? איך זה הולך?

יהודה נסרדישי:

קודם כל, יש אמנה עם אותן המדינות. אם אתה מתכוון לארצות הברית, יש לנו אמנות עם 42 מדינות.

מיכל דויטש הנר:

אתה שואל על ההיטל או על מיסוי שותפויות?

אורי אריאל:

גם וגם.

יהודה נסרדישי:

יש אמנה המסדירה. זה לא חל על ההיטל אבל על כל מיסוי שעולה מתוך השותפות, חלקה של אותה חברה זרה, האמנה חלה עליה והיא מתקזזת על המס.

אורי אריאל:

ועל ההיטל?

יהודה נסרדישי:

על ההיטל, לא. אך ורק על המס בחברה.

אורי אריאל:

יכול להיות מצב שהוא משלם כפול?

יהודה נסרדישי:

לא. הוא לא משלם כפול כי חברה זרה, במשיכת הדיבידנד, אם אין לה מוסד קבע כאן, היא לא משלמת מס על הדיבידנד. האמנה מסדירה את זה. לכן אותה חברה אמריקאית שעוסקת כאן בחיפושי נפט, היא משלמת מס חברות שכנגדו מתקזזת. כשמעבירה את הרווח למשל לארצות הברית, לא חל מס נוסף וזה הפיצוי שלה על כך שעל הדיבידנד היא לא משלמת מס. האמנה מסדירה את העניין הזה.

רונית תירוש:

אדוני היושב ראש, אני יכולה להמשיך לשאול? 

היו"ר משה גפני:

כן, בבקשה.

רונית תירוש:

אנחנו יודעים שיש אמנה לגבי מסים, כך שלא ישלמו פעמיים מסים. ישלמו מס באחת המדינות לפי האמנה וישלמו גם היטל כאן וזה כי ההיטל לא נחשב מס. אילו זה היה נחשב מס, הם לא היו משלמים בשני מקומות.

יהודה נסרדישי:

זה לא בגלל וזה לא יהיה כפול. עדיין יש ספקות לגבי ההיטל, האם ההיטל יקוזז באותה מדינה או לא. אנחנו צריכים להסדיר את זה באמנה מול ממשלת ארצות הברית ואנחנו נסדיר את זה.

אורי אריאל:

מה זאת אומרת אנחנו נסדיר את זה?

יהודה נסרדישי:

זאת אומרת, האמנה קובעת שלא יהיה כפל מס.

אורי אריאל:

בסדר, אבל חוק נכנס בשבוע הבא.

יהודה נסרדישי:

גם החברות הזרות יודעות. אנחנו מתאמים את הנושא הזה ואנחנו צריכים להגיע להסכמה עם ארצות הברית או עם מדינה אחרת כדי לראות האם ההיטל יקוזז או לא.

אורי אריאל:

ונניח שלא תצליחו להגיע להסכמה?

יהודה נסרדישי:

להפוך את זה למס  בחוק, אין בעיה.

מירי רגב:

קיבלנו את עמדתך לגבי המשקיעים הקטנים למרות שלא אהבנו אותה, אז לפחות בזה תלך לקראתם.

מיכל דויטש הנר:

להגיד שזה יהיה מס לצורך אמנה, לא יעלה ולא יוריד. 

אורי אריאל:

הבנו, אבל איך זה יוסדר?

כרמל שאמה:

אולי נשמע את הדעה של יג'ין קנדל בעניין?

אורי אריאל:

יהודה, אתם מבינים את הבעיה ואתם מנסים לסדר אותה, אבל תסבירו איך אתם מגיעים למצב שזה גם יגיע לסיום, כי החוק יחוקק כנראה בשבוע הבא ואתם אומרים שאתם תשתדלו ותעשו. אני שואל איך תביאו את זה לידי סיום.

יהודה נסרדישי:

שמעת מהיושב ראש שההיטל הזה במצב הכי טוב  יהיה בעוד שמונה שנים או בעוד עשר שנים. אנחנו בהסכמה הדדית עם ארצות הברית צריכים לשבת ולהסדיר את זה. זה דבר מהותי.

אורי אריאל:

אני מבין אבל שואל אותך עוד פעם. יכול להיות מצב שארצות הברית אומרת שהיא לא רוצה להגיע להסדר?

יהודה נסרדישי:

יכולה להיות חברה זרה. כל החברות הזרות.

אורי אריאל:

כדוגמה. למה אתם נתפסים לארצות הברית? כדוגמה. 

שאול מרידור:

ברור שיהיה כאן דיון עם ארצות הברית. השאלה היא מאיפה מתחיל הדיון. לא נראה לי שצריך להרחיב בזה כאן. 

רונית תירוש:

ככל הידוע לי ההיטל הוא לא בעוד שמונה שנים. ג'ומס דיבר היום על שלוש נקודות ועל החזון. החזון שלי הוא שהרבה משקיעים מבחוץ יבואו לכאן וישקיעו כאן. החזון הוא שחברות חיצוניות תבאנה להשקיע כאן כמו נובל אנרג'י. אנחנו לא רוצים להקשות עליהן כך שהן יצטרכו לשלם מס כפול רק בגלל שבישראל זה נקרא היטל.  בנוסף למס יש גם היטל שלא נכלל באמנה של המיסוי. אני לא יודעת מה יסדירו ואיך יסדירו. אם היו יכולים לנסח כאן בחוק שלא יהיה מצב של כפל, אז בסדר גמור.

יהודה נסרדישי:

אין דבר כזה. 

רונית תירוש:

זה צריך להיות אינטרס של המדינה.

יהודה נסרדישי:

היטל הוא היטל ומס הוא מס. האמנות מדברות על מס ולא על היטל. אני אומר לך שוב, לפרוטוקול, קודם כל לגבי הקידוחים של תמר, לוויתן וכולי, זה שמונה עד עשר שנים. יכול להיות שתהיה עכשיו בעיה עם ים תטיס כאשר יהיה היטל. אנחנו ניכנס לדיונים ולהסכמות ולבוררויות עם ארצות הברית ואנחנו נסדיר את הנושא הזה.

רונית תירוש:

אתה מבטיח שזה יהיה?

שאול מרידור:

זה לא בחקיקה.

רונית תירוש:

שאלתי אם הוא מבטיח. אני אמרתי חקיקה?

היו"ר משה גפני:

יש חלק בממשלה שמסכים למה שהיא שואלת.

שאול מרידור:

יש שני צדדים להסכם.

יהודה נסרדישי:

אני אומר לכם שבכל האמנות יש לנו מודל.

רונית תירוש:

אני מבקשת לשמוע מה יוג'ין אומר בעניין הזה.

היו"ר משה גפני:

יוג'ין, מה אתה אומר? יוג'ין, בבקשה, יש לך את כל הזמן שבעולם. 

יוג'ין קנדל:

אני לא צריך את כל הזמן שבעולם. השאלה היא כזאת: אם מדובר על כך שאם יש אפשרות לכתוב בחוק שאנחנו רואים בהיטל הזה מס, אי אפשר.

יהודה נסרדישי:

אין אפשרות.

יוג'ין קנדל:

אני אומר שאם ההסתייגות מדברת על כך שמבחינתנו אנחנו רואים את ההיטל בתור מס, אני לא רואה שום בעיה. אם ההסתייגות מדברת על כך שמדינת ישראל צריכה לתת ערבות, שבעצם היא מוותרת על המס לארצות הברית, אני חושב שזה לא נכון.

רונית תירוש:

אני מסכימה עם הרישא. ההסתייגות שלי תהיה שאני רואה את ההיטל כמס.

יהודה נסרדישי:

משרד המשפטים כאן.

מירי רגב:

אנחנו לא עובדים אצל משרד המשפטים. 

היו"ר משה גפני:

גם אני לא עובד אצל כמה אנשים שאת חושבת שאני עובד אצלם. משרד המשפטים יאמר את דברו ואנחנו נאפשר זאת.

דלית זמיר:

מה שאנחנו נכתוב בחקיקה כאן, לא משנה את התפיסה של ארצות הברית. הרי בסופו ש דבר זה משנה איך ארצות הברית רואה את המס הזה. השאלה של שם המס הזה היא לא רלוונטית. בסופו של דבר יבדקו את המהות, ננהל מגעים אתם ויצטרכו לקבוע מה יוכר כמס לצורכי האמנה. באמנה אין מגבלה. לא כתוב רק מס. המסים שם דומים למסים הקיימים היום. בהחלט יכול להיות שזה ייכנס פנימה. אנחנו יכולים לעשות מאמצים.

היו"ר משה גפני:

אתם יכולים להודיע לפרוטוקול שאתם תתחייבו?

מיכל דויטש הנר:

אנחנו מתחייבים לבוא במגעים עם ארצות הברית.

אורי אריאל:

ממש מרחיקת לכת ההתחייבות שלכם.

יהודה נסרדישי:

מה עוד אני יכול לעשות?

מיכל דויטש הנר:

זה הסכם דו צדדי. 

היו"ר משה גפני:

אפשר לקבל ממנהל רשות המסים התחייבות?

יהודה נסרדישי:

אדוני היושב ראש, אני רוצה שתשמע אותי. בשביל סעיף 16 נשארתי. צריכה להיות בוררות בין מדינת ישראל לבינם. אני בדעה – זאת דעה אישית שלי – שגם ארצות הברית, כזה שם או אחר, תראה את זה כמס אצלה. אני לא יכול להתחייב. אנחנו נעשה הכול. אנחנו נבוא אתם בדין ודברים ונעשה הכול על מנת להסדיר את העניין הזה, אבל אני לא יכול לתת שום התחייבות.

היו"ר משה גפני:

אבי ליכט, בבקשה.

יעקב אדרי:

המשמעות היא כפל מס.

יהודה נסרדישי:

זה לא כפל מס.

יעקב אדרי:

זה כפל מס, או שתגיד שאתה לא גובה עד שהנושא יתברר. אתה כאן דורש כפל מס ובמקביל אתה מתדיין אתם. מה שייגמר, זה מה שיהיה. שאול, לפעמים אני מנסה להבין את ההיגיון העקום שלכם ואני לא מצליח.

יהודה נסרדישי:

זה לא היגיון. זה משפטי.

יעקב אדרי:

הפשטות אומרת לי שלא משלמים כפל מס. זה מקובל על כולם, זה ברור. ואם יש התדיינות, בגמר ההתדיינות, מה שיוחלט, זה מה שיהיה.

אבי ליכט:

אמנה היא בסופו של דבר שאלה הסכמית ושאלה של מגעים בין מדינות. בהמשך לשאלה, אנחנו לא יכולים לדעת מה האמריקאים יחשבו. מה שאנחנו יכולים לומר זה שלפחות מבחינתנו – ואת זה גם כתבנו בחוות הדעת שהגשנו לוועדה – ההיטל הזה במהותו הוא סוג של מס, יש לו היבטים מיסויים מאוד מאוד משמעותיים. לכן אנחנו לפחות במגעים מול האמריקאים נציג עמדה שאומרת שמבחינתנו זה מס. מה האמריקאים יעשו, אנחנו לא יודעים אבל לוותר כבר עכשיו? אנחנו יכולים להתחייב בשמנו מה נעשה. מה האמריקאים יעשו, אנחנו לא יכולים לדעת ולכן אנחנו לא יכולים להתחייב בשמם.


מצד שני, לוותר עכשיו ולומר מה יקרה וכבר עכשיו מראש לוותר על ההיטל, זה נראה מעשה חסר אחריות ואנחנו לא יכולים להסכים לו.

שלי יחימוביץ:

אתה רומז שאנחנו לא יכולים לחוקק חוקי מס לאמריקאים?

אבי ליכט:

כן. אני חושב שזה היה רמז דק אבל אני חושב שהבנת אותו.

זבולון אורלב:

אם מותר להגיד את זה בעברית יותר פשוטה. אם יקבלו את ההצעה, זאת פשוט מתנה לאמריקאים. לא כל דבר צריך לומר מראש.

היו"ר משה גפני:

אני מדלג על סעיף 17 שנוגע לתקנות האזילה וזה קשור אחד בשני. אני אעשה את זה בסוף, את סעיף 17 עם תקנות האזילה.


סעיף 18. 

שגית אפיק:

פרק העונשין, סעיפים 18 עד 27. כל תיקוני הנוסח שנוספו כאן, יש בהם התאמה לבקשת הוועדה לנוסח הקיים בחוק העונשין. הוספו בהם הגנות. בסעיף 21 הגנה של ללא הצדק סביר, בסעיף 23 אותה הגנה, בסעיף המרמה התווספו המלים "במזיד" וב"כוונה" לעניין מרמה. הכול התאמות לחוק העונשין הקיים.

היו"ר משה גפני:

אין הסתייגויות?

שגית אפיק:

אין הסתייגויות לפרק העונשין.

היו"ר משה גפני:

אנחנו מצביעים על סעיפים 18, 19, 20, 21, 22, 23, 24, 25, 26 ו-27.

ה צ ב ע ה

סעיפים 18, 19, 20, 21, 22, 23, 24, 25, 26 ו-27 – אושרו פה אחד

שגית אפיק:

פרק העיצום הכספי. לבקשת הוועדה הופחת העיצום הכספי ממאה אלף שקלים חדשים לחמישים אלף שקלים חדשים. סעיף 28. 


פרק ט', סמכויות אכיפה, נותר כפי שהיה בנוסח הכחול.


פרק י', שונות, יש פה בקשה להוספת סעיף שיתוף פעולה, העברת מידע על ידי הממונה למנהל. את החומר והמידע הנדרשים לצורכי חוק זה.


סעיף שיתוף פעולה יורד.

היו"ר משה גפני:

יש הסתייגויות?

שגית אפיק:

אין הסתייגויות לפרקים. יש בקשה לנוסח.  הם מבקשים להקריא את הנוסח כי יש להם בקשה לנוסח חדש.

אמנון כהן:

אין נוסח חדש יותר. רק מה שהיה בוועדה.

היו"ר משה גפני:

אתם לא תקבלו את כל מה שאתם רוצים.

יהודה נסרדישי:

זה משרד התשתיות. הרב גפני, תרשה לי להגיד משפט.

היו"ר משה גפני:

בסדר. אין בעיה. אני לא אביא את זה. אני פשוט אנעל את הישיבה ונדון מחר על מה שאתם מציעים עכשיו.

יהודה נסרדישי:

בלי זה אני לא יכול לעשות שומות. 

שגית אפיק:

לא יהיה לכם שיתוף פעולה עם הממונה?  היועצת המשפטית של משרד התשתיות. זאת בעצם השאלה. האם אתם חושבים שלא יהיה שיתוף פעולה עם רשות המסים.

היו"ר משה גפני:

הם רוצים בחוק הזה לקבל את הכול כדי שהחיים שלהם יהיו קלים.

יהודה נסרדישי:

זה לא נכון.

היו"ר משה גפני:

מה עשיתם עד היום?

שאול מרידור:

הוא לא עשה שומה.

יהודה נסרדישי:

עד היום לא עשיתי שומות.

דרורה ליפשיץ:

צריך את הסעיף הזה במובן הזה שהממונה יעביר לבקשת המנהל רק את אותו מידע רק לצורכי יישום החוק הזה. 

היו"ר משה גפני:

אני למדתי שבכל החוקים האלה שאתם מביאים, תחת המטריה של התמיכה בחוק, אתם מביאים כל מיני סעיפים.

שגית אפיק:

בעמוד 28 יש סעיף שנקרא שיתוף פעולה. הסעיף הזה לא הופיע בנוסח של הכחול שהובא לוועדה לקריאה הראשונה. מבקשת הממשלה להוסיף סעיף.

היו"ר משה גפני:


הם הוסיפו: הממונה יעביר למנהל את המידע והחומר הנדרשים  לצורכי הפעלת חוק זה. אמרתי שזה לא יכול להיות שהם כל הזמן מתקנים בחוקים גדולים ומכניסים לנוחותם כל מיני דברים.

קריאה:

זה לא היה בממשלה.

היו"ר משה גפני:

זה לא היה. עכשיו באה היועצת המשפטית של משרד התשתיות והיא אומרת שזה לא נחוץ. עכשיו היא אומרת נחוץ או לא נחוץ, אבל נעשה נוסח רך יותר והנוסח הזה לא ידבר על העברת מידע כללי, אלא נשמע את הנוסח. בבקשה.

דרורה ליפשיץ:

הנוסח אומר:

הממונה יעביר לפקיד שומה את המידע והחומר הנדרשים לצורכי חוק זה בהתאם לבקשה שתוגש על ידי המנהל בקשר עם מיזם מסוים.

היו"ר משה גפני:

יש צורך בזה?

דרורה ליפשיץ:

אני חושבת שבאופן משפטי אפשר גם בלי הסעיף הזה, אבל אם כבר מסכימים, אז בנוסח הרך.

היו"ר משה גפני:

אבל היא אומרת שאין צורך בזה.

אבי ליכט:

מחר יבואו ויאמרו שאלה סודות מסחריים או שאין סמכות.

היו"ר משה גפני:

הנוסח הרך.

שגית אפיק:

תנו לי את הנוסח שהוקרא. למה לפקיד שומה ולא למנהל? למה זה צריך להיות ברמה כזאת?

דרורה ליפשיץ:

עכשיו יש למנהל. ההעברה תהיה למנהל, בסדר.

היו"ר משה גפני:

יש הסתייגויות?

שגית אפיק:

אין הסתייגויות. למעשה אתה יכול להצביע עד סעיף 47. מסעיף 27 עד סעיף 47.

שי חרמש:

כולל 47?

שגית אפיק:

סעיפים 28 עד 47, כולל.

שי חרמש:

יש לי הערה. יכולה להיווצר מראית עין בסעיף 47(2) אליה לא התכוונו, לפיה היטל שישולם יום או יומיים אחרי דצמבר בשנה שאחרי זה, לא יקבל מצ'ינג לשנה הרלוונטית בה בוצעו הפעילויות. לכן צריכה להיות כאן הבהרה שהיטל ששולם לפי חוק המיסוי, יתואם למועד השנה הקלנדרית בה בוצעה הפעילות הכלכלית.

יהודה נסרדישי:

לשם מה הדבר הזה?

היו"ר משה גפני:

הם לא הבינו.

שי חרמש:

אני אתן הסבר קצר.

היו"ר משה גפני:

יש צורך בשאלה הזאת?

שי חרמש:

אין צורך בשום דבר אלא יש צורך ללכת הביתה, אבל זה כבר עניין אחר. כן, יש צורך.


יהודה, גם אם ההיטל שולם, אם הפעילות בוצעה בשנת 2011 וההיטל שולם בתחילת 2012, האם ברור מכאן שיש שיוך של תשלום ההיטל לשנה אחורה?

שאול מרידור:

יוכר בשנה אחר כך.

שי חרמש:

למה?

יהודה נסרדישי:

כל החוק הזה של ההיטל עובד על בסיס מזומן.

שאול מרידור:

להזכירך, זאת הייתה בקשה של החברות והוועדה לא קיבלה, לעבור ממזומן למצטבר. כל החוק הוא על מזומן.

היו"ר משה גפני:

אנחנו מצביעים על סעיף 28 עד סעיף 47, כולל סעיף 47.

ה צ ב ע ה

סעיפים 28 עד 47, כולל – אושרו


אנחנו חוזרים לסעיף 17 ואנחנו גם נצביע על התקנות. סעיף 17, עמוד 21. מי מסביר את התקנות?

שגית אפיק:

עם התיקונים שנעשו. שאול, אתם מסבירים את תקנות האזילה? לא את סעיף 17 אלא את תקנות האזילה.

רונית תירוש:

אומרים שהטעו אותנו בתשובה, שיש  כאן עניין של מזומן לעומת סכום מצטבר במס הכנסה ופה ההיטל הוא מס הכנסה. 

מירי רגב:

הדבר השני הוא מס הכנסה. אחר כך יגידו שאין עליית מחירים.

חבר הכנסת ציון פיניאן מחליף את היושב ראש בניהול הישיבה

יהודה נסרדישי:

אני מבקש שתקשיבי לי דקה. קודם כל, כל נושא ההיטל הזה עובד על בסיס מזומן. המקדמות על ההיטל  פרוסות ב-12 תשלומים, הן פרוסות על פני שנת המס השוטפת ב-12 תשלומים. כל התשלומים שישולמו מה-1 בינואר כל שנת מס עד 31 בדצמבר של אותה שנה, כולם יוכרו כהוצאה. יכול להיות מצב שתשלום אחד יגלוש ביום-יומיים, אז כל מה שישולם, והרי משלמים את זה בתשלומים, אלה מקדמות, ולכן ב-99 אחוזים ההוצאה היא מוכרת.

יצחק וקנין:

אי אפשר לשבת כאן. הוא מסביר וכולם כאן מדברים. לא ראיתי ניהול ישיבה כזאת. אין שום ישיבה שמנהלים אותה בצורה כזאת. אנחנו בסך הכול בני אדם, 48 שעות לא ישנו וכאן כולם צועקים. הוא מנסה להסביר ולא נותנים לו. כך אי אפשר לנהל ישיבה. אי אפשר יותר. זה קורה כך רק בוועדת הכספים.

יהודה נסרדישי:

עבדך הנאמן וחבריי לוועדה, אנחנו כבר שנה משקיעים בפרויקט הזה. אני שוב מסביר. מקדמות על ההיטל, קודם כל, כל ההיטל הזה עובד על בסיס מזומן. גם ההוצאות וגם ההיטל. מאחר שההיטל הזה משולם על פני כל השנה מה-1 בינואר, מתחילת השנה לאותה שנה עד תום השנה, 99,90 אחוזים המקדמות האלה בן בתוך שנת המס על בסיס מזומן. לכן סביר להניח שכולם יותרו כהוצאה באותה שנה. אם תהיה גלישה על פי נוסח החוק, תשלום אחד או חצי תשלום ישולם ב-1 בינואר או ב-2 בינואר שנה יותר מאוחר, אז יכולה להתעורר בעיה. אין בעיה כזאת.

יעקב אדרי:
בכל זאת, זה לא מסתדר לי.

קריאה:

יש כאן עניין של מס הכנסה ויש כאן את עניין ההיטל. בסעיף מזומן ההיטל מחושב אבל לצורך מס הכנסה ההיטל הזה צריך להיות הוצאה מוכרת על בסיס מצטבר. כל פקודת מס הכנסה עובדת על בסיס מצטבר. לא יתכן שדווקא ההיטל יהיה הוצאה מוכרת לא על בסיס מצטבר. יש כאן שינוי לעומת העיקרון של הפקודה. למה להיכנס לנושא גלישה או לא גלישה? ההיטל שייך ל-2011? הוא יהיה הוצאה מוכרת ב-2011. למה צריך היטל של 2011 להעביר ל-2012?

היו"ר ציון פיניאן:


יהודה, בבקשה.

יהודה נסרדישי:

זאת לא בעיה שאני רוצה לגלוש או לא. אנחנו לא רוצים לשנות את המודל. זאת לא בעיה של תשלום או חצי תשלום שיגלוש מתום שנת המס. הרי אם בשנה אחת יגלוש תשלום לשנה הבאה, בשנה קודמת הוא גלש לכאן. העיקרון של ההיטל הזה, כך קבעה הוועדה, כך החקיקה עובדת, ההיטל הזה משולם על בסיס מזומן ואנחנו צריכים להיות צמודים למודל הזה ולא לסטות ממנו כי אחרת כל הנוסחאות של ההיטל יכולות להתפורר.

יעקב אדרי:

לא הבנתי למה לצורך העניין הזה אתה משנה את הפקודה.

יהודה נסרדישי:

לא שיניתי אותה.

יעקב אדרי:

להבנתי, אתה בעצמך אומר.

יהודה נסרדישי:

לא שיניתי אותה. מאחר שזאת פריסת תשלומים על פני כל השנה, אנחנו נותנים אותם באותה שנת מס.

רונית תירוש:

יהודה, זה משנה את הפקודה?

יהודה נסרדישי:

לא. זה נובע מחוק ההיטל. אני לא נובע בפקודת מס הכנסה. אני בא ואומר שכל ההיטל הזה הוא בחוק הנפט בכלל.

יעקב אדרי:

זה תיקון של הפקודה. כך זה נראה.

יהודה נסרדישי:

אני מודיע לכם שאין תיקון של פקודת מס הכנסה. אני לא נוגע בעניין ההיטל בפקודת מס הכנסה. מחר ההיטל הזה עובד בשיטת מזומן, גם המקדמות עובדות בשיטת מזומן. 

יעקב אדרי:
בכל מקרה זה תיקון.

יהודה נסרדישי:

זה לא תיקון בפקודה. זה תיקון בחוק הגז והנפט.

היו"ר ציון פיניאן:


רונית, את רוצה לשאול?

רונית תירוש:

לא. אני רוצה להגיש הסתייגות.

היו"ר ציון פיניאן:


תרשמו הסתייגות.

רונית תירוש:

אני רוצה להסב את תשומת לבך.

היו"ר ציון פיניאן:


את מגישה הסתייגות אחרי שהצבענו על הסעיף שחזרנו אליו.

רונית תירוש:

יש כאן הטעיה. סעיף 47 קבע תיקון פקודת מס הכנסה.

אודי אדירי:

לא, התיקון הוא במובן הזה שההיטל מוכר לצורך פקודת מס הכנסה.

יהודה נסרדישי:

לצורך הוצאה.

אודי אדירי:

שיהיה ברור שהוא מוכר כהוצאה.

יהודה נסרדישי:

כי אחרת הוא לא יהיה הוצאה.

היו"ר ציון פיניאן:


רונית, כבר הצבענו על הסעיף.

יעקב אדרי:

אנחנו מבקשים להביא להצבעה. נשים רביזיה.

היו"ר ציון פיניאן:


כבר הייתה הצבעה.

יעקב אדרי:

רביזיה.

היו"ר ציון פיניאן:


אחר כך. בסדר. את הרביזיות אנחנו עושים בסוף.

יעקב אדרי:

בסדר. תרשמי רביזיה על סעיף 47.

היו"ר ציון פיניאן:


בסדר. נרשם. שאול, בבקשה, ניכוי האזילה.

שאול מרידור:

הדברים משולבים בסעיף 17 ובתקנות מס הכנסה שמונחות לפניכם. אני אתחיל מסעיף 17. סעיף 17 בעצם נותן פחת מואץ לפרויקטים. אני מזכיר לכם ב-10 וב-15 אחוזים. הבעיה שעלתה בדיון שהיה בוועדה כאן, הייתה בעיה בה הוצג מצג בו המיזמים הקיימים, יש להם הסכם לפירוש החוק הקיים עם הפשמ"ג. חברי הכנסת העלו כאן שבעצם יש סתירה בין ההסכם שמפרש את החוק הקיים לבין תיקון החוק הזה.


מה שעשינו בתיקון של תקנות מס הכנסה, הכנסנו סעיף תחולה שבעצם מחריג את כל המיזמים שיפיקו עד 2014, אלה אותם המיזמים שקיימים היום ולהם יש כבר הסכם עם הפשמ"ג ובעצם, במלים עדינות, הם נהנים משני העולמות. הם גם מקבלים את ההוצאה הפירותית כפי שכתוב בהסכם עם הפשמ"ג, וגם מקבלים, למרות שבהסכם הפשמ"ג כתוב שבעה אחוזים פחת, הם מקבלים את ה-15 אחוזים פחת. זה התיקון שהכנסנו.

ברשותכם, אני אקרא את סעיף 5 לתקנות, תחילה ותחולה.

(א)
תחילתן של תקנות אלה ב-1 בחודש לאחר יום תחילתו של חוק מיסוי רווחי נפט, התשע"א-2011 (להלן – יום התחילה) והן יחולו לגבי הכנסתו החייבת של בעל טובות הנאה שהופקה ביום התחילה ואילך או לגבי הוצאות  שהוכרו במועד זה ואילך לפי העניין.

(ב)
על אף האמור לעיל, תחולתה של תקנה 4 תהיה רק לגבי מאגרים שהחלו בהפקה מסחרית לאחר יום כ"ט בטבת התשע"ד (1 בינואר 2014), לעניין זה – הפקה מסחרית, כמשמעו בחוק מיסוי רווחי נפט.


זה לגבי התקנות. לסעיף 17, אני אקריא את התיקון לסעיף (ז).

(1)
"נכס בר ניכוי" – מכונה או ציוד שבבעלותו של בעל זכות נפט של מיזם נפט, המשמשים לצורכי ייצור הכנסתו מהפקת נפט בשטח זכות הנפט של מיזם הנפט וכן הוצאות חיפוש ופיתוח ובלבד שלא נחשבו כהוצאה המותרת בניכוי לפי תקנות מס הכנסה (ניכויים מהכנסות בעלי זכות נפט), התשט"ז-1956.

(2)
"הוצאות חיפוש ופיתוח" – כל ההוצאות שהוצאו בחיפוש ובפיתוח נכס נפט, כולו או מקצתו, לרבות הוצאות לבדיקות וניסויים גיאולוגיים, גיאופיזיים, גיאוכימיים וכיוצא באלה למעט מקרקעין.

(3)
"נכס נפט" – מצבור נפט נפרד המצוי מתחת לשטח שעליו ניתנה זכות נפט והשטח שעל פני הקרקע הדרוש להפקת הנפט ובלבד שבעל זכות נפט רשאי לבחור שמספר מצבורי נפט נפרדים יחושבו כנכס נפט אחד אם הם מצויים מתחת לשטח שעליו ניתנה אותה זכות נפט או שעליו ניתנו זכויות נפט אחדות רצופות ושאינן רצופות אך מופעלות כיחידה אחת.


זה התיקון. אני מזכיר שבעצם אנחנו עושים בצד אחד תיקון של התקנות ובצד השני נותנים פחת של 15 אחוזים בהוראות המעבר ו-10 אחוזים אחרי הוראות המעבר על כל הרכיבים שלא מופיעים בתקנות.

היו"ר ציון פיניאן:


מישהו רוצה להתייחס? יש שאלות?

חיים אורון:

זאת תשובה למה שביקשנו,שכל ההסכמים תקפים ולא ישנו אותם.

שאול מרידור:

נכון. סעיף התחולה בעצם נותן מענה לעניין הזה.

יעקב אדרי:

ראש הממשלה אמור להודיע משהו בעניין הזה?

שגית אפיק:

זה עניין של הוצאות הפיתוח. זה הנושא של הוצאות הפיתוח.

שאול מרידור:

זה לא קשור ליציבות. על הוצאות פיתוח אתם מחליטים.

חיים אורון:

אתה לא מצביע?

היו"ר ציון פיניאן:


לא. עד שיבוא היושב ראש הקבוע.

אמנון כהן:

לא נצביע כרגע. נעבור לתקנות.

היו"ר ציון פיניאן:


כן. כשהרב גפני יגיע, נצביע.

שגית אפיק:

מה שנשאר לנו זה סעיף 48, שזה סעיף התחילה, תחולה והוראות מעבר.

שאול מרידור:

את התקנות גמרנו. הקראתי אותן.

קריאה:

מה עם תקנה 4?

שאול מרידור:

הודעתי. עליה יש תחולה ותחילה שמחריגה את כל ההסכמים הקיימים והם יקבלו גם וגם.

יעקב אדרי:
אנחנו כבר שותים לחיים.

היו"ר ציון פיניאן:


סעיף 48.

שגית אפיק:

בסעיף 48 למעשה התווספה אופציה חדשה בפסקה (5) שמופיעה אצלכם בעמוד 30. שאול, אתה רוצה להסביר את מה שמופיע?

שאול מרידור:

את מדברת על (ג)(1)?

שגית אפיק:

על פסקה (5). על (ב)(5).

אודי אדירי:

ההנחה שלנו הייתה שהוראת המעבר שניתנה כאן למאגרים שכבר מפיקים גז בהפקה מסחרית, היא הוראת מעבר מאוד מיטיבה, טובה יותר מהוראת המעבר שניתנה למאגרים שטרם התחילו ויתחילו עד שנת 2014. עלתה טענה על ידי חלק מחברות ההפקה אולי דווקא היו מעדיפות לבחור בהוראה שנייה ולמעשה נתנו כאן את אפשרות הבחירה, לגבעות עולם. גבעות עולם טענו שאולי מבחינתם עדיפה הוראת המעבר השנייה ואנחנו נתנו להם כאן את אפשרות הבחירה בין שתי הוראות המעבר.

היו"ר משה גפני שב לנהל את הישיבה

שאול מרידור:
(5)
על אף האמור בפסקאות (1) עד (4), מיזם נפט כאמור בסעיף קטן זה רשאי לבחור שיחולו לגביו הוראות פסקאות (1) עד (4) – בסעיף קטן זה, הוראות פסקאות (1) עד (3) בסעיף קטן (ג). המיזם יודיע למנהל על בחירתו בתוך 120 ימים ממועד תחילתו של חוק  זה.

שגית אפיק:

יש תיקון נוסף שמופיע בעמוד 30, סעיף (ג)(1). הסעיף מקנה למעשה הארכה אחת נוספת לתקופה של חצי שנה. זה לבקשת הוועדה. אם יימצא שמסיבות שאינן תלויות בבעל זכות הנפט, על אף שהוא עשה כמיטב יכולתו על מנת שההפקה המסחרית תתחיל במועד, תהיה אופציה ששר האוצר, באישור ועדת הכספים – ומבקשים כאן עכשיו שזה יהיה בהסכמת שר התשתיות גם – יאריך בחצי שנה נוספת את התחילה.

היו"ר משה גפני:

יש הסתייגויות?

שגית אפיק:

כן.

אמנון כהן:

שגית, סעיף (ג)(1) בעמוד 30, לא הקראת.

שגית אפיק:

אבל אמרתי את המהות. אין צורך להקריא. זה הוסבר.

היו"ר משה גפני:

הסתייגויות.

אחמד טיבי:

אני רוצה לשאול. קרן הרווחה הלאומית  שהקימה מירי רגב, היא לערבים או לא כולל ערבים?

היו"ר משה גפני:

כולל ערבים. אני מבקש שיהיה רשום בפרוטוקול, כולל ערבים. על חרדים אני לא מדבר כי בלאו הכי הם לא יקבלו.

אחמד טיבי:

מתקשרים אלי חברים ממרכז הליכוד והם אומרים לי למה מירי ולא אני. לכן אני שואל.

היו"ר משה גפני:

לגבי הקרן, אני מבקש שיהיה רשום בפרוטוקול שהקרן של מירי רגב, זה גם של אחמד טיבי.

אורי אריאל:

הקרן של מירי על שם אחמד.

היו"ר משה גפני:

הסתייגויות.

שגית אפיק:

סיעת חד"ש וסיעת רע"ם-תע"ל מבקשות למחוק את הוראות המעבר המיוחדות למאגר תמר.

היו"ר משה גפני:

אנחנו מצביעים על ההסתייגות.

ה צ ב ע ה

ההסתייגות לא התקבלה

שגית אפיק:

חברי הכנסת אורי אריאל ורונית תירוש מבקשים שתחילת החוק לגבי נפט ביבשה תהיה שבע שנים מיום תחילת החוק. לסעיף התחילה, כל התיקונים הם לסעיף התחילה והתחולה. חברי הכנסת אורי אריאל ורונית תירוש מבקשים שהתחילה לגבי נפט תתאחר בשבע שנים.

היו"ר משה גפני:

אנחנו מצביעים על ההסתייגות.

ה צ ב ע ה

ההסתייגות לא התקבלה

שגית אפיק:

חברי הכנסת אורי אריאל ורונית תירוש מבקשים להחיל את הוראת המעבר שיש על ים תטיס, כך שתחול גם לגבי תמר. עוד מוצע לקבוע שהשקעות שבוצעו בשלוש השנים האחרונות יותרו בניכוי מההיטל החל על פרויקט ים תטיס ושהאפשרות להאריך את הוראת המעבר ב-(ג)(1) – שזה חצי שנה – מבקשים שזה יהיה לשנה.

היו"ר משה גפני:

דווקא הסתייגות טובה, אבל אני מבקש להצביע נגד.

ה צ ב ע ה

ההסתייגות לא התקבלה

שגית אפיק:

סיעת חד"ש וסיעת רע"ם-תע"ל מבקשות להוסיף סעיף חדש שקובע: ההיטל הקבוע בחוק נתון לשינויים עתידיים המבטאים את זכותה הבסיסית של המדינה לשנות במידת הצורך את המערכת הפיסקאלית על מנת להעלות את הכנסות המדינה ממכירת משאביה.

חיים אורון:

לפי דעתי זה כתוב במגילת העצמאות.

שגית אפיק:

זאת ההסתייגות.

היו"ר משה גפני:

אתם נשארים עם ההסתייגות?

אחמד טיבי:

אני לא נשאר עם ההסתייגות.

שגית אפיק:

סיעת חד"ש לא נמצאת כאן וזה הופך לדיבור.

היו"ר משה גפני:

לגבי היציבות. אני מבקש להוריד את ההסתייגות הזאת. אנחנו סיכמנו שזה לא יהיה בחוק. הודיע שר האוצר בתחילת הישיבה לגבי הנושא הזה של היציבות שראש הממשלה יודיע בישיבת הממשלה ביום ראשון, לפני שהחוק יבוא להצבעה במליאת הכנסת לקריאה שנייה ושלישית, הוא הודיע את הנוסח לגבי הנושא של היציבות. הוא הודיע את זה כאן בוועדת הכספים וזה נרשם בפרוטוקול. הוא הודיע שראש הממשלה יודיע על היציבות בישיבת הממשלה.


אני מבקש להוריד את ההסתייגות.

אחמד טיבי:

האם צפוי שינוי בעמדת ראש הממשלה?

היו"ר משה גפני:

צפוי. באופן תיאורטי, כן. אבל אז לא נצביע בקריאה שנייה ושלישית.


הורדנו את ההסתייגות.

שגית אפיק:

ההסתייגויות של סיעת חד"ש הופכות להסתייגויות לדיבור.


חברי הכנסת אורי אריאל, רונית תירוש ופניה קירשנבאום מבקשים סעיף יציבות.

היו"ר משה גפני:

בסדר. מורידים את זה.

אורי אריאל:

לא, לא מורידים את זה.

רונית תירוש:

אנחנו מאוד רוצים יציבות.

אורי אריאל:

לא מורידים את זה.

היו"ר משה גפני:

אתם לא מסתפקים בהודעת שר האוצר?


אנחנו מצביעים על ההסתייגות.

ה צ ב ע ה

ההסתייגות לא התקבלה

שגית אפיק:

תיקונים עקיפים לחוק הנפט. דב חנין, שלי יחימוביץ, סיעת חד"ש ורע"ם-תע"ל מבקשים להעלות את התמלוגים בחוק הנפט מ-12,5 אחוזים ל-20 אחוזים.

אחמד טיבי:

לא רע"ם-תע"ל.

היו"ר משה גפני:

אנחנו מצביעים על ההסתייגות.

ה צ ב ע ה

ההסתייגות לא התקבלה

רונית תירוש:

יש לי גם שתי רביזיות. כבר עברה חצי שעה.

היו"ר משה גפני:

בסדר. כבר עברה שעה וחצי.

שגית אפיק:

אלה כל ההסתייגויות. אתה יכול להצביע על סעיף 48 עם התיקונים.

אחמד טיבי:

שגית, יש לי עוד הסתייגות לגבי 2 מיליארד שקלים.

היו"ר משה גפני:

אנחנו מצביעים על סעיף 48 כהצעת הוועדה עם השינויים.

שגית אפיק:

עם השינויים שאמרנו והכנסת שר התשתיות לסעיף (ג)(1). זה יהיה שר האוצר, שר התשתיות, באישור ועדת הכספים.

שאול מרידור:

זה לבקשת השר.

היו"ר משה גפני:

אנחנו מצביעים על סעיף 48 עם התיקונים כפי שנאמרו והכנסת שר התשתיות לסעיף (ג)(1).

ה צ ב ע ה

סעיף 48 – אושר

אנחנו חוזרים לסעיף 17.

חיים אורון:

הכול ברור. הקראנו.

היו"ר משה גפני:

אנחנו מצביעים על סעיף 17, עם התיקונים כפי שהוקראו וכפי שהוסברו.

ה צ ב ע ה

סעיף 17 – אושר פה אחד


אנחנו סיימנו את החוק.

רונית תירוש:

מה עם הרביזיות? אני יכולה לקבל תשובה על שני דברים? האחד היה על מחיר החשמל שלא יושפע מכל המיסוי הזה, והדבר השני, לסעיף 47, סעיף קטן (2). דיברנו על זה ואני מבקשת רביזיה על זה.

היו"ר משה גפני:

על איזה סעיף זה החשמל?

שאול מרידור:

הייתה הסתייגות.

רונית תירוש:

יש לי רביזיה על מחירי החשמל. מי שאיכפת לו ממחירי החשמל, צריך להצביע.

היו"ר משה גפני:

אנחנו מצביעים על הרביזיה.

חיים אורון:

מה היא אומרת?

שאול מרידור:

שייקחו כסף מהקרן לשלם את מחירי החשמל.

רונית תירוש:

לא, שאול, לא. זה אולי מה שאתם הצעתם.

היו"ר משה גפני:

היא מבקשת לחזור לסעיף שאני אפילו לא יודע איפה הוא בגלל מחירי החשמל.

רונית תירוש:

תהיה עלייה במחירי החשמל.

מירי רגב:

היום הודיע יושב ראש חברת החשמל, בעקבות מכתב השרשור לצרכן, שמחירי החשמל לא יעלו. כלומר, זה לא ישורשר לציבור.

סגן השר יצחק כהן:


הוא טוען שהוא לא אמר את זה.

מירי רגב:

הוא אמר שזה לא ישפיע על מחירי החשמל.

קריאה:

גם התמלוגים לא צריכים לעלות.

מירי רגב:

השאלה אם זה נכון או לא נכון.

שי חרמש:

החשמל הוא מוצר בפיקוח.

מירי רגב:

מבחינתי אם הוא אומר שמחירי החשמל לא יעלו, זאת התחייבות.

שי חרמש:

חשמל הוא מוצר בפיקוח.

מירי רגב:
גם הדלק בפיקוח. אז לא מעלים את מחירי הדלק ורק אחרי כן באים לכנסת?

זבולון אורלב:

אחרי כל השינויים האלה, מה המשמעות התקציבית לעומת ההצעה הממשלתית המקורית? האם בעקבות השינויים שעשינו הציבור, ה-גוורמנט טק, הפסיד כסף, וכמה? או שהממשלה והציבור הרוויחו?

כרמל שאמה:

ברור. השאלה כמה.

שי חרמש:

אתה מתכוון לדוח הביניים או לדוח הסופי?

היו"ר משה גפני:

שאול מרידור, בבקשה.

שאול מרידור:

השינויים שהוכנסו בהצבעה היום לא משנים באופן מהותי, בטח לא באחוז אלא בהרבה פחות, במיליונים בודדים במקרה הטוב. הם נותנים הרבה יציבות והם מסדרים הרבה מאוד דברים שקודם לא היו אבל הם לא פוגעים ב-גוורמנט טק שהיה בדוח הסופי.

אודי ניסן:


במקרה שיש מס חברות, ישתנה המתווה,  יש השפעה מהותית אבל היא משאירה את ה-גוורמנט טק באותן המלצות של הוועדה. היא מתאימה את זה, אבל זאת השפעה מהותית אם מס החברות ישתנה.

שי חרמש:

ממילא תכננת את זה על 18 אחוזים.

חיים אורון:

אודי אמר לכם שטוב שמס החברות לא ירד. זה הפירוש שלי.

השר יובל שטייניץ:

אולי אני אבהיר את מה שאודי ושאול אמרו. יש שינוי שמשפיע על זה שזה יישמר, שה-גוורמנט טק יישאר אותו הדבר גם אם יהיו שינויים קלים אחרים.

היו"ר משה גפני:

הוצאנו עכשיו הודעה על הצבעה על הרביזיה, בעוד חצי שעה. עד אז יש לנו עוד עבודה. רביזיה של רונית תירוש ושל ציון פיניאן ושלי.

יצחק וקנין:

שאלה טכנית. אין עוד הצבעות כרגע?

היו"ר משה גפני:

יש הצבעות על תקנות האזילה.

אייל ינון:


נושא הרביזיות בוועדות הכנסת סובל מחוסר אחידות ובתקופה האחרונה גם התגברה התופעה של, נקרא לזה, רביזיות לא אפקטיביות באופן מכוון.\

אחמד טיבי:
זילות מוסד הרביזיה.

אייל ינון:


זילות מוסד הרביזיה. ולכן פנו אלי חברי כנסת ויועצים משפטיים לוועדות הכנסת בבקשה להוציא הנחיה שתאחד את הנוהג בכל  ועדות הכנסת בעניין הרביזיות. אכן הוצאתי השבוע הנחיה כזאת שהועברה לכל ראשי הוועדות, לחברי הכנסת, למנהלי הוועדות וליועצים, ובהנחיה הזאת קבענו והנחינו שלא תתקיים הצבעה על רביזיה מיד לאחר תום הדיון אלא הנושא, כמו כל נושא אחר, עולה על סדר היום כמו שנהוג ומקובל, וזמן מינימלי סביר בין הודעה על הרביזיה לקיום ההצבעה הוא לפחות חצי שעה.


לכן ביקשתי, היות שמדובר גם היום בהצבעות רגישות, בהרבה מאוד הצבעות, לא לעבור על ההנחיה בהליך רגיש כל כך ולייצר טענות מיותרות, טכניות בעיקרן. 

אמנון כהן:

יושב ראש הוועדה הודיע שהיו רביזיות.

אייל ינון:


אבל זה לא מספיק.

אמנון כהן:

הוא אמר שמיד כשמסיימים את החוק, נצביע על הרביזיות. זאת אומרת, כולם ידעו את זה וכולם יושבים כאן.

אייל ינון:


אבל כמו שיושב ראש הוועדה לא יכול להסתפק ולומר  שעוד שעה הוא יעלה לכאן את חוק איקס או את חוק וואי בלי להוציא סדר יום מסודר לחברי הוועדה ושיהיה עליו תיעוד, כך לגבי רביזיה. רביזיה היא נושא על סדר היום כמו כל נושא אחר על סדר היום. כמו שלא מקובל להחליט סתם להודיע לכולם בעל פה כי כולם במקרה כאן או לא במקרה כאן שעוד שעה עולה משהו על סדר היום, כך הנחיתי לעשות גם בעניין הרביזיה.

רונית תירוש:

אדוני היועץ המשפטי, הרביזיה היא שלי ומקובל עלי שיצביעו אפילו עכשיו.

אייל ינון:


אני לא חושב שזה קשור למציע הרביזיה. זה קשור לתקנון, לפרשנות של התקנון, לאופן שבו הדברים צריכים להתנהל בצורה מסודרת. 

היו"ר משה גפני:

תודה רבה. אני מקבל את הנחיית היועץ המשפטי לכנסת. בשעה 9:00 נצביע על הרביזיות.


עכשיו אני רוצה לעבור לתקנות האזילה ואנחנו נצביע עליהן, אבל לפני כן אני רוצה להיפרד מחבר הכנסת חיים אורון, חבר הוועדה.

אחמד טיבי:

הצבענו על כל הסעיפים. לא צריך עכשיו להצביע על כל החוק?

היו"ר משה גפני:

לא. בקריאה שנייה, זה במליאה.

אחמד טיבי:

אז אני רוצה לעשות רביזיה על כל החוק.

היו"ר משה גפני:

על הכול? בסדר. הודעתי שכל הרביזיות נמצאות על סדר היום. בשעה 9:00 תהיינה הצבעות על כל הרביזיות.

אחמד טיבי:

25 דקות, זה בניגוד לתקנון.

היו"ר משה גפני:

חבר הכנסת טיבי, שאלת שאלה חכמה ואני הולך לענות לך תשובה פחות חכמה אבל נכונה. מה שעומד על סדר היום, מה שהוציא מנהל הוועדה, התוספת לסדר היום, על פי הנחיית היועץ המשפטי של הכנסת, תהיינה הצבעות על רביזיות בחוק מיסוי רווחי נפט. אתה יכול חמש דקות לפני מה שעומד על סדר היום, לומר רביזיה. כולם יודעים להיות כאן בשעה 9:00, אז תהיינה הצבעות על רביזיות.

אחמד טיבי:

ואם בשעה 9:00, אחרי שאתה מצביע על הרביזיות, מבקש רביזיה?

היו"ר משה גפני:

עוד חצי שעה. מכיוון שביקשת לפני כן, הכול יהיה ב-9:00.

שגית אפיק:

זאת בדיוק המטרה של ההנחיה, למנוע רביזיות סרק. למנוע מצב בו יוגשו רביזיות סרק.

אחמד טיבי:

איך את יודעת שזאת רביזיית סרק כשאת לא יודעת על איזה נושא?

שגית אפיק:

אחרי שהוצבעה רביזיה והועלתה על סדר היום ונכתב מה הנושא של הרביזיה, אי אפשר להגיש רביזיה לגבי אותו נושא.

אחמד טיבי:

מה לעשות, יש כמה נקודות שלא ברורות לי.

היו"ר משה גפני:

אנחנו מקיימים את מה שמורה לנו היועץ המשפטי.


רבותיי, אנחנו נפרדים מחבר הכנסת חיים אורון, שהיה חבר ועדת הכספים במשך שנים רבות ותרם תרומה  בלתי רגילה לעבודת הוועדה, לעבודה המקצועית של הוועדה.  כולנו, חברים מכל הסיעות שנמצאים כאן, לדורותיהם, במהלך כל השנים ידענו כולנו שאפשר לסמוך עליו גם בנושא המקצועי, גם בנושא של היושר, גם בנושא של ההגינות, והוא תרם תרומה בלתי רגילה לעבודת הוועדה. אני באופן אישי, ואני מניח שכל החברים, מצטער על ההחלטה שלו לעזוב את הכנסת וממילא לעזוב את הוועדה. בכל מקרה, אנחנו תמיד נשמח שהוא יבוא לכאן מעת לעת ויתרום את תרומתו. 


בשם ועדת הכספים, ג'ומס, אני מאחל לך הצלחה בהמשך הדרך. שתצליח בכל מה שתעשה. תמיד תהיה כאן אורח כבוד. צר לי על זה שאתה עוזב, אבל תמיד נשמח אם תהיה כאן, אם תבוא לכאן, תמיד נכבד אותך. תודה רבה לך ושיהיה לך בהצלחה.

השר יובל שטייניץ:

אמרתי פעם, ואני לא מתחרט, שאם הייתי צריך לבחור שר אוצר מהשמאל הסוציאליסטי, אני לא משתייך אליו, ג'ומס נראה לי מועמד אידיאלי. 

שי חרמש:

תיזהר עם ההצהרות האלו. עוד אפשר לקבל אותן ברצינות.

שלי יחימוביץ:

אפשר לצרף אותו לתפקיד שר אוצר גם אחרי שהוא פורש מתפקידו כחבר כנסת.

השר יובל שטייניץ:

זה נכון. 

חיים אורון:

אני חושב שכמו כל מיני דברים, גם הגזמה, עלולים ללקות בסוג של יתר. יתר לחץ דם וכולי וכולי וכולי. זכיתי היום באמת למעמד שמאוד מאוד ריגש אותי. אני לא מפסיק לקבל מסרונים מבני המשפחה שלי עד כמה הוא ריגש אותם. אני מודה לכולם על כל הברכות ועל כל התודות.


ראיתי במקום הזה מקום עבודה קודם כל במובן הכי אלמנטארי ובסיסי של המושג הזה. אני לא פורש מהחיים הציבוריים אבל בעיקר אני לא פורש מהעשייה שלי בתחום העניינים האלה. בתשע השנים האחרונות, אם אני לא טועה, הייתי יושב ראש מועצת המנהלים של המפעל של הקיבוץ שלי וקיבוץ שכן, של דביר ולהב, גם עם תוצאות יפות, לא בגללי אלא אולי למרות אבל תוצאות לא רעות. אני עכשיו אעשה את זה לא בשישי-שבת – סליחה, גפני – אלא אעשה את זה באופן יותר קבוע. בין גפני וביני יש הסכמה על עבודה במוצאי שבת בבוקר.

היו"ר משה גפני:

שלא יירשם בפרוטוקול, לפחות לא המילה הסכמה.

חיים אורון:

אני אוהב את החיבור הזה לעשייה הזאת. תודה לכם. לא שאני מזלזל בדברים שנאמרים כאן, אבל תודה.

יצחק וקנין:

יישר כוח.

היו"ר משה גפני:

תודה.


אנחנו מצביעים על תקנות מס הכנסה (ניכויים מהכנסות בעלי זכויות נפט) (תיקון), התשע"א-2011.

ה צ ב ע ה

התקנות אושרו

אחד נמנע. זה אומר שהתקנות אושרו פה אחד.

אורי אריאל:

אתה רוצה שאני אתנגד?

היו"ר משה גפני:

לא. תודה רבה. התקנות אושרו. בעוד רבע שעה אנחנו מצביעים על הרביזיות.

הישיבה הופסקה בשעה 20:45 וחודשה בשעה 21:00

היו"ר משה גפני:

אנחנו מצביעים על הרביזיה של חבר הכנסת ציון פיניאן.

ה צ ב ע ה

בעד – 10

הרביזיה התקבלה

אנחנו מצביעים על מה שהתקבל על ידי חבר הכנסת שאמה, שלי יחימוביץ וזבולון אורלב.

מי בעד להוריד את ההסתייגות הזאת שהתקבלה, שנכנסה לחוק?

ה צ ב ע ה

ההסתייגות של חברי הכנסת שאמה, שלי יחימוביץ ואורלב - ירדה

יש שתי רביזיות שביקשה חברת הכנסת רונית תירוש. האחת היא לגבי החשמל והשנייה לגבי השרשור.

שגית אפיק:

ההסתייגות שעכשיו נפלה, שיהיה ברור בפרוטוקול, היא ההסתייגות שעברה קודם שלצורך הכרה בהוצאות במכנה, בנוסחה, תהיה הכרה עד פי חמישים מהשכר הנמוך באותה חברה. ההסתייגות הזאת כרגע נפלה ולמעשה היא תועבר למליאה.


עכשיו אתה עובר לרביזיה.

היו"ר משה גפני:

שביקשה חברת הכנסת רונית תירוש.

שגית אפיק:

יש לה שתי רביזיות.

רונית תירוש:

האחת, שמחירי החשמל לא יושפעו מהעלאת המסים וכל השינויים.

היו"ר משה גפני:

נצביע על זה.

ה צ ב ע ה

הרביזיה לא התקבלה

מה הרביזיה השנייה?

רונית תירוש:

הרביזיה השנייה היא סעיף 47(2), בסעיף 17, אחרי פסקה (15) יבוא: היטל, במקום את המילה ששולם, ואז: היטל לפי חוק מיסוי.

היו"ר משה גפני:

את מבקשת רביזיה על הסעיף הזה.

רונית תירוש:

כן.  אני מדברת על בסיס מזומן ועל בסיס מצטבר לצורך מס הכנסה.

היו"ר משה גפני:

אנחנו מצביעים על הרביזיה.

ה צ ב ע ה

הרביזיה לא התקבלה


עכשיו אנחנו מגיעים לרביזיה של חבר הכנסת אחמד טיבי.

אמנון כהן:

קודם תצביע על כל החוק.

היו"ר משה גפני:

חבר הכנסת אחמד טיבי מבקש רביזיה על כל החוק.

כרמל שאמה:

לא, אין דבר כזה.

אחמד טיבי:

עוד לא הגשתי בקשת רביזיה כזאת. יש לי בקשת רביזיה אחרת על התשתיות.

יעקב אדרי:

2 מיליארד שקלים למגזר הערבי.

ציון פיניאן:

על הקרן.

אחמד טיבי:

שני מיליארד שקלים צבוע למגזר הערבי, לתשתיות, חינוך, ספורט ותרבות.

היו"ר משה גפני:

אנחנו מצביעים על הרביזיה של חבר הכנסת אחמד טיבי.

ה צ ב ע ה

בעד – 4

הרביזיה לא התקבלה


רבותיי, השלמנו את הצעת החוק לקריאה שנייה ושלישית. חוק מאוד מאוד חשוב. הצעת החוק בסופו של דבר עברה בהסכמה גדולה של כל הוועדה.

אורי אריאל:

לא, כל הוועדה.

היו"ר משה גפני:

לא הייתה כאן התנגדות גדולה אלא הייתה הסכמה רחבה מאוד. לחוק יש משמעות רבה לאזרחי מדינת ישראל. החוק התקבל, כפי שסיכמנו בדיונים שקיימנו עם משרד האוצר.


אדוני שר האוצר, אני רוצה להגיד לך שוועדת הכספים עשתה מלאכה נאמנה. אני רוצה להודות לצוות של הוועדה, אני רוצה להודות למנהל הוועדה, אני רוצה להודות ליועצת המשפטית של הוועדה, לכל היועצות המשפטיות שעבדו יום ולילה. הם לא מקבלים תוספת לשכר, לא המזכירות בוועדה וגם לא העוזרים שלי.

שלי יחימוביץ:

נפלה בחלקנו זכות גדולה לחוקק חוק היסטורי שישפיע על כלכלת מדינת ישראל לדורות הבאים. זאת זכות מאוד גדולה.

מירי רגב:

העיקר שלא נהיה תלויים בגז המצרי. זה מה שחשוב.

היו"ר משה גפני:

אני מודה לשירה שמחלקת כאן את התה וגם עבדה כל הלילה. אני מודה לרכז הקואליציה ציון פיניאן שעשה עבודה ואני מודה לכל חברי הוועדה.

שי חרמש:

לאופוזיציה אחראית וקונסטרוקטיבית.

היו"ר משה גפני:

לאופוזיציה אחראית וקונסטרוקטיבית. לרכז האופוזיציה, חבר הכנסת יעקב אדרי, ולכל החברים באופוזיציה ולכל החברים בקואליציה.


אדוני שר האוצר, הבמה לרשותך ובזה נסיים.

השר יובל שטייניץ:

אדוני היושב ראש וחברי הוועדה הנכבדים,  אני רוצה להגיד לכם תודה. אני חושב שבאמת, כמו שאמרה שלי, נפלה בידי כולנו זכות היסטורית. עשינו היום צעד חשוב  גם כלכלית, גם חברתית ולא פחות חשוב, גם דמוקרטית מוסרית. 


אני רוצה להגיד לכולכם תודה רבה על הדיונים הרציניים והנמרצים. לך היושב ראש, לרכז הקואליציה, לרכז האופוזיציה, לכרמל שניהל חלק מהדיונים, לסגני איציק ולכולכם. אני רוצה להגיד גם תודה – ואני חושב שאני חייב את התודה הזאת – לחברות האנרגיה. סך הכול החקיקה הזאת היא לא נגדן אלא היא בעד מדינת ישראל, היא בעד כלכלת ישראל ואנחנו מעריכים את היזמות ואת האנרגיה שהשקיעו חברות האנרגיה בחיפושי האנרגיה. זאת לא חקיקה נגד אלא זאת חקיקה בעד.


אני רוצה, כן, גם להגיד תודה רבה, ואני חושב שאני חייב את זה, לראש הממשלה על הגיבוי מהתחלת הקמת ועדת ששינסקי, כי מהתחלה זה היה מהלך לא קל, מהלך שהתחיל לפני שנה, ועד היום. תודה לראש הממשלה בנימין נתניהו. בלי הגיבוי שלו, זה לא היה מגיע לכאן בצורה כזאת וגם לא היה עובר בממשלה כל כך חלק.


אני רוצה להגיד תודה לנגיד סטנלי פישר שנתן כאן רוח גבית מאוד חשובה ברגע קריטי.


אני רוצה להגיד תודה, ואני חושב שכולנו חייבים תודה, כל עם ישראל, לפרופסור איתן ששינסקי ולחברי הוועדה שעבדו שנה. חלק מהם כאן, כמו דוקטור אודי ניסן, כמו פרופסור יוג'ין קנדל, כמו מנכ"ל רשות המסים יהודה נסרדישי.

היו"ר משה גפני:

נכון, לא הודיתי להם.

השר יובל שטייניץ:

חלק מהם אינם כאן, כמו יעקב מימרן וכמו שאול צמח. שכחתי משהו?

כרמל שאמה:

את עיתון "דה מרקר".

השר יובל שטייניץ:

כמובן תודה לאבי ליכט שליווה את הוועדה וגם לנציג בנק ישראל. שוב, אני רוצה לומר, עם כל בדיחות הדעת וכל הוויכוחים, שוועדת הכספים של הכנסת הביאה לא רק חוק נכון אלא הביאה כבוד לכנסת ולדמוקרטיה הישראלית הערב הזה ותיקנה תקלה חמורה, שלדעתי הייתה מבישה, שקרתה כאן בכנסת הזו לפני תשע שנים והיום עשינו תיקון גדול והבאנו כבוד לכנסת ולדמוקרטיה. 


תודה רבה לכולכם.

היו"ר משה גפני:

תודה רבה רבותיי. הישיבה נעולה.

הישיבה ננעלה בשעה 21:10

נספח  

נוסח להצבעות

סימוכין: 00973411
הצעת חוק מיסוי רווחי נפט, התשע"א–2011
	
	
	פרק א': הגדרות

	הגדרות
	1.
	בחוק זה – 

	
	
	"דולר" – דולר של ארצות הברית של אמריקה;

	
	
	"היטל" – היטל על רווחי נפט, כמשמעותו בסעיף 2;

	
	
	"היתר מוקדם", "הממונה", "הפקת נפט", "חזקה", "חיפוש נפט", "כמויות מסחריות", "נפט", "רישיון", "שדה נפט" ו"תגלית" – כמשמעותם בחוק הנפט;

	
	
	"זכות נפט" – היתר מוקדם, רישיון או חזקה; 

	
	
	"זכות נפט של מיזם נפט" – זכות נפט שבמסגרתה נעשית פעילות של מיזם נפט;

	
	
	"חוק הנפט" – חוק הנפט, התשי"ב–1952‏
;

	
	
	"מדד" – מדד המחירים לצרכן שמפרסמת הלשכה המרכזית לסטטיסטיקה, ולגבי בעל זכות נפט שבחר לדווח בדולרים לפי הוראות סעיף 11(ב) – מדד המחירים לצרכן המפורסם מטעם ממשלת ארצות הברית (CPI);

	
	
	"מועד תחילת ההפקה המסחרית" – המועד המוקדם מבין אלה:


	
	
	(1)
המועד שבו הופק נפט בשווי מצטבר של 250 מליון שקלים חדשים;

	
	
	(2)
המועד שבו הופק נפט בשווי מצטבר השווה לשיעור של 5% מסכום השקעות החיפוש והשקעות ההקמה שהוצאו עד לאותו מועד, ובלבד ששווי זה אינו יותר מ- 10 מליון שקלים חדשים.

	
	
	"מיזם נפט" – מיזם לצורך הפקת נפט במסגרת זכות נפט אחת בלבד; 

	
	
	
	

	
	
	
	

	
	
	"מכירה", של נפט – לרבות כל אחד מאלה: 

	
	
	
	(1)
העברת נפט למיתקן לצורך עיבודו או שימוש בו כמפורט להלן: 

	
	
	
	
	(א)
זיקוק או שינוי הרכב כימי של נפט, למעט טיפול ראשוני הנדרש לצורך הזרמתו למערכת ההולכה כהגדרתה בחוק משק הגז הטבעי, התשס"ב–2002‏
; 

	
	
	
	
	(ב)
הפקת אנרגיה; 

	
	
	
	
	(ג)
לעניין גז טבעי – הנזלתו של הגז; 

	
	
	
	
	(ד)
שימוש או עיבוד אחר שקבע השר באישור וועדת הכספים;

	
	
	
	(2)
העברת הנפט לצינור או לכלי שיט אשר נועדו לייצאו למדינה אחרת;

	
	
	"המנהל", "פקיד שומה" ו"שנת מס" – כהגדרתם בפקודה;

	
	
	"מקדם ההיטל" – כמשמעותו בסעיף 4;

	
	
	"מקדם היטל יחסי" – כמשמעותו בסעיף 5;

	
	
	"הפקודה" – פקודת מס הכנסה‏
;

	
	
	"הפרשי הצמדה" – תוספת לסכום שבו מדובר השווה לסכום האמור כשהוא מוכפל בשיעור עליית המדד בתקופה נדונה;

	
	
	"הפרשי הצמדה וריבית" – כהגדרתם בסעיף 159א(א) לפקודה;

	
	
	"רווחי נפט" – כמשמעותם בסעיף 3;

	
	
	"שותף מנהל" – אחד מבעלי זכות נפט של מיזם נפט אשר הינו בבעלות משותפת, אשר אושר על ידי המנהל כשותף המנהל של מיזם, לבקשת בעלי זכות הנפט אשר תוגש בתוך 30 ימים ממועד קבלת זכות הנפט.

	
	
	"שיעור עליית המדד", בתקופה פלונית – ההפרש שבין המדד שפורסם לאחרונה לפני סוף התקופה לבין המדד שפורסם לאחרונה לפני תחילת התקופה, מחולק במדד שפורסם לאחרונה לפני תחילת התקופה; 

	
	
	"השר" – שר האוצר;

	
	
	"תקבול" – תקבול, בכסף או בשווה כסף, מכל אחד מאלה:

	
	
	
	מכירה של נפט שהופק בשטח זכות הנפט של מיזם הנפט; לעניין מכירה של נפט כאמור בפסקאות (1) ו-(2) להגדרה "מכירה", של נפט, יראו כתקבול שהתקבל בפועל את הסכום שהיה מתקבל במכירה ממוכר מרצון לקונה מרצון אילו היה הנפט נמכר במועד ההעברה, בצורתו עובר לאותו מועד (להלן – מחיר השוק), ולא פחות ממחיר הממוצע המקומי. ; ואולם פקיד השומה רשאי לקבוע שהמחיר יהיה נמוך ממחיר הממוצע המקומי אם הוכיח בעל זכות הנפט להנחת דעתו של פקיד השומה כי התקיים אחד מאלה: 

(1)
הוא ביצע עסקה במכירת נפט כאמור בישראל באותה שנת מס בכמות שלא תפחת ממחצית הכמות שהועברה כאמור במחיר נמוך ממחיר הממוצע המקומי;

(2) לא ניתן למכור נפט בישראל במחיר נמוך ממחיר הממוצע המקומי וכי פעל בשקידה ראויה למכור נפט בישראל כאמור; 
לעניין זה, "מועד ההעברה" – המועד שבו הועבר הנפט למיתקן, לצינור או לכלי השיט כאמור בפסקאות (1) או (2) להגדרה "מכירה" של נפט, לפי העניין, ואם המיתקן, הצינור או כלי השיט נמצאים מחוץ לשטח זכות הנפט של המיזם – המועד שבו הוצא הנפט משטח זכות הנפט, לצורך העברתו למיתקן, לצינור או לכלי שיט כאמור; 
"מחיר הממוצע המקומי" – המחיר הממוצע של נפט מהסוג לגביו מחושב מחיר השוק בצורתו עובר למועד ההעברה בהתאם לנתוני עסקאות למכירת נפט כאמור שנעשו בישראל בשנתיים שקדמו למועד ההעברה.  

	
	
	
	(2)
מכירה של נכס שהתשלום בעדו מובא בחשבון לצורך חישוב מקדם ההיטל של מיזם הנפט עד גובה התשלום שהובא בחשבון כאמור בתוספת הפרשי הצמדה מתום שנת המס שבה שולם התשלום ועד לתום שנת המס בה שולם התקבול.

	
	
	
	(3)
מתן זכות שימוש בנכס כאמור בפסקה (2), לרבות אחסון בשטח זכות הנפט של מיזם הנפט עד גובה התשלום שהובא בחשבון כאמור בתוספת הפרשי הצמדה מתום שנת המס שבה שולם התשלום ועד לתום שנת המס בה שולם התקבול;

	
	
	
	(4)
תקבול נוסף שקבע שר האוצר באישור ועדת הכספים של הכנסת;

	
	
	"תקופת ההקמה" – תקופה שתחילתה ביום שלאחר תום תקופת החיפוש וסופה ביום שקדם למועד תחילת ההפקה המסחרית;

	
	
	"תקופת ההרצה" – תקופה של 24 חודשים שתחילתה ביום שלאחר תום תקופת ההקמה; 

	
	
	"תקופת החיפוש" – התקופה שמיום קבלת ההיתר המוקדם עד היום שקדם למועד שבו הגיש בעל זכות נפט של מיזם בקשה לחזקה ואולם אם שוכנע המנהל בהתייעצות עם הממונה כי בעל זכות הנפט דחה את הגשת בקשתו מטעמים של הימנעות מתשלום ההיטל או הפחתת היטל בלתי נאותה, רשאי הוא, בהתייעצות עם הממונה, לקבוע מועד מוקדם יותר שלא יקדם מהמועד בו יכול היה בעל הזכות הנפט להגיש את הבקשה כאמור.

	
	
	"תשלום" – תשלום, בכסף או בשווה כסף, למעט אלה:

	
	
	
	(1)
תשלום המשולם לבעלים, במישרין או בעקיפין, של זכות הנפט של מיזם הנפט, למעט תשלום לשותף המנהל עבור ניהול פעולות חיפוש והפקה של נפט במסגרת המיזם בניכוי תשלומים המהווים שיפוי עבור הוצאות של השותף המנהל שהוכרו לצורך ההיטל;

	
	
	
	(2)
תשלום שאינו משמש במישרין לצורך מיזם הנפט;

	
	
	
	(3)
תשלום, המחושב, במישרין או בעקיפין, כשיעור מהנפט שהופק בשטח זכות הנפט של מיזם הנפט, מהתקבולים של המיזם, כולם או חלקם, או מרווחי הנפט של המיזם, למעט תשלום לשותף המנהל עבור ניהול פעולות חיפוש והפקה של נפט במסגרת המיזם בניכוי תשלומים המהווים שיפוי עבור הוצאות של השותף המנהל שהוכרו לצורך ההיטל; 

	
	
	
	(4)
תשלום בעד רכישת זכות נפט או בעד רכישת זכות לקבל תשלום כאמור בפסקה (3);

	
	
	
	(5)
תשלום בעד הוצאות מימון.

	
	
	פרק ב': היטל רווחי נפט ושיעורו

	היטל רווחי נפט
	2.
	(א)
על רווחי נפט ממיזם נפט, בשנת מס, ישולם היטל לפי הוראות חוק זה; ההיטל יהיה בשיעור כאמור בסעיף קטן (ב), מתוך רווחי הנפט.

	
	
	(ב)
שיעור ההיטל יהיה בגובה סכום כל שיעורי ההיטל היחסיים בשנת המס מחולק ב–12.

	
	
	(ג)
בסעיף זה – 

	
	
	"שיעור היטל יחסי" – שיעור כמפורט להלן, המחושב לגבי כל חודש בשנת המס, בהתאם למקדם ההיטל היחסי באותו חודש;

	
	
	
	(1)
היה מקדם ההיטל היחסי נמוך מ–1.5 – 0%;

	
	
	
	(2)
היה מקדם ההיטל היחסי בגובה 1.5 או יותר, אך נמוך מ–2.3 – 20% בתוספת 37.5% מההפרש שבין מקדם ההיטל היחסי לבין 1.5 ובכל מקרה לא יעלה על 50% פחות המכפלה של  0.64 בהפרש בין שיעור המס הקבוע בסעיף 126 לפקודה לגבי שנת המס לגביה מחושב ההיטל לבין 18%;

	
	
	
	(3)
היה מקדם ההיטל היחסי בגובה 2.3 או יותר – 50% פחות המכפלה של  0.64 בהפרש בין שיעור המס הקבוע בסעיף 126 לפקודה לגבי  שנת המס לגביה מחושב ההיטל לבין 18%.

	חישוב רווחי הנפט של מיזם נפט
	3.
	(א)
רווחי הנפט ממיזם נפט יחושבו, לגבי כל שנת מס, בסוף אותה שנה, כסכום ההפרש שבין סך התקבולים השוטפים בשנת המס, לבין סך התשלומים השוטפים בשנה האמורה.
	
	
	
	(1) שיעור ההיטל היחסי לא יעלה על 50% פחות המכפלה של  0.64 בהפרש בין שיעור המס הקבוע בסעיף 126 לגבי שנת המס לגביה מחושב ההיטל לבין 18%. 


	
	
	(ב)
בסעיף זה – 

	
	
	"תקבולים שוטפים" – תקבולים שהתקבלו בפועל בשנת המס, למעט תקבולי חיפוש ותקבולי הקמה כהגדרתם בסעיף 4(ב)(2); 

	
	
	"תשלומים שוטפים" – תשלומים כמפורט להלן, ששולמו בפועל בשנת המס: 

	
	
	
	(1)
תשלומים ששולמו במישרין לצורך יצירת תקבולים;

	
	
	
	(2)
השקעות הקמה, כהגדרתם בסעיף 4(ב)(2), לאחר תקופת ההרצה; 

	
	
	
	(3)
תמלוג לפי סעיף 32 לחוק הנפט בעד נפט שהופק בשטח זכות הנפט של מיזם הנפט;

	
	
	
	(4)
תשלום ששימש במישרין לצורך פעילות חיפוש של שדה נפט אחר בשטח זכות הנפט של מיזם הנפט, למעט תשלום שנכלל בהשקעות חיפוש, כהגדרתם בסעיף 4(ב)(2), בתקופת החיפוש, ובלבד שבעל זכות הנפט ביקש מפקיד השומה, בתוך שנתיים ממועד התשלום, לכלול אותו במסגרת התשלומים השוטפים ופקיד השומה לא ייחס תשלום כאמור למיזם נפט אחר; תשלום כאמור יראו אותו כאילו שולם בפועל במועד שבו הוגשה בקשת בעל זכות הנפט לפקיד השומה. 

	חישוב מקדם ההיטל של מיזם נפט
	4.
	(א)
מקדם ההיטל של מיזם נפט יחושב לגבי כל שנת מס, בתום אותה שנה, כסכום המתקבל מחלוקת ההכנסות המצטברות בהשקעות המצטברות.

	
	
	(ב)
בסעיף זה – 

	
	
	
	(1)
"הכנסות מצטברות" – ההפרש שבין התקבולים המצטברים לבין התשלומים המצטברים; לעניין הגדרה זו – 

	
	
	
	
	"תקבולים מצטברים" – הסכום הכולל של אלה:

	
	
	
	
	
	(א)
סך התקבולים השוטפים כהגדרתם בסעיף 3(ב) מתום תקופת ההקמה עד תום שנת המס שלגביה מחושב מקדם ההיטל, בתוספת הפרשי הצמדה מתום שנת המס שבה התקבל כל תקבול עד תום שנת המס שלגביה מחושב מקדם ההיטל; 

	
	
	
	
	
	(ב)
עלו תקבולי החיפוש כהגדרתם בפסקה (2) על השקעות החיפוש כהגדרתם באותה פסקה, בתקופת החיפוש – סכום ההפרש שבין תקבולי החיפוש לבין השקעות החיפוש כאמור, בתוספת הפרשי הצמדה מתום שנת המס שבה חל מועד תחילת ההפקה המסחרית עד תום שנת המס שלגביה מחושב מקדם ההיטל;

	
	
	
	
	
	(ג)
עלו תקבולי ההקמה כהגדרתם בפסקה (2) על השקעות ההקמה כהגדרתם באותה פסקה, בתקופת ההקמה – סכום ההפרש שבין תקבולי ההקמה לבין השקעות ההקמה כאמור, בתוספת הפרשי הצמדה מתום תקופת ההקמה עד תום שנת המס שלגביה מחושב מקדם ההיטל;

	
	
	
	
	"תשלומים מצטברים" – הסכום הכולל של אלה, בתוספת הפרשי הצמדה מתום שנת המס שבה שולמו עד תום שנת המס שלגביה מחושב מקדם ההיטל: 

	
	
	
	
	
	(א)
סך התשלומים השוטפים כהגדרתם בסעיף 3(ב) מתום תקופת ההקמה עד תום שנת המס שלגביה מחושב מקדם ההיטל;

	
	
	
	
	
	(ב)
סך ההיטלים ששולמו לפי חוק זה בשל אותו מיזם בעבור התקופה שקדמה לשנת המס שלגביה מחושב מקדם ההיטל;

	
	
	
	
	
	(ג)
תשלום ששולם בפועל ושימש במישרין לצורך פעילות חיפוש של שדה נפט אחר בשטח זכות הנפט של מיזם הנפט, בתקופת ההקמה, ובלבד שבעל זכות הנפט ביקש מפקיד השומה, בתוך שנתיים ממועד התשלום, לכלול אותו במסגרת התשלומים המצטברים ופקיד השומה לא ייחס את התשלום האמור למיזם נפט אחר; תשלום כאמור יראו אותו כאילו שולם בפועל במועד שבו הוגשה בקשת בעל זכות הנפט לפקיד השומה;

	
	
	
	(2)
"השקעות מצטברות" – הסכום הכולל של כל אלה: 

	
	
	
	
	(א)
השקעות חיפוש נטו בתקופת החיפוש בתוספת מקדם החיפוש, והכל בתוספת הפרשי הצמדה מתום שנת המס שבה חל מועד תחילת ההפקה המסחרית עד תום שנת המס שלגביה מחושב מקדם ההיטל; 

	
	
	
	
	(ב)
השקעות הקמה נטו בתקופת ההקמה בתוספת מקדם ההקמה, והכל בתוספת הפרשי הצמדה מתום שנת המס שבה חל מועד תחילת ההפקה המסחרית עד תום שנת המס שלגביה מחושב מקדם ההיטל; 

	
	
	
	
	(ג)
השקעות ההקמה בתקופת ההרצה בתוספת הפרשי הצמדה מתום שנת המס שבה שולמו עד תום שנת המס שלגביה מחושב מקדם ההיטל; 

	
	
	
	
	לעניין הגדרה זו – 

	
	
	
	
	"השקעות חיפוש נטו בתקופת החיפוש" – סכום ההפרש שבין השקעות החיפוש בתקופת החיפוש לבין תקבולי החיפוש, ואם היה סכום ההפרש שלילי – סכום השווה אפס; 

	
	
	
	
	"השקעות החיפוש" – תשלומים ששולמו בפועל ושימשו במישרין לצורך פעילות חיפוש נפט בשטח זכות הנפט של מיזם הנפט, בתוספת הפרשי הצמדה לגבי כל תשלום כאמור מתום שנת המס שבה שולם עד תום שנת המס שבה חל מועד תחילת ההפקה המסחרית; 

	
	
	
	
	"תקבולי החיפוש" – תקבולים שהתקבלו בפועל בתקופת החיפוש, בתוספת הפרשי הצמדה לגבי כל תקבול מתום שנת המס שבה התקבל עד תום שנת המס שבה חל מועד תחילת ההפקה המסחרית;

	
	
	
	
	"מקדם החיפוש" – הסכום הנמוך מבין אלה בתום שנת המס שבה חל מועד תחילת ההפקה המסחרית:

	
	
	
	
	
	(א)
השקעות חיפוש נטו בתקופת החיפוש; 

	
	
	
	
	
	(ב)
הגבוה מבין אלה: 

	
	
	
	
	
	
	(1)
370 מיליון שקלים חדשים; 

	
	
	
	
	
	
	(2) 15% [20%] מהסכום הכולל של השקעות החיפוש נטו בתקופת החיפוש בתוספת השקעות ההקמה נטו בתקופת ההקמה; 

	
	
	
	
	"השקעות הקמה נטו בתקופת ההקמה" – סכום ההפרש שבין השקעות ההקמה בתקופת ההקמה לבין תקבולי ההקמה, ואם היה סכום ההפרש שלילי – סכום השווה אפס;

	
	
	
	
	"השקעות ההקמה" – תשלומים ששולמו בפועל ושימשו במישרין לצורך תכנונה, יצירתה והקמתה של התשתית הנדרשת להפקת נפט בשטח זכות הנפט של מיזם הנפט או של התשתית הנדרשת לצורך אחסונו של הנפט או לצורך הובלתו משטח הים לשטח היבשה בישראל, לרבות קידוח ומיתקן קבלה, ובלבד שהתשתיות כאמור נמצאות בשלמותן בשטח מדינת ישראל, לרבות השטחים התת–ימיים כמשמעותם בחוק השטחים התת–ימיים, התשי"ג–1953‏
, והמים שמעליהם;

	
	
	
	
	"תקבולי הקמה" – תקבולים שהתקבלו בפועל בתקופת ההקמה; 

	
	
	
	
	"מקדם ההקמה" – הסכום הגבוה מבין אלה בתום שנת המס שבה חל מועד תחילת ההפקה המסחרית: 

	
	
	
	
	
	(א)
370 מיליון שקלים חדשים בניכוי מקדם הקמה שהוכר למיזם אחר באותו שטח רישיון; 

	
	
	
	
	
	(ב)
ההפרש שבין סך כל השקעות ההקמה המתואמות לבין סך כל תקבולי ההקמה המתואמים; לעניין זה –

	
	
	
	
	
	
	"השקעת הקמה מתואמת" – המכפלה של סכום כל תשלום הנכלל בהשקעות ההקמה בתקופת ההקמה, בגובה הריבית המתואמת;

	
	
	
	
	
	
	"תקבול הקמה מתואם" – המכפלה של סכום כל תקבול הנכלל בתקבולי ההקמה, בגובה הריבית המתואמת;

	יינתן הסבר האוצר לשינוי
	
	
	
	
	
	"הריבית המתואמת" – סכום ההפרש בין הסכום הכולל של ריבית הליבור בתוספת 1.03, כשהוא מועלה בחזקה בגובה הפרש השנים, ל-1;

	
	
	
	
	
	
	""ריבית ליבור" – ממוצע שנתי לשנת המס שבה שולם התשלום או התקבל התקבול, לפי העניין, של ריבית סמן יומית דולרית להלוואות בין–בנקאיות לפרק זמן של שנה בין הבנקים בלונדון (London Inter–bank Offered Rate), אשר מתפרסמת לידיעת הציבור באמצעות מפיץ המידע "רויטרס", או ריבית אחרת שקבע השר;

	
	
	
	
	
	
	"הפרש השנים" – מספר השנים שחלפו מתום שנת המס שבה שולם התשלום או התקבל התקבול, לפי העניין, עד תום שנת המס שבה חל מועד תחילת ההפקה המסחרית.

	חישוב מקדמי ההיטל היחסיים
של מיזם נפט
	5.
	(א)
בתום שנת המס יחושבו מקדמי ההיטל היחסיים של מיזם נפט.

	
	
	(ב)
מקדם היטל יחסי, לגבי כל חודש בשנת המס, יהיה בסכום השווה למקדם ההיטל של מיזם הנפט בתום שנת המס הקודמת, בתוספת מקדם ההפרש כשהוא מוכפל במספר החודשים שחלפו מתום שנת המס הקודמת עד תום החודש שלגביו מחושב מקדם ההיטל היחסי; לעניין זה, "מקדם ההפרש" – סכום השווה להפרש שבין מקדם ההיטל של מיזם הנפט בתום שנת המס לבין מקדם ההיטל של מיזם הנפט בתום שנת המס הקודמת, כשהוא מחולק ב–12.

	העברת רווחי נפט לשנות מס עוקבות
	6.
	היו רווחי הנפט של מיזם נפט בשנת מס כלשהי נמוכים מאפס, יופחת סכומם מרווחי הנפט של המיזם בשנות המס הבאות, בזו אחר זו, ובלבד שאם ניתן להפחית את הסכום האמור באחת השנים הבאות כאמור, לא תותר הפחתה בשנה שלאחריה. הועבר סכום כאמור משנה לשנה תתווסף לו ריבית בשיעור ריבית הליבור בתוספת 3%; לעניין סעיף זה – "ריבית ליבור" – ממוצע שנתי לשנת המס שבה הועבר הסכום, של ריבית סמן יומית דולרית להלוואות בין–בנקאיות לפרק זמן של שנה בין הבנקים בלונדון (London Inter–bank Offered Rate), אשר מתפרסמת לידיעת הציבור באמצעות מפיץ המידע "רויטרס".


	ייחוס רכיבי מקדם ההיטל  
	7.
	(א) ניתן רישיון בשטח היתר מוקדם מסוים, יובאו בחשבון במסגרת מקדם ההיטל של מיזם הנפט שבשטח הרישיון רכיבי המקדם שהתקבלו או שהוצאו, לפי העניין, בשטח אותו היתר המוקדם בטרם ניתן הרישיון (להלן – רכיבי ההיתר המוקדם) ולא יובאו בחשבון רכיבים כאמור שהתקבלו או שהוצאו, לפי העניין, בשטח היתר מוקדם אחר; ניתנו מספר רישיונות בשטח היתר מוקדם אחד, רשאי המנהל, בהתייעצות עם הממונה, לקבוע את אופן ייחוס רכיבי ההיתר המוקדם  לכל אחד ממיזמי הנפט שבשטחי הרישיונות כאמור. 

	
	
	(ב) ניתנה חזקה בשטח רישיון מסוים, יובאו בחשבון במסגרת מקדם ההיטל של מיזם הנפט שבשטח החזקה רכיבי מקדם שהתקבלו או שהוצאו בשטח אותו רישיון בטרם ניתנה החזקה (להלן – רכיבי הרישיון) ולא יובאו בחשבון רכיבים כאמור שהתקבלו או שהוצאו, לפי העניין, בשטח רישיון אחר. 


	כללים לאיחוד או להפרדה של מיזמי נפט
	8.
	(א)
המנהל רשאי להורות, במסגרת קביעת שומה לפי מיטב השפיטה לפי סעיף 12(ב), או במסגרת החלטת מיסוי לפי סעיף 41 שניתנה לבקשת בעל זכות נפט של מיזם נפט, ובהתייעצות עם הממונה כי כמה מיזמי נפט ייחשבו לעניין חוק זה כמיזם נפט אחד, ובלבד שטרם הגיע מועד תחילת ההפקה המסחרית ושמתקיימים, בין השאר, כל אלה: 

	
	
	
	(1)
זכויות הנפט של מיזמי הנפט נמצאות בתחומי אותו שדה נפט; 

	
	
	
	(2)
זכויות הנפט של מיזמי הנפט הן בבעלות אותם גורמים ובאותם שיעורי החזקה;

	
	
	
	(3)
מרבית המיתקנים שישמשו כל אחד ממיזמי הנפט הם משותפים;

	
	
	
	(4)
המנהל שוכנע כי הטעם העיקרי להגשת הבקשה אינו הימנעות מתשלום ההיטל או הפחתת היטל בלתי נאותה.

	
	
	(ב)
המנהל רשאי להורות, במסגרת קביעת שומה לפי מיטב השפיטה לפי סעיף 12(ב) או במסגרת החלטת מיסוי שניתנה לבקשת בעל זכות נפט של מיזם נפט, ובהתייעצות עם הממונה, כי מיזם נפט אחד ייחשב לעניין חוק זה לכמה מיזמי נפט, בהתאם לחלוקת שדות הנפט שבשטח זכות הנפט של אותו מיזם או בהתאם לחלוקת השכבות הגאולוגיות שבהן מצויים סוגי נפט שונים באותו שטח, לפי העניין, ובלבד שמתקיימים, בין השאר, כל אלה: 

	
	
	
	(1)
בשטח זכות הנפט של מיזם הנפט קיימים כמה שדות נפט, או קיימים כמה סוגי נפט בשכבות גאולוגיות נפרדות, הניתנים להפקה בכמויות מסחריות;

	
	
	
	(2)
מרבית המיתקנים שישמשו כל אחד ממיזמי הנפט לאחר ההפרדה, הם נפרדים;

	
	
	
	(3)
מכירת הנפט מכל שדה נפט או של כל סוג מסוגי הנפט, לפי העניין, מתבצעת בנפרד;

	
	
	
	(4)
המנהל שוכנע כי הטעם העיקרי להגשת הבקשה אינו הימנעות מתשלום ההיטל או הפחתת היטל בלתי נאותה.

	
	
	פרק ג': תשלום ההיטל

	חיוב בתשלום ההיטל
	9.
	(א)
כל אחד מבעלי זכות נפט של מיזם נפט חייב בתשלום ההיטל בהתאם לחלקו היחסי בזכות הנפט. 

	
	
	(ב)
	(1)
על אף האמור בסעיף קטן (א), שילם בעל זכות נפט של מיזם נפט תשלום המחושב, במישרין או בעקיפין, כשיעור מהנפט שהופק בשטח זכות הנפט של מיזם הנפט, מהתקבולים של המיזם, כולם או חלקם, או מרווחי הנפט של המיזם (בסעיף קטן זה – התשלום הנגזר), יהיה חייב מקבל התשלום הנגזר בתשלום היטל בסכום השווה למכפלת התשלום הנגזר בשיעור ההיטל החל לגבי מיזם הנפט באותה שנת מס שבה התקבל התשלום ולא יותר מסכום ההיטל שבו היה חייב בעל זכות הנפט ששילם את התשלום הנגזר אילולא הוראות פסקה זו (בסעיף קטן זה – סכום ההשתתפות); סכום ההשתתפות יופחת מסכום ההיטל שבו חב בעל זכות הנפט ששילם את התשלום הנגזר; לעניין זה, "תשלום" – לרבות תשלום כאמור בפסקאות (1) עד (5) להגדרה "תשלום".

	
	
	
	(2)
היה מקדם ההיטל של מיזם נפט, בשנת המס שקדמה לתשלום התשלום הנגזר, בגובה 1 או יותר, ינכה בעל זכות הנפט המשלם את התשלום הנגזר כאמור בפסקה (1), מהתשלום כאמור, לפני העברתו, סכום המהווה 50% ממנו, על חשבון ההיטל בו חייב מקבל התשלום, ויעבירו לפקיד השומה בתוך 7 ימים מיום הניכוי, בצירוף דוח כפי שיקבע המנהל; פקיד השומה רשאי להפחית את השיעור האמור בפסקה זו אם שוכנע כי שיעור ההיטל שיחול לגבי מיזם הנפט באותה שנת מס יהיה נמוך מ-50%.

	
	
	
	(3)
היה שיעור ההיטל החל לגבי מיזם הנפט בשנת המס שבה התקבל התשלום הנגזר נמוך מ-50%, ואם קבע פקיד השומה שיעור אחר לפי הוראות פסקה (2) – נמוך מהשיעור שקבע, או שהניכוי לפי פסקה (2) היה גבוה מסכום ההיטל בו היה חייב מקבל התשלום הנגזר, יוחזר עודף סכום ההשתתפות שנוכה למקבל התשלום לפי פסקה (2), בצירוף הפרשי הצמדה וריבית ממועד הניכוי ועד למועד ההשבה.

	
	
	
	(4)
לא ניכה בעל זכות נפט סכום כאמור בפסקה (2), כולו או חלקו, ולא שילם מקבל התשלום הנגזר את סכום ההשתתפות שהוא חב בו לפי פסקה (1) עד המועד הקבוע בסעיף 10(א), לא יופחת סכום ההשתתפות לפי הוראות פסקה (1) מסכום ההיטל שבו חב בעל זכות הנפט ששילם את התשלום הנגזר.

	
	
	
	(5)
המנהל רשאי לקבוע כללים לעניין ניכוי לפי סעיף קטן זה.

	
	
	(ג)
בחר בעל זכות נפט של מיזם נפט, לפי הוראות סעיף 11(ב), לדווח בדולרים, ישולם ההיטל בשקלים חדשים לפי השער היציג של הדולר שקבע בנק ישראל, הידוע ביום האחרון של שנת המס שלגביה מחושב ההיטל.

	מועד התשלום, הפרשי הצמדה וריבית ומקדמות
	10.
	(א)
ההיטל ישולם עד תום 30 ימים לאחר המועד להגשת דוח מקדם ההיטל ודוח רווחי הנפט לפי סעיף 11.

	
	
	(ב)
השר רשאי לקבוע הוראות לעניין תשלום מקדמות על חשבון ההיטל.

	תשלום לאחר שומה, השגה וערעור


	10א.
	(א)
נמסרה לחייב בתשלום היטל הודעת שומה לפי סעיף 12(ב)(2), חייב הוא, בתוך 15 ימים מיום מסירת ההודעה, לשלם את יתרת ההיטל הנובעת ממנה, ואם הוגשה השגה לפי הוראות סעיף 13 – את יתרת ההיטל שאינה שנויה במחלוקת; 

	
	
	(ב)
נמסרה לחייב בתשלום היטל החלטת פקיד השומה לפי הוראות סעיף 13(ד), חייב הוא בתוך 15 ימים מיום מסירת ההודעה לשלם את יתרת ההיטל הנובעת ממנה, ואם הוגש ערעור לפי הוראות סעיף 153 לפקודה – את יתרת ההיטל שאינה שנויה במחלוקת;

	
	
	(ג)
נמסרה לחייב בתשלום היטל החלטת בית המשפט בערעור לפי סעיפים 156 או 157 לפקודה, יחולו לגביו הוראות סעיף 185 לפקודה כאילו היה הנישום;

	דחיית תשלום והפרשי הצמדה וריבית 
	10ב
	הוראות סעיפים 186 ו-187 לפקודה יחול על תשלום היטל לפי פרק זה בשינויים המחויבים. 

	
	
	פרק ד': חובות דיווח ושומת ההיטל 

	חובת דיווח
	11.
	(א)
בעל זכות נפט של מיזם נפט יגיש, לגבי כל שנת מס החל בשנת המס הראשונה שבתקופת החיפוש, דיווח לגבי רכיבי מקדם ההיטל של המיזם בשנת המס שלגביה מוגש הדיווח (להלן – דוח מקדם היטל) ודיווח לגבי רווחי הנפט של המיזם באותה שנה (להלן – דוח רווחי נפט).

	
	
	(ב)
בעל זכות נפט של מיזם נפט יודיע לפקיד השומה, עד תום תקופת החיפוש במסגרת דוח מקדם ההיטל שיגיש ולא יאוחר ממועד הגשת דוח מקדם ההיטל שעליו להגיש לגבי שנת המס בה חל היום האחרון של תקופת החיפוש,, אם ברצונו לדווח בשקלים חדשים או בדולרים; הודעה כאמור תחייב את בעל זכות הנפט לגבי כל דוחות מקדם ההיטל ודוחות רווחי נפט שעליו להגיש במסגרת מיזם הנפט; לא הודיע בעל זכות הנפט כאמור, יראוהו כמי שבחר לדווח בשקלים חדשים. 

	
	
	(ג)
דוח מקדם ההיטל ודוח רווחי הנפט יוגשו לפקיד השומה בתוך 120 ימים מתום שנת המס שלגביה הם מוגשים, בטופס שקבע המנהל; פקיד השומה רשאי, אם הוכח להנחת דעתו שקיימת סיבה מספקת לכך, לדחות את הגשת הדוחות, כולם או חלקם, למועד שיקבע, ובלבד שמי שקיבל דחייה כאמור יגיש במועד הקבוע בסעיף זה דוחות משוערים על מקדם ההיטל ורווחי הנפט כאמור, שייערכו לפי מיטב אומדנו.

	
	
	(ד)
המנהל רשאי לקבוע כללים לעניין ניהול פנקסים וכללי המרה לגבי מי שבחר לדווח בדולרים.

	
	
	(ה) ביקש בעל זכות של מיזם נפט לדווח בדולרים כאמור בסעיף (ב) במסגרת דוח מקדם היטל שאיננו הדוח הראשון שהגיש, יקבע פקיד השומה הוראות לתיאום והמרת הדוחות שהוגשו לפני המועד האמור. 

	שומת ההיטל
	12.
	(א)
מסר בעל זכות נפט של מיזם נפט דוח מקדם היטל ודוח רווחי נפט לפי הוראות סעיף 11, יראו את הדוחות כשומה עצמית לעניין מקדם ההיטל של המיזם, רווחי הנפט של המיזם וההיטל החל לגביו. 

	
	
	(ב)
בתוך 12 חודשים ממועד הגשת דוח מקדם ההיטל ודוח רווחי הנפט רשאי פקיד השומה לעשות אחת מאלה:

	
	
	
	(1)
לאשר את השומה העצמית;

	
	
	
	(2)
לקבוע לפי מיטב שפיטתו את רכיבי מקדם ההיטל של מיזם הנפט בשנת המס, את רווחי הנפט של המיזם באותה השנה או את ההיטל החל לגביו, אם יש לו טעמים סבירים להניח שהדוחות אינם נכונים.

	
	
	(ג)
לא הוגש דוח רווחי נפט לגבי שנת מס כלשהי רשאי פקיד השומה לקבוע את רווחי הנפט של מיזם הנפט באותה שנה לפי מיטב שפיטתו ולהטיל לגבי המיזם היטל בהתאם.

	
	
	(ד)
לא הוגש דוח מקדם היטל לגבי שנת מס כלשהי בתקופת החיפוש, בתקופת ההקמה או בתקופת ההרצה – יראו את השקעות החיפוש בתקופת החיפוש, את השקעות ההקמה בתקופת ההקמה או את השקעות ההקמה בתקופת ההרצה, כהגדרתם בסעיף 4(ב)(2), לפי העניין, כאילו היו בסכום אפס באותה שנה.

	
	
	(ה)
לא הוגש דוח מקדם היטל לגבי שנת מס כלשהי מתום תקופת ההקמה, יראו את כל מקדמי ההיטל היחסיים לגבי אותה שנת מס, כאילו היו בגובה 2.3.

	השגה לפני פקיד שומה
	13.
	(א)
קבע פקיד שומה, לפי מיטב שפיטתו, את רכיבי מקדם ההיטל של מיזם הנפט בשנת המס, את רווחי הנפט של המיזם באותה השנה או את ההיטל החל לגביו, לפי הוראות סעיף 12(ב)(2) או (ג) (בפרק זה – הודעת שומה לפי מיטב השפיטה), רשאי בעל זכות הנפט של מיזם הנפט לבקש מפקיד השומה, בהודעת השגה מנומקת בכתב, לחזור ולשנות את השומה, בתוך 30 ימים מיום המצאת הודעת השומה לפי מיטב השפיטה; לעניין זה יראו כהשגה על שומה לפי מיטב השפיטה לפי סעיף 12(ג), רק דוח מקדם היטל או דוח רווחי נפט, לפי העניין, שיוגש לגביה.

	
	
	(ב)
מי שערך את שומת ההיטל לא ידון בהשגה עליה.

	
	
	(ג)
קיבל פקיד השומה הודעת השגה לפי הוראות סעיף קטן (א), רשאי הוא לדרוש מן המשיג למסור לו את כל הפרטים הנראים לו דרושים לעניין מקדם ההיטל של מיזם הנפט, רווחי הנפט של המיזם וההיטל החל לגביו, ויחולו לעניין זה הוראות סעיף 151 לפקודה, בשינויים המחויבים. 

	
	
	(ד)
בתוך שישה חודשים ממועד קבלת הודעת השגה לפי הוראות סעיף קטן (א), יחליט פקיד השומה על קבלת ההשגה או על דחייתה, כולה או חלקה, בהודעה מנומקת, ורשאי הוא לערוך הסכם לעניין זה עם בעל זכות הנפט של מיזם הנפט; דחה פקיד השומה את ההשגה, כולה או חלקה, יקבע בכתב את רכיבי מקדם ההיטל של מיזם הנפט בשנת המס, את רווחי הנפט של המיזם באותה השנה או את ההיטל החל לגביו, לפי העניין, ורשאי הוא להגדיל את הרכיבים, הרווחים או ההיטל כאמור מעבר לסכומים שקבע בהודעת השומה לפי מיטב השפיטה.

	
	
	(ה)
לא השתמש פקיד השומה בסמכויותיו לפי סעיף זה בתוך התקופה הקבועה בסעיף קטן (ד), יראו את ההשגה כאילו התקבלה. 

	
	
	(ו)
על החלטת פקיד השומה בהשגה לפי הוראות סעיף קטן (ד), רשאי בעל זכות הנפט של מיזם הנפט לערער, ויחולו לעניין ערעור כאמור הוראות סעיפים 153 עד 158 לפקודה, בשינויים המחויבים.

	קביעת מחיר שוק בידי פקיד השומה 
	14.
	(א)
פקיד השומה רשאי, לצורך קביעת מקדם ההיטל של מיזם נפט או רווחי הנפט של מיזם נפט, בשנת מס, במסגרת הודעת שומה לפי מיטב השפיטה – 

	
	
	
	(1)
לקבוע כי סכום תשלום ששולם או סכום תקבול שהתקבל אינו משקף את מחיר השוק וכי סכום התקבול או התשלום כאמור, לפי העניין, יחושב בהתאם למחיר השוק, אלא אם כן שוכנע פקיד השומה כי סכום התשלום או התקבול, לפי העניין, נקבע בתום לב ובלי שהושפע, במישרין או בעקיפין, מקיום יחסים מיוחדים;

	
	
	
	(2)
לקבוע כי תשלום שהיה צריך להיות משולם או תקבול שהיה צריך להתקבל, ולא שולם או התקבל, לפי העניין, יראו אותו כאילו שולם או התקבל לפי מחיר השוק, אלא אם כן שוכנע פקיד השומה כי אי–התשלום או אי–התקבול, לפי העניין, היה בתום לב ולא הושפע, במישרין או בעקיפין, מקיום יחסים מיוחדים.

	
	
	(ב)
בסעיף זה – 

	
	
	"יחסים מיוחדים" – כהגדרתם בסעיף 85א לפקודה;

	
	
	"מחיר השוק" – מחיר שיש לצפות לו במכירה ממוכר מרצון לקונה מרצון.

	שותף מדווח
	15.
	(א)
היתה זכות נפט של מיזם נפט בבעלות משותפת, יבקשו בעלי זכות הנפט מפקיד השומה, בתוך 30 ימים ממועד קבלת הזכות, להכיר באחד מהם כשותף המדווח לעניין פרק זה, ובלבד שהוא תושב ישראל כהגדרתו בפקודה, ואולם רשאי פקיד השומה להכיר בבעל זכות נפט שאינו תושב ישראל כשותף מדווח, מטעמים מיוחדים שיירשמו. 

	
	
	(ב)
לא הוגשה בקשה לפי הוראות סעיף קטן (א), רשאי פקיד השומה להודיע לבעלי זכות הנפט על זהות השותף המדווח.

	
	
	(ג)
הכיר פקיד השומה בשותף מדווח על פי בקשה שהוגשה לו לפי סעיף קטן (א) או קבע שותף מדווח לפי סעיף קטן (ב), ייחשב השותף המדווח לעניין פרק זה, כבעל זכות הנפט היחיד של מיזם הנפט לצורך פרק זה, ויראו בדיווחיו של השותף המדווח, בהשגתו על השומה או בערעור שיוגש על ידו, לפי העניין, כאילו היו דיווחיו, השגתו או ערעורו של כל אחד מבעלי זכות הנפט של מיזם הנפט.

	
	פרק ___ מכירת נפט בנפרד במיזמים בבעלות משותפת

	
	
	(א) נוכח פקיד השומה, כי מכירת נפט שהופק בשטח זכות נפט של מיזם נפט בבעלות משותפת, מתבצעת בנפרד על ידי השותפים, כולם או חלקם, בתנאי עסקה שונים, לרבות מחירי מכירה שונים (להלן – מכירה בנפרד), יחולו הוראות אלה: 

	
	
	(1) מקדם ההיטל יחושב עבור כל שותף בנפרד, וההיטל שיוטל על כל שותף לפי סעיף 2, יחושב בהתאם למקדמי ההיטל היחסיים של אותו שותף;

	
	___
	(2) על אף הוראות סעיף 15, כל אחד מהשותפים יגיש דוח מקדם היטל ודוח רווחי נפט כאמור בסעיף 11, בשינויים הקבועים בפסקה (3), ויחולו לגבי כל שותף כאמור הוראות פרק ___ לעיל  החלות על בעל זכות נפט.   
 

	
	
	(3) דוח מקדם היטל ודוח רווחי היטל של כל אחד מהשותפים כאמור יכלול את חלקו בדוח מקדם ההיטל ודוח רווחי הנפט שהגיש השותף המדווח כאמור בפסקה (4) בהתאם לחלקו היחסי בזכות הנפט, בתוספת התקבולים מהמכירה בנפרד והתשלומים שנדרש היה לשלמם במישרין לצורך המכירה בנפרד (להלן – תשלומי המכירה בנפרד);,  

	
	
	(4) על אף האמור בפסקה (2) השותף המדווח יגיש דוח מקדם היטל ודוח רווחי נפט; דוחות כאמור לא יכללו את התקבולים של כל אחד מהשותפים מהמכירה בנפרד ואת תשלומי המכירה בנפרד; השותף המפעיל יצרף לדוחות האמורים דיווח בנוגע לכמויות הנפט שיוחסו לכל אחד מהשותפים לצורך המכירה הנפרדת; 

	
	
	(4) על אף האמור בפסקה (2), הודעה כאמור בסעיף 11(ב) תוגש רק על ידי השותף המדווח ותחייב את כל אחד מהשותפים. 

	
	
	(5) על אף האמור בסעיף 9(א) כל אחד מבעלי זכות הנפט של מיזם הנפט יהיה חייב בתשלום בהתאם לשומת רווחי הנפט כפי שנקבעה לו.  

	
	
	פרק ה': מיסוי שותפות נפט 

	מיסוי שותפות נפט
	16.
	(א)
על שותפות נפט יחולו הוראות הפקודה, בשינויים אלה: 

	
	
	
	(1)
לעניין סעיף 63(א)(1) לפקודה יחושב חלקו של כל שותף בשנת המס מההכנסה החייבת של שותפות הנפט או מהפסדיה, שעליהם דווח לפי הוראות פסקה (2); 

	
	
	
	(2)
על אף הוראות סעיף 63(א)(2) ו-(3) לפקודה, השותף הכללי יהיה חייב בהגשת דוח על הכנסתה החייבת של שותפות הנפט או הפסדיה, בהתאם להוראות שיקבע המנהל, ובכלל זה הוראות לעניין הגשת דוח מאושר בידי רואה חשבון ומתואם בידיו לצורכי מס; דוח לפי פסקה זו יראו אותו כדוח לפי סעיף 131 לפקודה בשינויים המחויבים;

	
	
	
	(3)
הוגש דוח כאמור בפסקה (2) יחולו, לעניין קביעת הכנסתה החייבת של שותפות הנפט או הפסדיה, הוראות חלק ט' לפקודה, בכפוף לאמור בפסקה (5) ובשינויים המחויבים;

	
	
	
	(4)
לא הוגש דוח כאמור בפסקה (2) רשאי פקיד השומה לקבוע לפי מיטב שפיטתו את סכום הכנסתה החייבת של שותפות הנפט או הפסדיה, ויחולו הוראות חלק ט' לפקודה, בכפוף לאמור בפסקה (5) ובשינויים המחויבים;

	
	
	
	(5)
השותף הכללי והוא בלבד רשאי להשיג או לערער על שומת ההכנסה החייבת של שותפות הנפט או הפסדיה, שקבע פקיד השומה, לפי הוראות סעיפים 150, 153 ו-157 לפקודה; השותפים האחרים רשאים להשיג או לערער על השפעת השומה האמורה על הכנסתם, אך לא על השומה עצמה; 

	תשלום של יחידים לפי שיעור מס הכנסה (121) ובהמשך מקדמות לפי שיעור מס חברות (126)
	
	
	(6)
השותף הכללי ישלם בעת שהוא מגיש את הדוח לפי הוראות פסקה (2) את המס הנובע ממנו, על חשבון המס שחייבים בו השותפים בשותפות הנפט בשנת המס שלגביה הוגש הדוח, לפי שיעור חלקם של השותפים שהם חבר בני אדם, בשותפות הנפט, ושיעור חלקם של השותפים שהם יחידים, באותה שותפות, בתום שנת המס שלגביה הוגש הדוח, ובלבד שלעניין זה יראו את הכנסתם החייבת של היחידים מהשותפות כאילו חל עליה שיעור המס המרבי לפי הוראות סעיף 121 לפקודה, למעט אם  הוכח לפקיד השומה כי שיעור המס החל על אותו יחיד נמוך מהשיעור האמור; לעניין פסקה זו יחולו הוראות סעיף 187(א) לפקודה, בשינויים המחויבים;

	
	
	
	(7)
	(א)
פקיד השומה ימסור לשותף הכללי את הודעות השומה על ההכנסה החייבת של שותפות הנפט או הפסדיה, לפי הוראות הפקודה; 

	
	
	
	
	(ב)
נמסרה לשותף הכללי הודעת שומה לפי סעיף 149 לפקודה, חייב הוא, בתוך 15 ימים מיום מסירת ההודעה, לשלם את יתרת המס הנובעת ממנה, ואם הגיש השגה לפי הוראות סעיף 150 לפקודה – את יתרת המס שאינה שנויה במחלוקת;

	
	
	
	
	(ג)
נמסרה לשותף הכללי הודעת שומה מתוקנת לפי סעיף 152(א) לפקודה, או צו לפי סעיף 152(ב) לפקודה, חייב הוא בתוך 15 ימים מיום מסירת ההודעה או הצו לשלם את יתרת המס הנובעת מהם, ואם הגיש ערעור לפי הוראות סעיף 153 לפקודה – את יתרת המס שאינה שנויה במחלוקת;

	
	
	
	
	(ד)
נמסרה לשותף הכללי החלטת בית המשפט בערעור לפי סעיפים 156 או 157 לפקודה, יחולו לגביו הוראות סעיף 185 לפקודה כאילו היה הנישום;

	
	
	
	(8)
	(א)
פקיד השומה רשאי לקבוע מקדמות על חשבון המס שיהיו חייבים בו השותפים בשותפות נפט באותה שנת מס; שיעור המקדמות יהיה בשיעור המס הקבוע בסעיף 126 לפקודה; מקדמות כאמור ישולמו על ידי השותף הכללי; מקדמות לפי פסקת משנה זו יראו אותן כמקדמות שנקבעו לפי סעיף 175 לפקודה, בשינויים המחויבים.

	
	
	
	
	(ב)
שולם מס לפי הוראות פסקת משנה (א) יתר על סכום המס הנובע מהדוח לפי פסקה (6), תוחזר היתרה לשותף הכללי, ויחולו לעניין זה הוראות סעיף 159א לפקודה, בשינויים המחויבים. 

	
	
	(ב)
בסעיף זה – 

	
	
	
	(1)
"שותפות נפט" – שותפות כהגדרתה בתקנות מס הכנסה (כללים לחישוב המס בשל החזקה ומכירה של יחידות השתתפות בשותפות לחיפושי נפט), התשמ"ט–1988‏
;

	
	
	
	(2)
"שותף כללי" – כהגדרתו בפקודת השותפויות [נוסח חדש], התשל"ה–1975‏
;

	
	
	
	(3)
לכל מונח תהא המשמעות הנודעת לו בפקודה, אלא אם כן נקבע במפורש אחרת.

	
	
	פרק ו': ניכוי מיוחד חלף פחת 

	ניכוי מיוחד חלף פחת
	17.
	(א)
לשם בירור ההכנסה החייבת של בעל זכות נפט של מיזם נפט, על פי הפקודה, בכל שנת מס החל בשנת המס שבה חל מועד תחילת ההפקה המסחרית, יוכר לבעל זכות הנפט ניכוי בשיעור כאמור בסעיף קטן (ב), לפי בחירתו מראש כאמור בסעיף קטן (ג), מהמחיר המקורי של נכס בר ניכוי שבבעלותו, ובלבד שסך הניכוי שיותר בשל כל נכס כאמור לא יעלה על המחיר המקורי שלו.

	
	
	(ב)
שיעור הניכוי יהיה אחד מאלה לפי בחירת בעל זכות הנפט: 

	
	
	
	(1)
שיעור קבוע שלא יעלה על 10% (בסעיף זה – ניכוי בשיעור קבוע);

	
	
	
	(2)
שיעור משתנה, כך שבכל שנת מס גובה הניכוי הכולל בעד כל נכס בר ניכוי שלגביו נבחר ניכוי בשיעור לפי פסקה זו, יהיה בגובה ההכנסה החייבת של בעל זכות הנפט לפני הניכויים לפי פסקה זו ואחרי הניכויים לפי פסקה (1), ובלבד שהניכוי לפי פסקה זו המיוחס לכל נכס בר ניכוי לא יעלה על 10% ממחירו המקורי; המנהל רשאי לקבוע הוראות לעניין ייחוס הניכוי כאמור לכל נכס בר ניכוי. 

	
	
	(ג)
בעל זכות נפט של מיזם הנפט יודיע למנהל, בטופס שקבע המנהל, על סוג הניכוי כאמור בסעיף קטן (ב) שבו הוא בוחר לגבי כל נכס בר ניכוי, ואם בחר בניכוי בשיעור קבוע – על שיעור הניכוי, והכל במועד כמפורט להלן, לפי העניין: 

	
	
	
	(1)
לגבי נכס בר ניכוי שנרכש עד תום שנת המס שבה חל מועד תחילת ההפקה המסחרית – עם הגשת דוח לפי סעיף 131 לפקודה לגבי שנת המס שבה חל המועד האמור;

	
	
	
	(2)
לגבי נכס בר ניכוי שנרכש בשנת מס כלשהי אחרי שנת המס שבה חל מועד תחילת ההפקה המסחרית – עם הגשת דוח לפי סעיף 131 לפקודה לגבי אותה שנת מס.

	
	
	(ד)
הודיע בעל זכות נפט של מיזם נפט על בחירתו כאמור בסעיף קטן (ג), לא יוכל לחזור ממנה.

	
	
	(ה)
היה בעל זכות נפט של מיזם נפט, שותפות נפט כהגדרתה בסעיף 16(ב), יודיע השותף הכללי כהגדרתו באותו סעיף על בחירת השותפות כאמור בסעיף קטן (ג), ובחירתו תחייב את כל השותפים; לעניין זה, יקראו את פסקה (2) של סעיף קטן (ב) כאילו במקום "ההכנסה החייבת של בעל זכות הנפט" יבוא "ההכנסה החייבת של שותפות הנפט שעליה דווח לפי סעיף 16(א)(2)".

	
	
	(ו)
ניכוי לפי סעיף זה יבוא במקום פחת לפי סעיף 21 לפקודה ובעל זכות נפט של מיזם נפט לא יהיה זכאי לפחת על פי הפקודה; ההוראות לעניין פחת לפי הפקודה יחולו על ניכוי כאמור כאילו היה פחת, בשינויים המחויבים.

	
	
	(ז)
בסעיף זה – 

	
	
	
	

	
	
	
	(1) "נכס בר ניכוי" – מכונה או ציוד שבבעלותו של בעל זכות נפט של מיזם נפט, המשמשים לצורכי ייצור הכנסתו מהפקת נפט בשטח זכות הנפט של מיזם הנפט וכן הוצאות חיפוש ופיתוח ובלבד שלא נחשבו כהוצאה המותרת בניכוי לפי תקנות מס הכנסה (ניכויים מהכנסות בעלי זכות נפט), התשט"ז-1956. 

	
	
	
	(2) "הוצאות חיפוש ופיתוח" – כל ההוצאות שהוצאו בחיפוש ובפיתוח נכס נפט, כולו או מקצתו, לרבות הוצאות לבדיקות וניסויים גיאולוגיים, גיאופיסיים, גיאוכימיים וכיוצא באלה למעט מקרקעין.

	
	
	
	(3)  "נכס נפט" - מצבר נפט נפרד, המצוי מתחת לשטח שעליו ניתנה זכות נפט, והשטח שעל פני הקרקע הדרוש להפקת הנפט, ובלבד שבעל זכות נפט רשאי לבחור שמספר מצברי נפט נפרדים יחושבו כנכס נפט אחד, אם הם מצויים מתחת לשטח שעליו ניתנה אותה זכות נפט, או שעליו ניתנו זכויות נפט אחדות רצופות, או שאינן רצופות אך מופעלות כיחידה אחת;

	
	
	
	(4)
לכל מונח תהא המשמעות הנודעת לו בפקודה, אלא אם כן נקבע במפורש אחרת. 

	
	
	פרק ז': עונשין 

	אי–הגשת דוח, אי ניהול פנקסי חשבונות והסתרת מסמכים
	18.
	מי שעשה אחד מאלה, דינו – מאסר שנה או קנס כאמור בסעיף 61(א)(2) לחוק העונשין, התשל"ז–1977‏
 (להלן – חוק העונשין): 

	
	
	(1)
לא הגיש במועדו דוח מקדם היטל או דוח רווחי נפט לפי הוראות סעיף 11;

	
	
	(2)
לא ניהל פנקסי חשבונות בהתאם להוראות המנהל שניתנו לפי סעיף 39;

	
	
	(3)
השמיד או הסתיר מסמכים הדרושים או העשויים להיות דרושים לצורך שומה לפי חוק זה.

	העברת נכסים בכוונה למנוע
גביית מס
	19.
	(א)
אדם שהעביר את נכסיו לאחר בלא שהעביר את השליטה בהם, מתוך כוונה למנוע גביית היטל שהיה חייב בו או שהוא עתיד להתחייב בו לגבי תקופה שקדמה להעברה או בשנת ההעברה, דינו – מאסר שנתיים או קנס כאמור בסעיף 61(א)(3) לחוק העונשין.

	
	
	(ב)
חילק אדם מנכסי חברה, כהגדרתה בסעיף 1 לפקודה, בין חבריה, מתוך כוונה למנוע גביית היטל שהחברה חייבת בו או שהיא עתידה להתחייב בו לגבי תקופה שקדמה להעברה או בשנת ההעברה, דינו – מאסר שנתיים או קנס כאמור בסעיף 61(א)(3) לחוק העונשין, ובלבד שלא יעלה סכום הקנס על סכום החוב.

	ייצוג שלא כדין
	20.
	המייצג בעל זכות נפט של מיזם נפט, לצורך הוראות חוק זה, והוא אינו אחד מהמנויים בסעיף 236 לפקודה, כפי שהוחל בסעיף 42, דינו – מאסר שנה או קנס כאמור בסעיף 61(א)(4) לחוק העונשין.

	דוח וידיעות לא נכונים
	21.
	אדם אשר ללא הצדק סביר ערך דוח מקדם רווחי נפט או דוח מקדם היטל לא נכון, מתוך שהשמיט רכיב מרכיבי מקדם ההיטל או מרווחי הנפט של מיזם נפט, או מתוך שרשם אותו בחסר, או אדם שמסר ידיעות לא נכונות בנוגע לכל עניין או דבר המשפיעים על חיובו בהיטל או על חיובו של אדם אחר, דינו – מאסר שנתיים או קנס כאמור בסעיף 61(א)(3) לחוק העונשין וסכום החסר ברווחי הנפט של מיזם הנפט או בהיטל, לפי הגבוה מביניהם, שנקבע מחמת אותם דוח או ידיעות לא נכונים או שעלול היה להיקבע אילו נתקבלו הדוח או הידיעות כנכונים. 

	אי–ניכוי
	22.
	מי שלא ניכה סכום שהיה עליו לנכות לפי סעיף 9(ב), דינו – מאסר שנה או קנס כאמור בסעיף 61(א)(2) לחוק העונשין ופי שניים מסך כל הסכומים שלא נוכו.

	אי–העברת סכום שנוכה
	23.
	מי שניכה סכום לפי סעיף 9(ב), ולא העבירו לפקיד השומה כאמור באותו סעיף, ללא הצדק סביר, דינו – מאסר שנתיים או קנס כאמור בסעיף 61(א)(3) לחוק העונשין ופי שניים מסך כל הניכויים האמורים.

	מרמה
	24.
	העושה אחד מאלה במזיד בכוונה להימנע מתשלום היטל לפי חוק זה, דינו – מאסר חמש שנים או קנס כאמור בסעיף 61(א)(4) לחוק העונשין ופי שניים מהסכום מרווחי הנפט של מיזם הנפט או מההיטל, לפי הגבוה מביניהם, שהעלים או שהתכוון להעלים – 

	
	
	(1)
השמיט מתוך דוח מקדם היטל או דוח רווחי נפט לפי חוק זה רכיב מרכיבי מקדם היטל או מרווחי הנפט של מיזם נפט, שיש לכללו בדוח;

	
	
	(2)
מסר בדוח מקדם היטל או בדוח רווחי נפט לפי חוק זה אמרה או תרשומת כוזבות;

	
	
	(3)
השיב תשובה כוזבת, בעל פה או בכתב, על שאלה שנשאלה, או על דרישת ידיעות שנערכה אליו לפי חוק זה;

	
	
	(4)
הכין או קיים פנקסי חשבונות כוזבים או רשומות אחרות כוזבות, או שזייף פנקסי חשבונות או רשומות;

	
	
	(5)
עשה מעשה מרמה כהגדרתו בסעיף 414 לחוק העונשין.

	אחריות נושא
משרה בתאגיד
	25.
	(א)
נושא משרה בתאגיד חייב לפקח ולעשות כל שניתן למניעת עבירות לפי פרק זה על ידי התאגיד או על ידי עובד מעובדיו; המפר הוראה זו, דינו – קנס כאמור בסעיף 61(א)(4) לחוק העונשין; לעניין סעיף זה, "נושא משרה" – מנהל פעיל בתאגיד, שותף, למעט שותף מוגבל, או פקיד האחראי מטעם התאגיד על התחום שבו בוצעה העבירה.

	
	
	(ב)
נעברה עבירה לפי פרק זה על ידי תאגיד או על ידי עובד מעובדיו, חזקה היא כי נושא משרה בתאגיד הפר חובתו לפי סעיף קטן (א), אלא אם כן הוכיח כי עשה כל שניתן כדי למלא את חובתו.

	הצמדת הסכום שעליו מוטל הקנס
	26.
	לעניין קנס לפי פרק זה, שבסיסו הוא סכום מרווחי הנפט של מיזם הנפט או מההיטל, יוגדל הבסיס לפי שיעור העלייה של מדד המחירים לצרכן שמפרסמת הלשכה המרכזית לסטטיסטיקה בין המדד האחרון שהתפרסם לפני תום שנת המס שאותו בסיס מתייחס אליה לבין המדד האחרון שהתפרסם לפני הטלת הקנס.

	כופר כסף
	27.
	(א)
סמכות המנהל לקחת כופר כסף לפי סעיף 221 לפקודה תחול גם לגבי אדם שעבר עבירה לפי סעיפים 18 עד 24.

	
	
	(ב)
הוראות סעיף 252א(א) לחוק העונשין יחולו גם לגבי כופר שהוטל לפי סעיף קטן (א).

	
	
	פרק ח': עיצום כספי

	עיצום כספי
	28.
	היה למנהל יסוד סביר להניח כי בעל זכות נפט של מיזם נפט לא הגיש דוח מקדם היטל או דוח רווחי נפט עד למועד האמור בסעיף 11 (בפרק זה – הפרה), רשאי הוא להטיל עליו עיצום כספי בסכום של 50,000 שקלים חדשים, בשל כל חודש מלא של פיגור בהגשת הדוח. 

	דרישת עיצום
כספי ותשלומו
	29.
	עיצום כספי בשל הפרה לפי סעיף 28 ישולם לפי דרישה בכתב של המנהל בטופס שקבע (בפרק זה – הודעת החיוב), בתוך 30 ימים מיום משלוח הודעת החיוב; בהודעת החיוב יפורטו, בין השאר, פרטי ההפרה שבשלה הוטל העיצום הכספי ושיעורו, וכן ייכלל בה מידע בדבר הזכות לטעון טענות לפני המנהל, כאמור בסעיף 30.

	כתב טענות
	30.
	(א)
בעל זכות נפט של מיזם נפט, שנשלחה לו הודעת חיוב רשאי, בתוך 30 ימים מיום משלוח ההודעה כאמור, להגיש למנהל, בכתב, את טענותיו לעניין הטלת העיצום הכספי ושיעורו (בסעיף זה – כתב טענות); לכתב הטענות יצורף תצהיר המאמת את העובדות המפורטות בו.

	
	
	(ב)
הגיש בעל זכות נפט של מיזם נפט, כתב טענות למנהל, יחליט המנהל על יסוד כתב הטענות והתצהיר אם להשאיר את הודעת החיוב על כנה, או לבטלה, ורשאי הוא, לשם קבלת החלטה כאמור, לזמן את מגיש כתב הטענות, לדיון לפניו; הודעה על החלטת המנהל לפי סעיף קטן זה תישלח למגיש כתב הטענות.

	
	
	(ג)
אין בהגשת כתב טענות לפי סעיף זה כדי לעכב את תשלום העיצום הכספי במועד האמור בסעיף 29.

	
	
	(ד)
שולם העיצום הכספי והחליט המנהל לפי סעיף זה לבטל את הודעת החיוב, יוחזר העיצום הכספי בתוספת הפרשי הצמדה וריבית מיום תשלומו ועד יום החזרתו.

	עדכון סכום
העיצום הכספי
	31.
	(א)
עיצום כספי יהיה לפי סכומו המעודכן ביום משלוח הודעת החיוב, ואם הוגש ערעור, ובית המשפט הדן בערעור הורה על עיכוב תשלומו – לפי סכומו המעודכן ביום ההחלטה בערעור.

	
	
	(ב)
סכום העיצום הכספי יתעדכן ב-1 בינואר של כל שנה (בסעיף זה – יום העדכון), לפי שיעור עליית המדד שמפרסמת הלשכה המרכזית לסטטיסטיקה, שהיה ידוע ביום העדכון בשנה שקדמה לו, ולעניין יום העדכון הראשון – לעומת המדד שהיה ידוע ב-1 בינואר 2011; הסכום האמור יעוגל לסכום הקרוב שהוא מכפלה של 1,000 שקלים חדשים.

	
	
	(ג)
המנהל יפרסם, בהודעה ברשומות, את סכום העיצום הכספי המעודכן.

	הפרשי הצמדה וריבית
	32.
	לא שולם עיצום כספי במועד ייווספו עליו, לתקופת הפיגור, הפרשי הצמדה וריבית, עד לתשלומו (בפרק זה – תוספת פיגורים).

	גבייה
	33.
	על גביית העיצום הכספי ותוספת הפיגורים תחול פקודת המסים (גבייה)
.

	ערעור לבית משפט שלום
	34.
	(א)
על החלטת המנהל לפי פרק זה ניתן לערער לבית משפט שלום בתוך 30 ימים מיום מסירת ההחלטה.

	
	
	(ב)
אין בהגשת ערעור לפי סעיף זה, כדי לעכב את תשלום העיצום הכספי אלא אם כן הסכים לכך המנהל או אם בית המשפט הורה אחרת.

	
	
	(ג)
החליט בית המשפט לקבל ערעור שהוגש לפי סעיף זה, לאחר ששולם העיצום הכספי לפי הוראות פרק זה, יוחזר העיצום הכספי או כל חלק ממנו אשר הופחת על ידי בית המשפט, בתוספת הפרשי הצמדה וריבית מיום תשלומו עד יום החזרתו.

	שמירת אחריות פלילית
	35.
	(א)
תשלום עיצום כספי לא יגרע מאחריותו הפלילית של בעל זכות נפט של מיזם נפט בשל ההפרה.

	
	
	(ב)
הוגש נגד בעל זכות נפט של מיזם נפט, כתב אישום בשל עבירה לפי סעיף 18(1), לא יחויב בשלה בתשלום העיצום הכספי, ואם שילם – יוחזר לו הסכום ששילם, בתוספת הפרשי הצמדה וריבית מיום תשלומו עד יום החזרתו. 

	
	
	פרק ט': סמכויות אכיפה

	מינוי פקידי שומה מפקחים
	36.
	(א)
השר רשאי למנות, מבין פקידי השומה, פקידי שומה שיהיו נתונות להם הסמכויות לפי סעיף 37, כולן או חלקן, לשם ביצוע ההוראות לפי חוק זה (בפרק זה – פקיד שומה מפקח).

	
	
	(ב)
לא ימונה פקיד שומה מפקח, אלא אם כן מתקיימים לגביו כל אלה:

	
	
	
	(1)
משטרת ישראל הודיעה, לא יאוחר משלושה חודשים מיום קבלת פרטי פקיד השומה כי היא אינה מתנגדת להסמכתו מטעמים של ביטחון הציבור, לרבות בשל עברו הפלילי;

	
	
	
	(2)
הוא קיבל הכשרה מתאימה בתחום הסמכויות שיהיו נתונות לו לפי סעיף 37, כפי שהורה השר;

	
	
	
	(3)
הוא עומד בתנאי כשירות נוספים כפי שהורה השר, בהתייעצות עם השר לביטחון הפנים. 

	סמכויות אכיפה
	37.
	התעורר חשד לביצוע עבירה לפי חוק זה, רשאי פקיד שומה מפקח שהוסמך לכך לפי סעיף 36 – 

	
	
	(1)
לחקור כל אדם הקשור לעבירה כאמור, או שעשויות להיות לו ידיעות הנוגעות לעבירה כאמור; על חקירה לפי פסקה זו יחולו הוראות סעיפים 2 ו-3 לפקודת הפרוצדורה הפלילית (עדות)‏, בשינויים המחויבים;

	
	
	(2)
לבקש מבית משפט צו חיפוש לפי סעיף 23 לפקודת סדר הדין הפלילי (מעצר וחיפוש) [נוסח חדש], התשכ"ט–01969, ולבצעו; על חיפוש לפי פסקה זו יחולו הוראות סעיפים 24(א)(1), 26 עד 28 ו-45 לפקודה האמורה, בשינויים המחויבים. 

	
	
	פרק י': שונות

	קנס על פיגור
	38.
	(א)
פיגר אדם יותר משבעה ימים בתשלום ההיטל שהוא חייב בו לפי סעיף 9 או בתשלום חלק ממנו, ייווסף לסכום שבפיגור קנס בגובה הפרשי הצמדה וריבית מהמועד שנקבע לתשלום ועד לתשלום הסכום שבפיגור (בסעיף זה – תום תקופת הקנס).

	
	
	(ב)
לקנס כאמור בסעיף קטן (א) ייווספו הפרשי הצמדה וריבית מתום תקופת הקנס ועד למועד תשלום הקנס, ויראו את הקנס כחוב מס לעניין סעיף 195א לפקודה.

	סמכות לחייב בניהול פנקסים
	39.
	סמכויות המנהל לפי סעיף 130 לפקודה יוקנו לו לעניין חוק זה, בשינויים המחויבים. 

	סמכויות פקיד
שומה
	40.
	סמכויות פקיד השומה לפי פרק שני לחלק ח' לפקודה, יהיו נתונות לו ככל הנדרש לצורך ביצוע ההוראות לפי חוק זה, בשינויים המחויבים.

	החלטת מיסוי
	41.
	לעניין פרק שני-ב' בחלק ט' לפקודה, יראו את הוראות חוק זה כאילו היו דיני מס כאמור בפסקה (1) להגדרה "דיני המס" שבסעיף 158ב לפקודה. 

	ייצוג בעל זכות נפט
	42.
	סעיף 236 לפקודה יחול על ייצוג בעל זכות נפט של מיזם נפט לעניין ההוראות לפי חוק זה, בשינויים המחויבים. 

	המצאת הודעות
	43.
	על המצאת הודעות לפי חוק זה יחולו הוראות סעיף 238 לפקודה.

	גבייה
	44.
	על גביית היטל יחולו הוראות פקודת המסים (גבייה)‏.

	עדכון סכומים
	45.
	הסכום הקבוע בהגדרות "מקדם החיפוש" ו"מקדם ההקמה" שבסעיף 4(ב)(2), יתעדכן ב-1 בינואר של כל שנה (בסעיף זה – יום העדכון), לפי שיעור עליית מדד המחירים לצרכן שמפרסמת הלשכה המרכזית לסטטיסטיקה שהיה ידוע ביום העדכון בשנה שקדמה לו, ולעניין יום העדכון הראשון – לעומת המדד שהיה ידוע ב-1 בינואר 2011; הסכום האמור יעוגל לסכום הקרוב שהוא מכפלה של 1,000 שקלים חדשים.

	סמכויות המנהל 
	
	סמכויות פקיד השומה לפי חוק זה יהיו נתונות גם למנהל.

	חובת סודיות


	__
	הוראות סעיפים 231 עד 235ד יחולו בביצוע הוראות חוק זה בשינויים המחויבים. 

	שיתוף פעולה
	
	הממונה יעביר למנהל את המידע והחומר הנדרשים לצרכי הפעלת חוק זה. 

	סמכויות ביצוע 
	46.
	שר האוצר ממונה על ביצוע חוק זה והוא רשאי להתקין תקנות לביצועו ובכלל זה תקנות בדבר טפסים, דוחות, הצהרות והודעות שיידרשו לפי הוראות חוק זה.

	תיקון פקודת
מס הכנסה
	47.
	בפקודת מס הכנסה – 

	
	
	(1)
בסעיף 3, אחרי סעיף קטן (ג) יבוא:

	
	
	
	"(ג1) סכומים שקיבל מי שחייב בתשלום היטל לפי חוק מיסוי רווחי נפט, התשע"א–2011, המוחזרים לו בשל תשלום היטל ביתר, יראו אותם כהשתכרות או כרווח מעסק או ממשלח יד של מי שקיבל אותם, בעת שקיבל אותם.";

	
	
	(2)
בסעיף 17, אחרי פסקה (14) יבוא:

	
	
	
	"(15) היטל ששולם לפי חוק מיסוי רווחי נפט, התשע"א–2011, על ידי מי שחב בו לפי אותו חוק."

	
	
	פרק י"א: תחולה והוראות מעבר

	תחולה והוראות מעבר

	48.
	(א)
תחילתו של חוק זה במועד פרסומו (להלן- יום התחילה). 
**תחילת הסעיף בדבר התאמה למס חברות ב- 2016.


	
	
	(*)
לצורך חישוב רווחי נפט של מיזם נפט לשנת המס שבה חל יום תחילתו של חוק זה, יובאו בחשבון תקבולים שוטפים ותשלומים שוטפים, כהגדרתם בסעיף 3(ב), שהתקבלו או ששולמו, לפי העניין, ביום התחילה או לאחריו.

	
	
	(*)

	
	
	(ב)
על מיזם נפט שמועד תחילת ההפקה המסחרית חל לגביו לפני יום התחילה, יחולו הוראות חוק זה בשינויים אלה: 

	
	
	
	(1)
חלה לגבי מיזם כאמור חובת תשלום היטל בשנת המס שבה חל יום התחילה, יהיה שיעור ההיטל באותה שנת מס, מחצית משיעור ההיטל שהיה מוטל על רווחי הנפט אילולא הוראות פסקה זו ולא יותר מ-10%;

	
	
	
	(2)
עלה מקדם ההיטל בשנת המס שבה חל יום התחילה על 1.5, יופחת, לצורך חישוב מקדם ההיטל בכל שנת מס שלאחריה, מסכום ההכנסות המצטברות כהגדרתן בסעיף 4(ב)(1), של המיזם, בשנת המס שבה חל יום התחילה ובכל שנת מס שלאחריה, סכום ההפחתה בתוספת הפרשי הצמדה מתום שנת המס שבה חל יום התחילה עד תום שנת המס שלגביה מחושב מקדם ההיטל; לעניין זה, "סכום ההפחתה" – הסכום שיש להפחיתו מההכנסות המצטברות כהגדרתן בסעיף 4(ב)(1) בשנת המס שבה חל יום התחילה, כדי שמקדם ההיטל באותה שנה יהיה בגובה 1.5;

	
	
	
	(3)
שיעור ההיטל שיוטל על רווחי הנפט של המיזם בכל אחת משנות המס 2012 עד 2015 יהיה שווה למחצית משיעור ההיטל שהיה מוטל על רווחי הנפט כאמור אילולא הוראות פסקה זו, לפי הוראות סעיפים 2 עד 5, בשינוי הקבוע בפסקה (2); 

	
	
	
	(4)
על אף הוראות סעיף 17(ג), בעל זכות נפט של המיזם יודיע על בחירתו כאמור באותו סעיף, עם הגשת דוח לפי סעיף 131 לפקודה לגבי שנת המס שבה חל יום התחילה. 

	
	
	
	(5) על אף האמור בפסקאות (1) עד (4), מיזם נפט כאמור בסעיף קטן זה רשאי לבחור שיחולו לגביו הוראות פסקאות (1) עד (4) בסעיף קטן זה או הוראות פסקאות (1) עד (3) בסעיף קטן (ג); המיזם יודיע למנהל על בחירתו בתוך 120 ימים ממועד תחילתו של חוק זה.

	
	
	(ג)
על מיזם שמועד תחילת ההפקה המסחרית חל לגביו בתקופה שמיום התחילה עד יום כ"ט בטבת התשע"ד (1 בינואר 2014) יחולו הוראות אלה: 

	
	
	
	(1)
בהגדרה "תקופת הרצה" במקום "24" יקראו "48";

	
	
	
	(2)
ההגדרה "שיעור ההיטל היחסי" שבסעיף 2 תיקרא כך שבכל מקום, במקום "1.5" יבוא "2" ובמקום "2.3" יבוא "2.8";

	
	
	
	(3)
סעיף 17(ב) ייקרא לגבי נכס בר ניכוי כהגדרתו באותו סעיף שנרכש בתקופה שמיום כ"ה בטבת התשע"א (1 בינואר 2011) עד יום כ"ח בטבת התשע"ד (31 בדצמבר 2013), כך שבמקום "10%" יבוא "15%". 

	
	
	(ג1) 
	שר האוצר, באישור ועדת הכספים של הכנסת, רשאי להאריך את המועד הקבוע בסעיף קטן (ג) (להלן - המועד המקורי) לתקופה שלא תעלה על 6 חודשים, אם נוכח כי לא החלה ההפקה המסחרית עד המועד המקורי מנסיבות שאינן תלויות בבעל זכות הנפט ועל אף שבעל זכות הנפט עשה כמיטב יכולתו שההפקה המסחרית תתחיל במועד המקורי.  

	
	
	(ד)
על אף הוראות סעיף 11, לגבי בעל זכות נפט של מיזם נפט שקיבל את זכות הנפט לפני יום התחילה – 

	
	
	
	(1)
יכלול דוח מקדם ההיטל שעליו להגיש לפי הסעיף האמור, דיווח לגבי סך רכיבי מקדם ההיטל של המיזם בתקופה שממועד קבלת זכות הנפט עד תום שנת המס שבה חל יום התחילה;

	
	
	
	(2)
יכלול דוח רווחי הנפט שעליו להגיש לפי הסעיף האמור, דיווח לגבי סך רווחי הנפט של המיזם בתקופה שממועד קבלת זכות הנפט עד תום שנת המס שקדמה לשנת המס שבה חל יום התחילה, וכן דיווח לגבי רווחי הנפט של המיזם בשנת המס שבה חל יום התחילה. 

	
	
	(ה)
הוראות פרק ה' יחולו על הכנסה חייבת או הפסדים של שותפות נפט בשנת המס 2011 ואילך.


� ס"ח התשי"ב, עמוד 266; התשס"ב, עמוד 83. 


� ס"ח התשס"ב, עמ' 55


� דיני מדינת ישראל, נוסח חדש 6, עמ' 120.


� ס"ח התשי"ג, עמ' 53


� ק"ת התשמ"ט, עמ' 291.


� דיני מדינת ישראל, נוסח חדש 28, עמ' 549.


� ס"ח התשל"ז, עמ' 226.


� חוקי א"י, כרך ב', עמ' (ע) 1374, (א) 1399.





